
ieked ajánlom, kedves húgom, ezt a könyvet, 
mely a legnagyobb magyar: gróf Széchenyi 
István eszméiből fűzött gyöngysor. Széchenyi 
eszméi diszitsék mint kincsek a magyar 
hölgyek szellemét és lelkét. 

A nők vannak arra hivatva, hogy mint anyák és 
hitvesek terjeszszék az ő arany-igazságait, melyeknek 
követése hazánk boldogulásának legbiztosabb talpköve. 

Annak az országnak sorsa biztos, melyben a nők 
jó honleányok. Hazánk múltjában sok nagy és hőslelkü 
honleányt találunk, kik a hazaszeretetnek örök időkre 
fényes és követésre méltó példái. 

Maga Széchenyi is átérezte, hogy a nők erénye, 
hazaszeretete mentheti meg a hazát, ezért ajánlotta első 
müvét: a »Hitelt« >Hazánk szebb lelkű leányainak.* 

Magas polczra helyezte Széchenyi a nőt. Nem 
csoda, hisz édes anyja, gróf Festetich Júlia, a legjobb 
magyar nők és anyák egyike, kihez a legnagyobb magyar 
verset irt, a ki nemcsak megálmodta fia egykori nagy- 
ságát, de irányította is. 

Széchenyi István jó gyermek volt, rajongón szerette 

atyját és különösen anyját, kihez a leggyengédebb fiui 
szeretettel teljes leveleket irta 

A legnagyobb magyar hitvese, gróf Seilern Cres- 
centia, kiért tiz évig epedett, szintén magasztos hölgy 
volt. Neki adta át a » Hitel « legelső példányát, mert 
nagy súlyt helyezett Ítéletére. Tiz év alatt majdnem 
minden eszméjét közölte a kitűnő és erényekben gazdag 
hölgygyei és meghallgatta nézetét, véleményét. 

Sokat adott báró Wesselényi Miklós édesanyjára 
és a nádornéra, Mária Dorottya főhercegnőre. 

Egyáltalában Széchenyi szellemét a nőkkel való 
szellemi érintkezés élesitette. Belevonta őket minden: 
nagy alkotásába s az ő gondolkozását fejezte ki a költő 

Magyar hölgynek születtél, 
Áldd érte sorsodat ; 
Magyar nőnek születni 
Nagy és szép gondolat. 

Ezekben a sorokban van letéve, hogy mit várt 
Széchenyi a magyar nőktől és mit várhatunk mi is az 
igazi honleányoktól, kik jól ismerik Széchenyit és kö- 
vetik eszméit, azokat hirdetik és tanítják, azokkal ne- 
velnek. 

Olvasd és forgasd ezeket a gyöngysorokat, mint 
a hólapdát guritsd tovább mindenfelé és szaporítsd 
Széchenyi tisztelőit s használtál sokat, igen sokat hazád- 
nak, mely közös mindnyájunké. 

Pozsony, 1906. karácsonyhava. 

Dr. Komlóssy Ferencz. 



Digitized by VjOOQIC 



ESZMÉK ES GONDOLATOK 

GRÓF SZÉCHENYI ISTVÁN MÜYEIBÖL. 



Digitized by VjOOQIC 



Digitized by VjOOQIC 




Széchenyi Istvánról. 

papjaink forrongásának, politikai féktelenségének, 
társadalmi harcainak Széchenyi eszméi nép- 
szerüsitésében találjuk meg egyik orvosságát. 
A beteg Magyarországot annak gondolatai, eszméi, meg- 
értése gyógyithatják, ki a háromszáz évig Mohácsnál 
siránkozó nemzetet felrázta álmából és a kevés igazat 
tettre bevitette, Vörösmartyt pedig a Szózatra. 

Korunk jobbjai Széchenyihez fordulnak, nyomdokait 
követik, hagyományai szerint alkotnak s mintegy végre- 
hajtják munkáiban letett végrendeletét, hogy boldog 
legyen a magyar. Munkáit adja ki a Magyar Tudományos 
Akadémia, fennköltebb gondolkodóink tekintélyes mun- 
kákban világitják meg a legnagyobb magyart. Jellemezik 
Gál Jenő mint államférfiut, Berzeviczy Albert és Beöthy 
Zsolt mint irót, Beöthy Ákos mint küzdőt, mások mint 
nemzetgazdászt, paedagogust, technikust, büntető jogászt 
stb. Régi méltatóihoz — Arany, Eötvös, Kemény, Szalay, 
Gyulay Pál — ujak sorakoznak. Mindenütt és mindenfelé 
idézik. A Magyar Tudományos Akadémia megalkotja a 
Széchenyi-muzeumot, egyesületek alakulnak a Széchenyi- 
cultuszért. A közgazdasági és társadalmi téren vezérkedő 
követői akadnak s a vallásos érzés erősitését az ő 
gondolataitól áthatva, a jók javai nélkülözhetlen mentő- 
horgonynak tartják. A kik Széchenyit követik, nem 

lehetnek mások, csak vallásosak. Ö is az volt. Mindig 
és mindenkor fohászkodott. Imái mutatják. Közelebb ez 
a két szép ima, melyeket maga szerzett: 

> Mindenható Isten, hallgasd meg minden órai imámat. 
Töltsd el szivemet angyali tiszta szeretettel embertár- 
saim, hazám s honfiaim iránt. Világosits föl engem egy 
cherub lángszellemével, erős eszével. Engedj a jövőmbe 
pillantanom s megkülönböztetnem a jónak magvát a 
gonoszok magvától. Add tudtomra, mit tegyek és mi- 
ként kezdjem, hogy neked egykor azon tőkéről, melyet 
reám biztál, beszámolhassak. Gondolkodni akarok és 
dolgozni éjjel és nappal, egész éltemen át. Segitsd si- 
kerre azt, a mi jó; tipord el csirájában azt, a minek 
rossz gyümölcse lehetne. Nyújtsd segélyedet, hogy min- 
den heves indulatot elnyomhassak magamban. Engedd, 
hogy igaz lelki alázattal tekintsek mindent a világon 
s fogjak hozzá bármihez. Azt az angyalt pedig, a kitől 
világosságot nyerek, engedd élni békében s csendes 
boldogságban ! 

Ezen imám ne szóval legyen elmondva, hanem 
tetteimben szünetlen az éghez bocsátva. (Decz. 1826.) 



Isten, te foglalatja minden jónak, magasztosnak, 
tökéletesnek, befejezettnek, töltsd meg szivemet és lel- 
kemet a Te szellemeddel. 

Erősits meg engem mennyei hatalmaddal, hogy földi 
gyarlóságaimon erőt véve,' elmémet hozzád fölemel- 
hessem ! 

Tisztitsd meg érzékeimet minden hozzám tapadó 

földi salaktól, s világosságoddal töltsd be emberi ter- 
mészetemet, hogy ez a Te müved hozzád méltó le- 
hessen. 

Önts bizalmat lelkembe, s ne engedd meg, hogy a 
te végzéseidet birálgassam, vagy éppen kételkedhessem 
a te mindenhatóságod, mindentudásod és véghetetlen 
irgalmasságodban. 

Add végre a te legjobb áldásodat minden hozzá- 
tartozóimra s barátimra, hogy egykoron mindnyájan 
együtt Téged dicsőíthessünk és magasztaljunk mindörökké 
Ámen. (Decz. 16. 1832. Gr. — imakönyvébe.)* 

A Széchenyi-eultusz megerősitéséhez akarok én is 
ezzel a könyvvel járulni, melyben közlök néhány olyan 
dolgot, minek elolvasása után Széchenyi emlékét még 
jobban tiszteli az olvasó. Adom Arany ódáját, Eötvös 
József báró emlékbeszédét, Berzeviczy Albert tanulmá- 
nyát, a Nemzeti Casinóban elmondott Széchenyi-pohár- 
köszöntőkből néhányat, gondolatokat Stádium, Hitel, Lo- 
vakról, Magyar játékszin. Adó és két garas, Üdvlelde 
és Programmtöredékek, Balatoni gőzhajózás stb. cimü 
müveiből. 

Nincsen mindenki abban a vagyoni helyzetben, hogy 
megvehesse Széchenyi összes müveit és ezekben a gond- 
dal összefűzött gondolatokban jobban és magasabban 
látja Széchenyit, megismeri, átérzi. 

A tanulmányok- és pohárköszöntőkből meglátja az 
olvasó Széchenyi óriás szellemnagyságát és azt, hogy 
gondolkodóink milyen oldalról fogták fel ezt a nagy 
szellemet, ki a hazától semmit sem kért, a hazának 
mindent adott. Meglátja a korszakalkotó nagy ember 

egész egyéniségét, homályos sejtelmeit, öntudatra ébre- 
dését, szent hivatása felismerését s elszánt követését, 
e közben élvezett magasztos, bár gyér örömeit s kiál- 
lott tömérdek szenvedéseit. 

Tükörben pillantjuk meg tehát e bámulatos egyé- 
niséget. Nem egy aranyrámába foglalt, simára csiszolt 
nagy tükörtáblában, mely vakitó fényben vet vissza az 
optikai csalódás minden bájával, egy fenséges alakot, 
hanem inkább apró, széttördelt tükördarabkákban, melyek 
mindegyike egy-egy jellemző vonást tart fenn számunkra, 
s benső szemeinkre bizza, hogy nemünk diszét lássuk 
magunk előtt s vonjuk ki belőle, kiki a maga módja 
szerint, következtetéseinket. ... 

Én nem is irányitom, nem befolyásolom az olvasót 
Széchenyi megitélésében, csak arra kérem, mélyedjen 
el benne, emelkedjék fel gondolataihoz. 

Szólnom kell a pohárköszöntőkről is. 

Érdekes, hogy e pohárköszöntőkben az ünnepi szó- 
nokok mindegyike mást-mást tud mondani SzéchenyirőL 
Báró Wenckheim Béla, az első szónok, Széchenyi érde- 
méül az egyesületi élet alapvetését domborítja ki ; Szent- 
iványi Károly a közösügyben elfoglalt állását említi; 
Majláth György szintén a társas élet felvirágoztatásáért 
kifejtett munkásságát méltatja; gróf Apponyi Albert e\s6 
beszédében a magyar faj kifejtése és biztosításáért foly- 
tatott lázas küzdelmét érinti ; gróf Péchy Manó önzetlen, 
szeplőtlen hazafiságát, elszántságát emeli ki ; Zichy Antali 
Széchenyi leghivatottabb commentátora, mint a nép- 
szerűség megvetőjét mutatja be; Jókai Mór Széchenyi 
ébresztő hatásáról elmélkedik s hivatkozott arra, hogy 

a merre nézünk, minden alkotásban Széchenyivel és 
szellemével találkozunk, szóval: 

Széchenyi homlokán 
Virul a borostyán. 

Gróf Széchenyi Pál lángoló hazaszeretetét és simu- 
lékony modorát, határozott irányát dicsérte; báró 
Radvánszky Béla felsorolta fajunk biztositása és kiművelé- 
séért, Budapest fényéért, a haladásért kifejtett munkás- 
ságát s kijelentette; hogy az általa épitett alapokra épi- 
tettünk mindent ; gróf Keglevich István Széchenyi férfias 
barátságát, mérsékletteljes higgadtságát, önzetlen mun- 
kásságát, rend- és kötelességérzetét, bölcs takarékossá- 
gát, áldozatkész bó'kezüségét, a komoly megfontolást és 
az erélyes kezdeményezést, mások jogainak tiszteletben 
tartását mutatta ki követésre méltó példának ; gróf Szé- 
chenyi Béla (a legnagyobb magyar fia) mint atyáról, 
családfőről emlékezett s idézte intését: » Gyakorold magad 
a gondolkodásban* ; gróf Tisza Lajos rátért arra, hogy 
bálványoztatással határos népszerűségét áldozta fel in- 
kább, sem mint attól az iránytól — melyet nemzete 
érdekében helyesnek tartott ■— csak egy lépést is tági- 
tott volna ; gróf Károlyi István Széchenyi Istvánról felem- 
litette, hogy az által ébresztette nemzete reményét, kö- 
nyörgés, korbácsolás, nevetségessé tétel s első sorban 
jó példaadással, honszeretettel, áldozat és önérzetre tá- 
masztotta és így ápolta a jövő reményét. Másik évben 
tartott pohárköszöntőjében a haza fiatalságának aján- 
lotta Széchenyit, mint példát ; gróf Apponyi Albert máso- 
dik pohárköszöntőjében arról beszélt, hogy Széchenyi a 
megsemmisülés veszélyétől mentette meg hazánkat ; gróf 

Zichy Géza Széchenyit azzal jellemezte, hogy a valódi 
nagyság legbiztosabb jele, hogy azt semmi más nagy- 
sággal összemérni nem lehet. Emelkedetten monda: 
Széchenyi költeményeket gondolt s azután megörökí- 
tette azokat, kőben, márványban, intézményekben^ köz- 
hangulatban s halhatatlan müvekben; gróf Zichy Jenő 
Széchenyi emlékére köszöntve, abban látta közéletünk 
hanyatlását, hogy a szilárd jellemek ritkulnak; báró Vay 
Béla utalt Széchenyinek arra a szándékára, hogy egyet- 
értést teremtsen és anyagi és szellemi tőkéjéből min- 
denki áldozzon a hazának ; grőf Esterházy Mihály arra 
kérte a mai nemzedéket, kövesse Széchenyi hazafiságát 
és hazafiúi erényeit; Szemere Miklós országszerte nagy 
hatású pohárköszöntője, mit azzal végzett, hogy: nem 
boldog a rnagyar, arról szólt, hogy Széchenyiben és kor- 
társaiban sok volt a virtus. Tiszta volt az agy, lelkes 
a szív és acélosak az izmok. Ös terméskőből építhetett 
Széchenyi István; ha ma akar épiteni valaki, annak a 
Széchenyinek jó, ha az uj nemzedékben legfeljebb vályog 
lesz rendelkezésére. EUtélte, hogy túlságos sokat politi- 
zálunk, mit csárdának nevez; gróf Bethlen András azt 
fejtette ki, hogy Széchenyi kimutatta a nemzetnek bol- 
dogulásának útját és példája, elvei Mekkájává lettek az 
igaz magyarnak; ifjú gróf Zichy János Széchenyi fen- 
séges idealismusát dicsérte, a melyre ma legfőbb szükség 
van ; gróf Széchenyi Imre sivár, anyagi korunkkal szem- 
ben Széchenyi önzetlenségét dicsőitette. Idézte Széchenyi 
szavait: >Csak a gyönge szereti önmagát, mig az erős 
egész nemzeteket hordoz szivében* ; Beöthy Ákos arról 
szólt, hogy Széchenyi halántékai körül a nemzeti hála 
bogiárait fűzte a történelem és hogy Széchenyi nemcsak 

a szív, de az ész politikáját követte; Vécsey Tamás rá- 
mutatott arra, hogy Széchenyi a haza földjét mindenütt 
termékenynyé, népét gazdaggá, szabaddá és az állam- 
alkotó magyar fajt uralkodóvá akarta tenni; Majláth 
József Széchenyi arra a szavaira alapította beszédét, 
hogy a nemzetet előbb vagyonossá, azután politikailag 
függetlenné kell tenni. ... 

Ezek a pohárköszöntők azok, melyeket eddig is- 
merek. 

Széchen\}i emlékezete. 

Irta s előadta 
a XIX. ünnepélyes közülés másod napján 

ARANY JÁNOS rt. 

Egy szó nyilallott a hazán keresztül, 

Egy röpke szóban annyi fájdalom ; 
Éreztük, a mint e föld szive rezdül 

És átvonaglik róna, völgy, halom. 
Az első hir, midőn a szót kimondta. 

Önön viszhangjától megdöbbene; 
Az első rémület kétségbe vonta: 

Van-é még a magyarnak istene. 

Emlékezünk: remény ünnepe volt az. 

Mely minket a kétségbe buktatott: 
Gyászról, halálról, sziv-lesujtva szólt az. 

Napján az Urnák, ki feltámadott. 
Már a természet is, hullván bilincse, 

A hosszú, téli fásult dermedés, 
Készité uj virágait, hogy behintse 

Nagy ünneped, dicső Felébredés! 

Immár az ég — ah, oly hideg korábban! — 

Irántunk hő mosolyra engede; 
A négy folyó és három bérc honában 

Kilebbent a tavasz lehellete; 

S melynek halálos — ugy tetszék — elaszta, 

Életre pezsdült a kór sivatag, 
Lassú folyót önérzelem dagaszta, 

Büszkén rohant le a szilaj patak. 

S felzenge távol a menny boltos alja, 

Gyümölcshozó év biztató jele, 
Hallott korán megdördülő morajjá, — 

Midőn egyszerre villám sujta le. 
» Széchenyi meghalt*. — Oh, mind, mind csalékony 

Te vig tavasz nap! ujjongó mezők! . . . 
> Széchenyi meghalt*. — Se nagy omladékon 

» Élünk-e hát mi?* busán kérdezők. 

Mert, élni hogyha nem fajulva tengés, 

Olcsó időnek hasztalan soka; 
De vérben, érben a vidám kerengés, 

Mely szebb jövendő biztos záloga; 
Ha célra küzdvén, nagy, nemes, dicsőre, 

így összehat kezünk, szivünk, agyunk. 
Vezérszó: ildom, a zászlón: előre! — 

Ö az, ki által lettünk és vagyunk. 

Megrontva bűnöd és a régi átok. 

Beteg valál, s nem érzed, oh magyar 
Nép, a hazában nem volt már hazátok : 

Sirt még hogy adna, állt az ős ugar. 
S mint lepke a fényt elkábulva iszsza, 

ügy lőn nekünk a romlás — élvezet; 
Egy-két kebel fájt még a múltba vissza; 

Nem volt remény már, csak emlékezet. 

De, mely a népek álmait virasztja, 

Elhagyni a szelid ég nem kivánt; 
Széchenyit küldé végtelen malasztja 

E holttetembe érző szív gyanánt, 
Hogy lenne élet-ösztön a halónak, 

Bénult idegre zsongitó hatás, 
Reménye a remény nélkül valónak 

Önérzet, öntudat, feltámadás. 

Midőn magát ez nem tudá szeretni, 

Ö megszerette pusztuló faját. 
Oh, nemzetem, ha fognád elfeledni 

Hogyan viselte súlyos nyavalyád ? 
És mennyi harcot küzde önmagával? 

Hány izgatott, álmatlan éjjelen? 
Mig bátorító Macbeth-jóslatával 

Kimondá: »a magyar lesz* — hogy legyen! 

Bizton, ezer bajunk közt, megtalálta 

Azt a mi fő, s mindent befoglaló: 
> Elvész az én népem, elvész — kiálta — 

Mivelhogy tudomány nélkül való.« 
S mig kétle a bölcs, hátrált a tevékeny, 

Bujt az önérdek, fitymált a negéd : 
Ö megjelenve, mint uj fény az égen, 

Felgyujtá az oltár szövétnekét. 

És ég az oltár. lm, körébe gyűltünk. 
Szétszórt bolyongók a vész idején. 

Már is tüzénél szent lángra hevültünk, 
.Fénye világol sorsunk ösvényén. 

Oh, rakjuk e tüzet, hogy estve nála 
Enyhet találjon áldó magzatunk! 

Ez lesz a méltó, a valódi hála, 
Mit a nagy Jóltevőnek adhatunk. 

De hogy' kövesse nyomdokát az ének? 

Némuljon el, lant, gyönge szózatod. 
Hazám tudósi, könyvet nagy nevének! 

Klió, te készítsd legdicsőbb lapod! 
Évezredek során mit összejegyzél 

Honfi erény magasztos érdemét, 
S arany betűkkel érctáblába metszel: 

Abból alkosd Széchenyi jellemét. 

írd azt, ki a pusztán népét vezérli; 

Ki kürtöl, és lerogy a régi fal; 
Tarquin előtt ki arcát megcseréli; — 

Fülepet ostoroz lángajkival ; 
Ki győzni Athént csellel is szorítja; 

Kit bősz csoport elitéi, mert igaz ; 
Ki Róma buktán keblét felhasítja — 

Elég .... a példa fáj : Széchenyi az ! 

Ö szól : s mely szinte már kővé meredten 

Csak hátra néze, mint Lóth asszonya, 
A nemzet él, a nemzet összeretten, 

Átfut szivén a nemlét iszonya: 
Szól újra : és ím lélek ül a szemben, 

Rózsát az arczra élet színe fest; 
Harmadszor is szól : s büszke gerj elemben 

Munkálni, hatni, küzdni vágy a test. 

Hitel, Világ és Stádium! ti három — 

Nem kézzel irt könyv, mely bölcsei, tanit, 
De a lét és nemlét közti határon 

Egekbe nyúló hármas pyramid! 
Ám, hadd üvöltsön a Számum viharja, 

Dőljön nyugatról a sivár homok: 
A bujdosók előtt el nem takarja, 

Melyet ti megjelöltök, a nyomot. 

S lőn uj idő — a régi visszacsökkent — 

Reményben gazdag, tettben szapora; 
A » kisded makk« merész sudárba szökkent; *) 

Ifjú! ez a kor: ^Széchenyi kora*. 
Nézd ez erőt: hatása mily tömérdek — 

De ne imádj : a munka emberé — 
Szellem s anyag, honszeretet s önérdek 

Mily biztosan lejt a közjó felé. 

Majd elborulni kezde láthatára: 

Kik müve által lettünk magyarok. 
Nem ügyelénk többé vezérnyomára. 

Mi napba néző szárnyas Ikarok. 
Oh, hogy riadt fel intő jós- ajakkal! — 

S midőn a harc dúlt, mint vérbősz Kain, 
Hogy álla tört szivvel, merev hajakkal — 

Egy uj Kasszandra Trója lángjain! 



*) > Minden jelenetek jövendő fényt mutatnak nemzetünk- 
nek, minek megjövendölésére semmivel több jóslói tulajdon 
nem kell, mint előre megmondani, hogy a kisded makkból^ ha 
meg nem romlott, idővel termo tölgyfa lesz, csak senki el ne 
gázolja*. Széchenyi. 

Hosszú, nehéz, sötét lön akkor éjünk, 

Nyugalma egy álarcozott halál; 
S midőn a sziv feldobbant, hogy reméljünk : 

Nagy szellem! ime, köztünk nem valál. 
Oh, mely irigy sors önző átka vett el, 

Hogy ébredésünk hajnalát ne lásd? — 
Vagy épen egy utolsó honfi-tettel 

Tagadnod kellé — a feltámadást? . . . 

Nem, Üdvezült, nem! . . . fájdalmunk hevében 

Hamvad ne sértse káromló beszéd : 
Oh, nézz egedből és örvendj e népen, 

Mely soha igy még nem volt a tiéd! 
Leomlunk sirodon szent döbbenéssel, 

A sújtó karra félve ismerünk: 
De Antéuszként majd ez illetessél 

Küzdelmeinkhez uj erőt nyerünk. 

Emléket, oh hazám, mit adsz e sirra? 

Hová tekintesz földeden, magyar, 
Hol Széchenyi nevét ne lásd megirva 

Örök dicsőség fénysugárival ? 
Ha büszke méned edzi habzó pálya, 

Ha eszmeváltó diszes körbe gyűlsz. 
Ha szárnyakon röpit a gőz dagálya. 

Ha tenni, szépre, jóra egyesülsz; 

Duna, Tisza ... ez mely prüsszögve hordja 
Fékét, s szabályhoz törni kénytelen; 

Amannak hódol a sziklák csoportja, 
S Trajánusz hire újból megjelen; 

Az ifjú szép Pest, ki bizton ölelve 
Nyújt Corvin agg várának hü kezet, 

S az édes honni szót selypiti nyelve 

Széchenyié mind ez emlékezet! 

Széchenyi hirét, a lángész csodáit, 

Ragyogja minden, távol és közel: 
Áldozni még jerünk — ah, oly sokáig 

Nem értők — Széchenyi szivéhöz el. 
Nem láttuk, e sziv néha mit palástol 

Hordván közöny havát és gúny jegét: 
Hogy óvni gyönge csiráit fagyástól 

Őrizze életosztó melegét. 

Értünk hevült, miattunk megszakadt sziv, 

Te, az enyészet ágyán porladó! 
Késő, de tartozott szent hódolat hiv: 

Egy nemzeté, im, e hálás adó. 
El kellé buknunk — haj, minő tanulmány! - 

Meg kellé törnöd — oh, mily áldozat! — 
Hogy romjaidra s romjainkra hullván. 

Adjunk, Igaz! tenéked igazat. 

Szentebb e föld, honunk áldott alapja. 

Mióta, nagy sziv, benne nyugoszol; 
Szentebb a multak ezredévi lapja. 

Mióta, nagy név, hozzá tartozol. 
Koszorút elő! . . . morzsoljuk el könyünket: 

Az istenülés perci már ezek! 
Borítsa ünneplő myrtusz fejünket: 

Reménynyé váljon az emlékezet. 

Nem hal meg az, ki milliókra költi 

Dus élte kincsét, ámbár napja mul; 
Hanem lerázva, a mi benne földi. 

Egy éltető eszmévé finomul, 
Mely fenmarad s nőttön nő tiszta fénye 

A mint időben, térben távozik; 
Melyhez tekint fel az utód erénye: 

Óhajt, remél, hisz és imádkozik. 

Te sem haltál meg, népem nagy halottja 

Nem mindenestül rejt a cenki sir; 
Oszlásodat még a család siratja — 

Oh, mert üy sebre hol van balzsamir? . . 
Mi fölkelünk: a fájdalom vigasztal: 

Egy nemzet gyásza nem csak leverő : 
Nép, mely dicsőt, magasztost igy magasztal, 

Van élni abban hit, jog, és erő! 

fíróf Széchenyi István emlékezete. 

A XIX. ünnepélyes közülés másod napján 
1860. október 13-án mondotta 

B. EÖTVÖS JÓZSEF, alelnök. 



Ma a népek életében nincsen fontosabb pillanat 
azoknál, midőn közös érzelemtől áthatva nemzeti 
egységök tiszta öntudatára emelkednek : akkor, 
tisztelt gyülekezet, a férfiúnak halála, kinek emlékére 
összegyültünk, időszakot fog képezni történetünkben. 

A veszteség, melyet szenvedénk, a csapásnak 
váratlansága, a mód, melylyel az történt, egyenlő fáj- 
dalommal tölte a nép minden osztályait, s az ország 
messze határai között nincsen vidék, a különböző nép- 
fajok s vallásfelekezetek között, melyeket az isteni 
gondviselés e földön egy nemzetté egyesitett, nincs oly 
töredék, mely e közérzületben részt nem vett volna; 
mintha a kegyes istenség e férfiú nagy érdemeinek azt 
adta volna jutalmul, hogy azon egyetértés, melynek 
eszközléseért munkás életén át fáradott, sirja fölött 
létesüljön, s Ő azt örökségül hagyhassa nemzetének. 

Soha fejedelem, hatalmának tetőpontján, soha 
államférfi népszerűsége verőfényében nem szállt sirjába, 
kinek ravatalát több s általánosabb tisztelet környezé; 
s az idegen, ki e napokban hazánkba jő, s a hatásnak 

tanuja lehet, melyet Széchenyi halála okozott, bizonyosan 
azon meggyőződéssel tért volna vissza övéi közé, hogy 
azon férfiú, kiért egy egész nemzet, tiz évvel miután 
a közélet pályájáról lelépett, gyászt ölt, nagy s felejt- 
hetetlen érdemeket szerzett magának e nemzet iránt. 

Mennyivel erősebb ezen meggyőződés bennünk, 
kik életének tanúi valánk, s kik, ha a múltba vissza- 
nézünk, vagy hazánk jelen helyzetét tekintjük, minden- 
ben, mi ott szép vala s mi itt legalább megnyugtató, 
az ő tevékenységének emlékét találjuk fel. 

Ha volt magyar, kiről elmondhatjuk, hogy nem 
egy vidéknek, hanem hazájának, nem egy osztály- vagy 
pártnak, hanem nemzetének élt — Széchenyi az. S a 
magyar tud. akadémia bizonyosan soha nem felelt meg 
inkább a nemzet közkívánatának, mint midőn a gyász- 
ünnepélyt rendelé, hogy azon tisztelet s hála, melyet 
iránta az egész nemzet érez, költészet s szónoklat által 
méltó kifejezést nyerjenek. 

A költészetnek magasztosabb tárgya, a szónok- 
latnak nagyszerűbb feladata nem lehet; de hol van, 
ki annak méltóan megfelelni képes legyen? 

Mélyen érzem én, tisztelt gyülekezet, a köteles- 
ségeket, melyeket az akadémia reám ruházott, midőn 
érdemem felett megtisztelve, ez alkalommal szónokának 
választott. Tudom, hogy midőn nem csak az akadémia 
alkotóját, de a haza legnagyobb polgárát gyászoljuk, 
tőlem több kivántatik, mint hogy beszédemben kizárólag 
azon érdemeket soroljam el, melyeket a nagy elhunyt 
intézetünk alapítása s hosszú vezetése által magának 
szerzett; csak ha jellemének s összes működésének 
méltó képét állithatnám fel szebbítés nélkül, de hiven, 

hogy nagy emléke világosan állva előttünk, önmaga 
hirdesse dicsőségét, mint Memnon szobra, melynek csak 
a nap világító sugara kell, hogy megszólaljon — csak 
akkor felelnék meg feladásomnak, — de ismétlem, — 
ki az, ki e gazdag életet, mely egészben csak a hazának^ 
s melynek minden órája egy-egy a haza felvirágzására 
vezető külön célnak vala szentelve, egy beszéd szűk 
korlátai között méltóan leirni, ki nagyszerű személyi- 
ségét kevés vonásokban hiven lefesteni képes legyen? 
vagy ki részrehajlatlan Ítéletet merne mondani e férfiú 
felett, most, midőn a könyek, melyeket sírjánál egy 
egész nemzet ontott, még alig száradtak fel. 

Alakja nagyobb, semhogy ily közelről, való ará- 
nyaiban feltűnjék; s a küzdelmek, melyek között élete 
lefolyt, s melyekben majd oldalánál majd ellenei közt 
részt vettünk, ujabbak, semhogy azokról mi hozzunk 
igazságos Ítéletet. 

Mi e helyen legfeljebb munkás életének ered- 
ményeit sorolhatjuk el, s Ítélet helyett hálánkat fejez- 
hetjük ki; s én erre fogok szorítkozni előadásomban, 
egyszerűen elmondva : mit Széchenyi tett, s annak meg- 
birálását, a mi ő volt, a jövőre bizva, mely korunk 
előítéletei, érdekei s szenvedélyeinek határán kivűl állva^ 
a küzdelmekről, melyeken mi keresztülmentünk, majdan 
ki fogja mondani igazságos Ítéletét, s vele együtt ítéletét 
azon férfiúról, kit míg élt, még ellenei is a küzdelem 
legszenvedélyesebb pillanatában a legnagyobb magyarnak 
neveztek, s kinek sírjánál az egész nemzet gyászt azért 
öltött, mert érezé, hogy a hely, melyet ő üresen hagyott, 
e hazában egyes ember által soha betöltetni nem fog. 

Hazánk ujabb történetében nincs oly esemény, mely 
a nemzet kifejlődésére nagyobb befolyást gyakorolt 
volna, mint az 1825-iki országgyűlés ; mert habár azon 
mozgalom, melynek nemzetiségünk ujabb feléledését 
köszönjük, előbb vévé kezdetét s a f ő érdem e részben 
Kazinczyt és kortársait illeti, s habár az 1791-iki or- 
szággyűlésnek alkotmányos reform-mozgalmai örökre 
nevezetesek fognak maradni évkönyveinkben : tagadha- 
tatlan mégis, hogy átalakulásunknak ez első kisérletei 
a hadizaj között, mely századunk elejét el tölte, csak- 
nem feledésbe mentek; hogy a nemzetiségi lelkesedés, 
mely József császár uralkodása után rövid ideig álta- 
lánosnak látszott, kevéssel utóbb azon buzgó de szűk 
körre vala szorítva ismét, mely nemzeti irodalmunkat 
müveié ; s hogy csak az 1825-iki országgyűléssel kez- 
dődik azon időszak, melyen innen alkotmányos s nem- 
zetiségi törekvéseinkben félbenszakadás többé nem tör- 
tént, s melyet azért méltán egész ujabb fejlődésünk ki- 
indulási pontjának tekinthetünk. 

E fontos, a haza egész jövőjére elhatárzó pillanat- 
ban lépett fel Széchenyi István a közélet pályáján; s 
miután az erélyt, mely annak befutására szükséges vala, 
csak akkor méltányolhatjuk, ha ismerjük annak akadá- 
lyait is: szükséges, hogy mindenek előtt rövid tekin- 
tetet vessünk ez időszakra, mely, ha csak az éveket 
számitjuk, hozzánk oly közel, s ha arra gondolunk, mi 
azóta történt, tőlünk mégis már oly távol fekszik. 

A XVI. s XVII. század e hazában külső harcok 
s belső küzdelmek között folytak le, s ha épen akkor, 
midőn más népek a tudomány s művészetek mezején 
a legnagyobb haladást tették, nemzetünk, fenmaradá- 

sáért küzdve, másoktól elmaradt: csak hazánk szeren- 
csétlen helyzetét vádolhatjuk, nem őseink hanyagságát. 

De magyarázva bár oly okokból, melyeket pirulás 
nélkül bevallhatunk : mégis tagadhatatlan marad a tény, 
hogy hazánk e század kezdetén a nyugati civilisatio 
köréhez tartozó más országoknál hátrább állt, hátrább 
nemcsak művészet és tudomány, ipar s mezei gazdaság, 
közlekedési eszközök s kereskedelem, egyszóval mind- 
azokban, miktől az országok anyagi jóléte s az egyesek 
kényelme függ: hanem, mi ennél fontosabb, hátrább 
még azon általános műveltségben is, mely minden ha- 
ladásnak első feltételét képezi. 

Országunk ez állapota, mely azt a kevés idegen 
előtt, kik e hazat akkor meglátogaták, majd szánakozás, 
majd gúny tárgyává tévé, nem kerülte ugyan el egyes 
mélyebben látó honfiak figyelmét ; és a század kezdetén 
tartott országgyűléseken nem hiányoztak egyes felszó- 
lalások, melyek a nemzetet a létező bajokra s azoknak 
következményeire figyelmeztetek : de a nagy sikon, melylyé 
akkor viszonyaink lapultak, e szózatok viszhang nélkül 
hangzottak el; s ha az ország helyzetében talán soha 
sem vala kevesebb, miáltal a gondolkozó hazafi magát 
kielégítve érezheté: bizonyosan alig találunk történe- 
tünkben időszakot, melyben az elégedetlenségnek, a ha- 
ladás e fő ösztönének, kevesebb jelei mutatkoztak volna. 
A nép hallgatva s csaknem öntudatlanul viselte el meg- 
szokott terhét; a nemesség megelégedéssel s teljes biz- 
tosságban élvezé jogait, feledve, hogy azok oly szolgá- 
latok dijául adattak, melyeket rég nem teljesített már; 
s az élelemszerek bősége, az anyagi jólét, mely ebből 
következett, s a személyes szabadságnak magas foka, 

melyet nem csak a nemesség, de a népnek minden mű- 
veltebb osztályai az országban akkor élveztek, eltakarta 
állapotaink nagy hiányait még azok előtt is, kiknek 
ellenük panaszt emelni okuk s képességük volt. 

ügy látszott, mintha a magyar nemzet elfáradva, 
hosszú küzdelmei után csak pihenni akarna s az anyagi 
jólét karjai között mindinkább azon tespedésbe sülyedne, 
mely az egyesnél s nemzeteknél a végkép elaggottnak 
halálát megelőzi. 

Az 1823-iki események bebizonyiták, hogy azok, 
kik ekként vélekedtek s eljárásukat arra építették, hi- 
básan számítottak. 

Mi József császárnak nemzetiségünk ellen irányzott 
törekvései után történt, az történt újra. A nemzet má- 
sodszor azoknak köszöné szabadsága megszilárdulását, 
kik öt annak maradványaitól is megfosztani akarták. 

A világos, maga a király által az ország rendéi 
előtt bevallott sérelem, mely az alkotmányon elkövette- 
tett, s azon tapasztalás, hogy a nemzet legfontosabb 
jogai, melyektől minden egyéb jogok- s kiváltságoknak 
megtartása függ, csak néhány törvényhatóságnak eré- 
lyessége s a fejedelem lelkiismeretessége által men- 
tettek meg, ki midőn meggyőződött, hogy kormánya a 
törvény korlátain tul hágott, az elkövetett hibát nemcsak 
jóvá tévé, hanem bevallá, — felrázta a nemzetet hosszú 
nyugalmából s az uj veszély csak a nemzet megtöret- 
len életerejét bizonyilá be. 

De bármi örvendetes vala a tapasztalás, s bár- 
mennyi tisztelettel hajoljunk meg azok előtt, kik a nem- 
zetnek e nehéz napokban vezérei voltak, s egyaránt 
távol a szenvedélytől s távol a gyengeségtől alkot- 

Hiányunkat nyugodt erélyességgel fentartották : megfog- 
hatjuk az aggodalmat, melylyel mélyebben látó honfiak 
még ezen pillanatban is a jövőbe tekintettek. 

Mint 1791-ben, alkotmányunk megszilárdult uj győ- 
zelme után s az egész nemzet ismét fellelkesült nem- 
zetisége iránt ; de épen a hasonlóság, mely a két moz- 
galom között létezett, nem juttatá-e eszébe a gondolkozó 
hazafinak, hogy azon okok, melyek miatt a rövid ébredés 
után, mely József uralkodását követte, uj tespedésbe 
sülyedtünk, mind még most is léteznek? 

Mert ha a magyar ismét sajátjának mondhatá 
alkotmányát, mely az idő minden viszontagságai között 
e hazában legalább a szabadság eszményét tartá fen, 
melynek nemzeti egységünket köszönjük, s melynek egyes 
részei az ujabb küzdelmek alatt ismét bebizonyították 
szilárdságukat: vájjon el lehete-e feledni, hogy azon 
alkotmány, bármi szép és dicső legyen, csak a nemzet 
egy osztályának tulajdona, s hogy midőn ennek személyes 
és politikai szabadságát oly rendkívüli mértékben biz- 
tosítja, minőben az Anglia kivételével akkor talán sehol 
nem élveztetett : a népre ép oly rendkívüli terheket ró. 

Az 1825-iki törvényhozás az alkotmány biztosítására 
uj törvényeket alkotott; de ha ezen alkotmányt nem 
egészen félszázad alatt kétszer végveszély fenyegeté, 
valóban nem a világos törvényeknek hiánya okozta azt. 
Nem uj sáncokra, melyekkel elődeink az alkotmányt 
eléggé körülövezték, hanem védelmezőkre vala szük- 
ségünk ; s az 1825-iki országgyűlés, midőn szabadságunk 
megtámadtatott erősségeit kijavitá, e hiányon nem segített. 

Helyesen jegyezte meg egy hiressé vált beszédében 
Nagy Pál: hogy az elveszett alkotmányt visszaszerez- 

hetni, de a nemzetiséggel elhal a nemzet is ; hogy tehát 
•csak ennek fentartása-, szilárditása- és biztosításában 
kereshetjük egy szebb jövőnek zálogát; — de vájjon 
állt-e ez egyesek hatalmában? s ha az ország akkori 
helyzetét tekintjük, ki mondhatá, hogy e cél elérését 
bizton reményli? 

A nemzeti nyelv, mely egy ideig csaknem kizárólag 
a nép körében élt, ismét emelkedni kezdett. Egy nemzeti 
irodalomnak alapjai rakattak le, mely, mert kevesek 
által pártoltatott, lassan, de mert csak olyanok által 
miveltetett, kiket erre hivatásuk érzete s lelkesedés 
buzditott, — belső becsére nézve folytonosan emelkedett ; 
de vájjon az irodalom egymaga, sőt azon egyes törvények, 
melyek által nemzeti nyelvünk a közélet mezején a 
deák helyébe állittaték, biztosithatják-e nemzetiségünket 
oly viszonyok között, — midőn a miveltség, melytől 
az irodalom befolyása függ, s a közéletben való részvét, 
csak a nemzet egyes osztályaira vala szorítva? 

Kifejlett nemzetiség, mely minden idegen befolyá- 
soknak ellentállani képes legyen, csak ott létezhetik, 
hol egészséges nemzeti életet találunk; s ki szólhatott 
erről nálunk akkor, midőn honunk főbb nemessége nagy 
részben a külföldön lakva, saját hazájában idegenné 
Tált, s elfeledve még ősei nyelvét, is, a végső köteléket, 
mely őt a nemzethez láncolá, szétszakította ; midőn ipar 
s kereskedés nem lévén, a magyar középrend csak egyes 
mesteremberekből állt; s ugy szólván, senki nem volt, 
ki magát teljes joggal a haza polgárának nevezheté, 
mert a kiváltságos osztályok nem részesültek terheiben, 
s a nép nem ismeré jogait. 

Vájjon ily állapotokon egyes, bármi célszerű tör- 



Digitized by VjOOQIC 



24 



vények, vagy azon lelkesedés, melylyel a nemzet némely 
osztályai nyelvünket felkarolák, segithettek-e ? — Magyar- 
országnak nagy, gyökeres reformra vala szüksége, és 
ugyan mily eszközök léteztek annak keresztülvitelére? 

A mód, melyen József császár kísérletei, dacára 
a tolerantiális pátensnek s e fejedelem népies törek- 
véseinek, az egész országban fogadtattak, bebizonyitá, 
hogy vannak dolgok, melyekről e nép soha nem mond 
le, még a vallásszabadság s polgári egyenlőség kedvéért 
sem. Az 1823-iki események meggyőztek arról mindenkit, 
hogy, ha az ország állapotának változnia kell, ez csak 
az ország törvényhozása által történhetik ; de ki remélhette 
egy gyökeres átalakulásnak keresztülvitelét oly törvény- 
hozástól, mely kizárólag a kiváltságos osztályok képvise- 
lőiből állva, érdekei által a létező állapotokhoz lekötve 
érezé magát? 

Haladni a civilisatio ösvényén, azon jogfogalmak 
szerint módosítva alkotmányunkat, melyek Európaszerte 
elfogadtattak, — a nélkül, hogy ez által alkotmányos 
létünk s nemzetiségünk veszélyeztessék; 

Szilárdul ragaszkodni alkotmányunk formáihoz s 
nemzeti sajátságainkhoz, a nélkül, hogy ez által haladá- 
sunkban akadályoztassunk ; 

Kivivni a XVIII. század eszméit oly törvényhozás 
segedelmével, mely középkori szerkezetét megtartá; — 
a jogegyenlőséget a kiváltságos osztályok által: 

Ez volt a feladás. S valóban, nem bámulhatja 
senki, ha az csaknem mindenki által megoldhatatlannak 
tartatott, s még a hazának leghívebb fiai is, kétségbeesve 
a jövő felett, emlékeikben keresték vigasztalásukat, 
féltékenyen őrizve minden követ, mely a régi épületből 

megmaradt, hogy e nemzet dicsőbb napjainak legalább 
romjai tartassanak fen; hisz a teendőknek tömege oly 
nagy, az eszközök, melyek annak, ki hazai állapotaink 
átalakitását magának célul kitűzné, rendelkezésére álltak, 
oly csekélyek, az akadályok látszólag oly legyőzhetetlenek 
valának, hogy a legbátrabb is elveszte bizodalmát. 

Egy volt, ki azt nem vesztette el, ki a haza jövőjén 
nem kétkedett: Széchenyi István. 

Senki nem ismerte nálánál jobban azon hiányokat, 
melyek e hon anyagi s szellemi miveltségében szintúgy 
mint alkotmányunkban léteztek; senki nem fájlalta 
azokat igy. 

Vegyük kezünkbe számos munkáinak bármelyikét 
s ott fogjuk találni a vallomást: hogy mindenben hátra 
vagyunk; s a keserűség, melylyel azt kimondja, eléggé 
bizonyltja az érzést, melylyel szivetelve volt; ő teljes 
mértékben méltányolta azon nehézségeket, melyekkel a 
reformnak küzdenie kell; hisz fellépésének módja, az 
eszközök, melyekkel élt, s a fontosság, melyet egész 
életén át a modornak tulaj donitott, eléggé bizonyitják 
ezt: de mindez nem ingathatá meg a bizodalmat, melylyel 
e haza jövőjére tekintett. 

Mert ha igaz is, hogy a haza anyagi kifej lésében 
Európa többi országainál hátrább áll, ha csatornái 
nincsenek, nincsenek utai, s a mezei gazdaság azon 
állapotban pang, melyben azt a középkor gyakorolta : 
nem áldotta-e meg Isten az országot minden adomá- 
nyaival ? 

Hol van a sik, mely alföldünknél termékenyebb? 
hol a bércek, melyek az ásványvilág minden kincseiben 

Kárpátainknál gazdagabbak ? hol a folyók, melyek a 
közlekedés dicsőbb eszközei lehetnének azoknál, mik 
szabályozatlan árjaikkal most tereinket elöntik? 

És ha e nép a miveltség alantabb fokán áll, ha 
osztályait nagy válaszfalak különítik el egymástól, s e 
nemzet, mely a harc mezején egykor dicsőséget aratott, 
a békés ipar s a tudományok körében nevet nem szerzett 
magának : nem ugyanazon nép-e ez, mely e hazát szerzé 
s fentartotta? mely századokig küzdött a legszentebb 
ügyért, s miután legyőzetett, ellenének rabja lett, de 
szolgája soha; — mely dacára azon válaszfalaknak, 
miket a törvény közötte felállított, nemzeti egységének 
érzetét mindeddig nem vesztette el; mely nádfedelek 
alatt lakik, durva köntösben jár, s az élet kényelmeit 
nem ismeri, de nélkülözései között emelt fővel tekint 
körül, mert tudja, hogy ha semmi egyebe nem lenne — 
hazája van, — egy egész ország, melyért halni kész; 
és mely századokig élhetett oly alkotmány alatt, mely 
a nemesnek mindent engedett s a jobbágyot csaknem 
oltalom nélkül hagyá, a nélkül, hogy amaz zsarnokká 
válnék vagy ez emberi méltóságáról megfeledkezett volna, 
mert Isten ugy rendelé, hogy a nép sem zsarnok, sem 
szolga, hanem szabad legyen. 

Hisz e földnek csak munka, a nemzetnek csak 
akarat kell, hogy felviruljanak, s alkotmányunk által, 
bármik annak hiányai, saját kezünkbe van adva sorsunk, 
— miért kételkednénk? 

Az nem lehet, hogy e hon, melyet Isten a természet 
minden adományaival megáldott, örökké parlagon he- 
verjen, hogy e nemzet, mely egykor az első helyek egyikét 
foglalta el, s mely annyi viszontagság után nem vesztett 

egyet sem férfias erényei közül, most az utolsók egyike 
legyen. 

Régi dicsőségünk napjai letűntek. 

A nemzet rég nem adta életének jelét, s hazánkban 
körültekintve, hideg s érzéketlen minden, csak romjai 
szólnak, s már a világ halottnak hirdeti az egykor 
virágozót. 

De nézzétek közelebbről ; nincsenek sehol a rothadás- 
nak jelei; hol az idegen érzéketlenségében változást nem 
lát, ott e honnak gyermekei újra érzik a meleg lehelletet. 

Kiért keseregtünk — a hon csak tetszhalott volt, — 
hitünk fogja megmenteni életét, s Ő fel fog támadni 
előbbi szépségében s hatalmában. 

Magyarország nem volt, hanein lesz. 

Harminc éve múlt, hogy Széchenyi *Hüelében€ 
ezeket elmondá; s mi, kik fellépésének tanúi valánk, 
nagy időkön mentünk keresztül, melyek többet adtak s 
többet vettek el tőlünk, mint mit egy rövid emberi élet 
alatt elérni vagy elveszteni lehetségesnek gondoUunk; 
de vájjon most is, annyi év után, ki nem emlékszik a 
hatásra, melyet e szavak előidéztek? Sokan közülünk 
még félig gyermekek valánk, s mi egészen uj szinben 
tűnt fel előttünk az élet, melynek küszöbén állva, dicső 
pálya nyilt előttünk ; és lelkesedésünket megosztá a férfiú, 
ki egyszerre tért látott maga előtt, melyre tevékenységét 
fordithatá; s megosztotta maga az agg, ki életének 
határához érve, most legalább egy nagy reménynyel 
szállhatott sirjába. 

Valóban, ha e férfiúnak összes érdeme csak az 
lenne is, hogy nekünk e reményt adá ; ha működésének 
minden nyoma eltűnt volna, s csak ezen napoknak 

emléke maradna fen : — ő megérdemelné, hogy a hon 
mint a római senatus a consulnak Cannae után, háláját 
mondja ki, mert kétségbe nem esett hazája felett, s mi 
valamennyien gyászt oltsunk érte, ki ifjúságunknak, ki 
egész életünknek jóltevője volt, mert legszebb pillanatait 
neki köszönjük, s neki köszönjük mindazon jótékony 
hatást, melyet honfiúi lelkesedésre ébresztve jellemünkre 
gyakorolt. 

De csak pályája kezdetén állunk még, s a szózat, 
melyre százezrek szive uj reményben feldobogott, csak 
azon Ígéret vala : hogy e szebb jövőnek, melyet hirdetett, 
fogja szentelni egész életét. 

Ritka embert nevezhetünk, ki, midőn a közéletbe 
lépett, ennyi reményeket gerjesztett, s talán senkit, ki 
ezen reményeket oly tökéletesen teljesité; de mielőtt e 
dicső pályára követjük, s tevékenységének egyes ágait s 
összes eredményét bármi röviden felemiitjük, legyen 
szabad egy általános észrevételt előrebocsátanom, mely, 
valamint egyes lépéseinek ugy egész működésének nemcsak 
méltánylására, de megértésére szükséges. 

Nem az elmének tehetségei, hanem a kedély hatalma 
az, mi minden való nagyságnak alapját képezi; s az 
emberi nem története tanúságot tesz, hogy soha nagy 
befolyást senki még nem gyakorolt a világon, ki önmaga 
egy nagy eszme vagy érzelem befolyása alatt nem állt, 
3 midőn kortársait elragadá, önmaga elragadva nem 
érezte magát. Ezt látjuk Széchenyinél is; s habár a 
hideg megfontoló észnek nálánál nagyobb magasztalója 
nem volt, és senki sem szólalt fel élesebb gunynyal 
azok ellen, kik közdolgokban szivök gerjedelmét követik : 
mégis talán soha nem volt férfiú, ki a közélet pályáján 

megőszülve, első fellépésétől élete végéig oly egészen 
érzelmeinek hatalma alatt állt volna, mint épen Ő. 

Igen, Széchenyi a szivnek embere volt, a szó 
legszebb, legnemesebb értelmében. 

Midőn fiatal korában körültekintve, a hazának álla- 
potát látá, s látta a közönyösséget, melylyel a többség, 

— s a lemondó kétségbeesést, melylyel e hon jobbjai 
ezen állapotot tűrték, mert megváltoztatására sehonnan 
kilátás nem nyilt, s a messze láthatáron nem látszott 
még egy felleg sem, mely vészt hozva e tespedésnek 
véget vethetett; s ő egymaga lépett fel, hogy ha más 
senki nem, ő vesse meg nemzetünk egykori nagyságának 
alapját, vagy hogy legalább ezen célnak szentelje véglehelle- 
'téig életét: akkor nem hideg számítás sugallta neki ez 

eltökélést ; s nem a mindent megfontoló ész vala 

az, mi neki, miután e pályán fellépett, erőt adott, hogy 
vissza ne ijedjen a mindig növekedő nehézségek s ellen- 
zőinek száma előtt. 

Szivének meleg gerjedelme, egy erős ellenállhatatlan 
érzés vezette a pályára, ez tartá fen, ez serkenté mindig 
uj tevékenységre még akkor is, midőn nem támogatva 
a közvéleménytől, elhagyatva azoktól, kikhez legközelebb 
állt, a közszeretet virágkoszoruja helyett még csak a 
nyilvános élet töviskoronáját viselte ; — s ki Széchenyi 
jellemének ezen oldalát nem ismeri, az őt igazságosan 
megitélni nem képes. 

Megtörhetetlen erélyének s egyes gyöngeségeinek 

— miktől őt felmentenünk nem lehet — forrása ebben 
fekszik. 

Hazájának határtalan szeretete vala az, mi a bátor 
férfiút, ki ha csak személyes veszélyekről vala szó, a 

legkisebb sértésért a halállal szembe szállt, a közdol- 
gokban néha a tulságig óvatossá, sőt mint ellenei mon- 
dák, félénkké tévé ; ez az, mi őt néha igazságtalanságra 
ragadta, s arra birta, hogy szenvedélyes szónoklatának 
egész hatalmát, keserű gúnyt s túlzó vádak fegyverét 
használja olyanok ellenében is, kiknek jó szándokát 
kétségbe nem voná, sőt kiket, mint gróf Dessewffy 
Józsefet, mélyen tisztelt, de kikben a közjónak habár 
akaratlan elleneit látta. 

És ez volt alapja egyszersmind azon rendkivüli 
befolyásnak is, melyet e férfiú mindvégig nemzetére 
gyakorolt. 

A történetben kévés példát találunk, hogy valaki 
népszerűségét annak köszönte, mert honfitársait szün- 
telen hátramaradásukra, hibáikra s gyengeségökre figyel- 
meztette. Főkép oly nemzetnél, mint a magyar, melyet 
ellenségei hiúsággal vádolnak s melyről legalább azt 
mondhatjuk: hogy saját becsének teljes öntudatában él, 
kettősen feltűnő tünemény ez; s mégis csak a »Hiteh-i 
kell kezünkbe vennünk, hogy meggyőződjünk, miként 
Széchenyi népszerűségét igy szerzé meg. Nem volt senki, 
ki a legélesebb gúny fegyvereit többször használta oly 
szokások s intézmények ellenében, melyekhez a nemzet 
mint őseinek hagyományához ragaszkodott; nem volt 
senki, ki azon irányt, melyet a közvélemény követett, 
s a férfiakat, kiket az felkarolt, nyiltabban megtámadta ; 
és ha mégis mindennek dacára Széchenyi szépszerüségét 
15 évig folyvást növekedni látjuk, s ha később is, mi- 
után népszerűségét már elvesztette, befolyásának nagy 
részét még megtartá: e rendkivüli tünemény csak onnan 
magyarázható, mert, midőn sokan azt hivék, hogy téved, 

s a többség általa legforróbb óhajtásaiban s legkedve- 
sebb embereiben kíméletlenül megtámadva érzé magát, 
midőn őt hol a kormány soraiban, hol az ellenzék pad- 
jain látá: sokan nem érték, sokan rosszallák, sokan 
ellenezték eljárását, de senki egy percig nem kétkedett 
hazafiságán. 

Ez azon kapocs, mely közte s a nemzet között 
mindig létezett. Kevés politikai szerepet játszott férfit 
ismerünk, ki midőn meggyőződése kivánta, pártját oly 
könnyen elhagyá, sőt azt oly hevesen megtámadta; 
talán senki sincs, ki miután egy ideig az egész nemzet 
élén állt, később oly egészen elhagyatva találta magát, 
mint ő. De elhagyatva mindenkitől, megtámadva eljá- 
rása miatt, volt egy, mi e férfiút, midőn magát egészen 
elszigeteltnek monda is, a nemzettel összeköté, s ez 
épen azon érzés, mely nemzetünk közös tulajdona; — 
s ha Széchenyi e hazáért többet tett, mint bárki más, 
ezt annak köszöni, mert tudtuk, hogy senki e hazát 
nálánál inkább nem szereti. 

Volt idő, melyben sokan, sőt ő maga is a hideg 
számítás emberének tartá magát; de e tévedésnek oka 
abban fekszik, mert kizárólag csak egy érzelemnek 
uralma alatt állva, a pillanat benyomásainak s szenve- 
délyeinek ellentállni tudott; s miként éltének célját 
csak szivével választá : ugy azon eszközökre nézve, me- 
lyeket használt, csak belátását követé; egyiránt szen- 
vedélyes s egyszersmind előrelátó szeretetében, kész 
feláldozni magát minden pillanatban s mégis folyvást 
figyelemmel irányozva s méregetve lépteit, hogy a 
kedves tárgy, melyért lelkesül, veszélynek ne tétes- 
sék ki. 

S épen egyediségének e kettős, látszólag ellentét- 
ben álló oldala, a lángoló szeretet mellett a hideg szá- 
mítás, a szenvedély, midőn törekvéseinek fő célját 
veszélyeztetve látá, s mégis e csaknem félénkséggel 
határos ildomosság, melylyel haladási terveiben eljárt: 
ez az, mi jellemének egyik fővonását képezé; a másik, 
mely evvel bizonyos összeköttetésben áll, sőt annak ki- 
folyása : azon könnyüség, melylyel helyzetét megváltoz- 
tatá, s feltételeinek kivitelére majd politikai elleneivel, 
majd barátaival kezet fogott a nélkül, hogy valaha 
működésének főirányától eltérne, ugy hogy ugyanazon 
férfiú, kit kortársai, csak a könnyűséget látva, melylyel 
pártját elhagy á, többször apostasiával vádoltak, a jövő 
kor előtt épen a következetesség miatt fog bámultatni, 
melylyel hosszú politikai pályáján minden egyes felté- 
teleihez ragaszkodott, Proteusként mindig változtatva 
alakját, de csak hogy azonegy küzdelmet folytassa; s 
innen van, hogy mig Széchenyi élete, ha egyes lépéseit 
követve, azoknak összefüggését magyarázni akarjuk, 
feloldhatatlan rejtélyként tűnik fel: midőn azt mint 
egészt tekintjük, nyitott könyvként fekszik előttünk, 
melynek célja iránt mindenki teljes ismeretet szerezhet 
magának, s melynek egész foglalatját kevés szavakkal 
mondhatjuk el. 

Megkisértem ezt. 

Ha azon belátás, hogy hazánk csaknem mindenben 
hátra van, Széchenyit a nagy feladástól, melyet magának 
kitűzött, vissza nem ijeszté, ennek okát azon meggyőző- 
désben találjuk, hogy a magyar nép még ifjú, s hogy 
valamint Isten e hazát roppant, eddig parlagon heverő 
természeti kincsekkel áldottameg, ugya magyarnemzetben 

oly erők s tehetségek szunnyadnak, melyeknek becsét eddig 
senki nem ismeri még. 

Kifejteni Istennek ezen nagy adományát mindkét 
irányban, haladni az anyagi érdekek mezején, hogy e 
haza Európa legmiveltebb országaival a versenyt kiáll- 
hassa, s haladni főleg szellemi kifej lésünkben, hogy a 
magyar nemzetiség benső becse s értéke által nyerje 
vissza azon állást, melyet egykor harcias tulajdonai 
által birt; ez volt a feladás, melynek megoldásától 
nézete szerint a nemzetnek szebb jövője sőt fenmaradása 
függ, s melyet magának kitűzött. 

E két irány közül a fontosabb, Széchenyi meggyőző- 
dése szerint a nemzet szeUemi kifejlése volt. *A magyar 
népnek nincs csekélyebb hivatása^ mint képviselni Európában 
ázsiai bölcsőjében rejtező^ eddigelé sehol ki nem fejlett^ sehol 
érettségre nem viruU sajátságait. — Az emberiségnek egy 
nemzetet megtartani^ sajátságait mint ereklyét megőrizni és 
szeplőtlen minőségben kifejteni^ nemesíteni erőit, erényeit, s 
igy egészen uj, eddig nem ismert alakokban kiképezve, vég- 
céljához az emberiség feldicsőitéséhez vezetni, — ez a fela- 
dat, — Hivatásunk nem csekélyebb, mint a világot egy uj 
nemzettel gazdagitani meg.< Így értelmezi ő maga törek- 
véseinek végcélját, s az óvatosság, melylyel oly reformok 
körül eljárt, miknek, csak az ország anyagi kifejlését 
tekintve, jótékony hatását kétségbe vonni nem lehetett, 
de melyek nézete szerint nemzetiségünket, azaz szellemi 
kincseink legfőbbikét veszélyeztetik, eléggé bizonyitja, 
mi szilárdan ragaszkodott elvéhez, >hogy minden haladás 
csak amiyiban üdvös, a mennyiben szellemi alapon nyugszik ;« 
de miután a szellemi és anyagi lét válhatatlan kapcso- 
latban áll valamint az egyes embernél ugy nemzeteknél. 

— s miután a lélek hatalma a testnek épségétől függ: 
e magasabb szellemi feladat csak ugy oldathatik meg, 
ha anyagi kifejlésünket sem hanyagoljuk el, s lépéseinket 
ugy intézzük, hogy sem szellemi érdekeinket anyagi 
jólétünknek, sem ezt tisztán eszmék és elvkérdéseknek, 
nem áldozzuk fel; s épen a következetesség, melylyet 
Széchenyi ezen meggyőződéséhez nem csak elméletben, 
de egész eljárásában ragaszkodott, e látszó dualismus, 
mely miatt egyes lépései néha megfoghatatlanná válnak^ 
egyszersmind kulcsa egész nyilvános életének. 

Épen mert ugyanazon férfiú, ki 1825-ben a magyar 
akadémiát alapitá meg, szintakkor lótenyésztésünk emelése 
mellett buzgólkodott, s miután 1826-ban a lóversenynyel 
összekötött lótenyésztő társulat létesült, ezen intézet eme- 
lésének és gyarapításának szintoly buzgósággal szentelé 
idejét s fáradságát, melylyel a tudós társaság alapsza- 
bályain dolgozott ; épen mert midőn üdvleldéjét tervezé, 
hogy a haza nagy halottjainak méltó temetkezési helyök 
legyen, egyszersmind azon törte fejét, hogy az általa 
felállított nemzeti casino tagjainak mentől több kényelmet 
szerezzen ; épen az : hogy ugyanazon elme, mely a Duna 
s Tisza szabályozásával foglalkozott, ugyanazon ember^ 
kinek az álló hidat s a gőzhajózást köszönjük, ugyan- 
akkor a főváros számára sétatért tervezett, s midőn a 
szabad föld, a közteherviselés- s az emberiség legszentebb 
jogaiért küzdött, azon kérdést, vájjon társalgásunkban 
az >Ön« vagy ^Kegyed* használtassék-e, nem tartá 
figyelmére érdemetlennek; hogy egyszerre — látszólag 
hasonló lelkesedéssel, de mindig hasonló szorgalommal 
s kitartással felkarolt nagyot és kicsinyt, egyes helyeknek 
apró érdekeit s az egész haza haladását, az egyes polgárok 

kényelmeit s nemzetünk jövőjét; mert semmit, mi e haza 
határai között egy helynek jólétére befolyt, csekélynek 
— semmit mi nemzete emeléséhez vezethetett, nehéznek 
nem tartott: ez az, miben nagysága fekszik s mi őt 
összes haladásunk vezetésére képessé tévé. 

Harmincöt éve, hogy Széchenyi tevékenységét meg- 
kezdé. A magvak, melyeket elhintett, csiráztak, a mit 
ültetett, gyökeret vert, s szétterjesztve ágait gyümölcsözni 
kezd: összes törekvéseinek eredményei előttünk fek- 
szenek. 

Az akadémiából, melyet alapitott, hogy világot ter- 
jeszszen a nemzetiségünket fedő sötét felett, a nemzet 
tudományos s irodalmi tevékenységének gyupontja vált, 
melynek fénye most már csak onnan jő, mert azon 
egyes sugarakat, mik e hon egén mindenfelől feltűnnek, 
egy pontban egy esi ti. 

A sors meg nem kimélte a nemzetiséget nehéz 
csapásoktól, de melyeknek csak az volt hatásuk, hogy 
a vas mint acél kerüljön ki a nehéz próba alól; s azon 
idő helyett, melyről Széchenyi szólt, mondván: hogy 
egykor talán az akadémia csak ereklye gyanánt fogja 
őrizni a nyelvet, melyet a magyar egykor legdrágább 
kincsének tekintett: eljött a nap, melyben e kincset 
biztosabb kezekben látjuk. 

A nemzet magára vállalta annak őrzését, szivében 
s ajkán hordva sajátját, s reánk csak annyit bizva, 
hogy mi is e kincscsel éljünk, és támogatva azon irodalmi 
s tudományos intézetek egész sora által, melyek az 
akadémia mintájára keletkeztek, — a magyar nemzetnek 
a tudományok körében is azon állást szerezzük meg 
mely, mint Széchenyi '1842-ben az akadémiához tartott 

beszédjében monda : nemzetiségünket egyedül képes 
biztosítani. 

A lóverseny s lótenyésztő társulat a gazdasági 
egyesületet hozta létre, s most az ország minden vidé- 
kein, csaknem minden megyében hasonló intézetet találunk, 
nemzeti iparunk azon ágának emelésén dolgozva, melytől 
az ország anyagi jóléte mindenek előtt függ. 

A nemzeti casino mellett az ország különböző 
részeiben hasonló társulatok léteznek, s alig találunk 
nevezetesebb helyet, mely a kölcsönös eszmecserének 
s az által a miveltség terjesztésének ezen hatalmas 
eszközeit nélkülözné ; s ugyanakkor az anyagi s szellemi 
érdekeknek minden körében, a társadalmi élet minden 
fokozatán uj meg uj egyletek alakulnak, melyek tevékeny- 
ségben versenyezve, a nemzet általános mivelésének 
közös munkáján dolgoznak. 

S vájjon, ha azon tudományos s irodalmi intézeteket, 
melyek az akadémia megalakulása után e hazában 
támadtak, mások alapították; ha azon üdvös hatás, 
melyet gazdasági egyleteink földmivelésünkre gyakorol- 
nak, másoknak köszönhető, s a tevékenység, melyet 
egyes társulatok kifejtenek, köz vetetlenül másoknak 
érdeme: vájjon közvetve mindezt nem neki köszönjük-e? 

E hely, hol az általa alapított akadémia nevében 
azon egyletek s társulatok képviselőihez szólok, melyek 
létöket neki vagy legalább azon egyesületi szellemnek 
köszönik, melyet e hazában ő honosított meg ; e város, 
melynek legdicsőbb emlékeit ő tervezte vagy építette 
fel, s melynek jóléteért s felvirágzásáért ő egymaga 
többet tett, mint előtte egész nemzedékek, — az egész 
haza, felszólalnak érdemei mellett. — A Duna, melynek 

szikláit megrepeszté, hogy az akadályoktól felszabaditott 
folyó a népek békés közlekedésének utul szolgáljon, s 
a Tisza, melynek árjait erős partok közé szoritá, hogy 
a pusztítás helyett, melyet előbb okoztak, termékenyítve 
hasítsák át hazánk áldott rónáit : egyiránt hirdetik dicső- 
ségét. 

A gőzhajó, ha szines lobogókkal folyóinkon elhalad, 
s a gőzmozdony, midőn az általa tervezett pályán villám- 
gyorsasággal elrobog, — reá emlékeztetnek. 

Forduljunk bárhová, tekintsünk bármit, a mi e 
hazában 1825-től üdvös történt: Széchenyi nyomaira 
találunk. Az ő tevékenységének s e nemzet haladásának 
azonegy története van, — s az idő, melyet előadásommal 
igénybe vehetek, elfogyna, ha mindazt csak elsorolnám 
iS; mit neki köszönünk vagy mire legalább elhatározó 
befolyást gyakorolt. 

Fordítsuk e helyett figyelmünket azon egyre, mi 
összes tevékenységének fő célja volt, s ha munkás éltének 
más eredményei nem is maradtak volna reánk, egymaga 
elég lenne arra, hogy Széchenyit e nemzet örök hálájának 
tárgyává tegye. 

Habár nemzetünk az utolsó harminc év alatt tagad- 
hatatlan előmenetelt tett, mégis jelen helyzetünket más 
európai népek állapotaival összehasonlítva, bármennyire 
fájjon hazafiaságunknak, kénytelenek vagyunk bevallani : 
hogy sem anyagi sem szellemi tekintetben helyzetünkkel 
megelégedni nincs okunk, s hogy a nagyobb jólét, melyet 
egyesek élveznek, s azon haladás, melyet az irodalom 
s tudományok körében tettünk, nem pótolja a veszte- 
ségeket, melyeket a közélet mezején szenvedénk; és 
mégis honnan van az, hogy midőn a jelen oly keveset 

nyújt, mi vágyainkat kielégitheti, öntudattal tekintünk 
magunk körül, és sokkal több reménynyel fordulunk a 
jövő felé, mint azok, kik 1825-ben a haladás pályájára 
lépve, a csalódásokat, melyeken mi keresztülmenénk, 
még nem ismerek? 

Szükséges-e, hogy e kérdésre feleljek? 

A kor, melyben életünk szebb része lefolyt, nehéz 
küzdelmek s keserű tapasztalások időszaka volt. Soha 
a férfias törekvés, mely ly el egy nemzedék hazája átala- 
kulásán dolgozott, — annyira nem hiusittatott meg, — 
soha szebb reményeket keserűbb csalódások nem követtek. 
Ha a hazában körültekintünk, nincs hely, ,mely a szomorú 
időknek nyomait nem viselné magán, — nincs család, 
mely létét feldúlva nem érezte, s mi ennél több — 
maga az alkotmány, mely egy ezredév vészének dacolt, 
talpkövében ingattatott meg : — de egy fenmaradt egyéb 
törekvéseink romjai felett, egyet megtartottunk a nagy 
hajótörésnél melynél annyi reményünk elveszett, — egyet, 
mit tőlünk sem egyesek hibái, sem erőszak, sem az idő 
viszontagságai többé el nem rabolhatnak. 

A válaszfalak, melyek e nép egyes osztályait egykor 
távol tárták egymástól, ledőltek. 

Az egyenetlenség, mely által minden jog bizony- 
talanná s minden teher elviselhetetlenné vált, — megszűnt. 

A bilincsek, melyek az ipar kifejlését akadályozák 
s az egyes törekvéseit megfoszták gyümölcsétől, — 
széttörettek. 

A néptöredékek, melyeket viszontagságos multunk 
e földön hagyott, egy nemzetté olvadtak össze. S ki az, 
ki ezen eredményt felcserélné a jólétért, melyet előbb 
tán élvezett? — ki az, ki, ha tőle függne, hogy ezen 

«gész időszak szomorú emlékeivel együtt multunkból 
kitöröltessék, ezt kivánná még azon esetben is, ha a 
visszalépés árául mindazon alkotmányos jogokat nyer- 
hetné vissza, melyekre oly büszkék valánk? 

Az idő a nehéá küzdelmek nyomát, melyeken 
keresztülmentünk, nem törölte el még, s szomszédaink 
sokat hozhatnak fel, miben még hátrább állunk ; — 
de a nagy igazságtalanság^ mely e hátramaradásnak egykor 
fő oka s elleneink szemrehányásainak méltó tárgya volt, 
— nem létezik többé. 

Az isteni gondviselés számunkra talán uj küzdel- 
meket rendelt, hogy e nemzet még inkább kitisztulva 
salakjaiból, méltóan foglalja el hivatásának helyét; — 
de bármi várjon reánk, oly szerencsétlenség, melyet e 
hon lakói nem közösen viselnének, nem jöhet reánk, s 
az áldás, melyért buzgó imáinkkal az éghez fordulunk, 
ezentúl közös lesz e hon minden lakóira. 

S hogy ez igy van, hogy az osztályok közötti 
súrlódás kiegyenlittetett mielőtt az harccá vált; hogy 
mindazon válaszfalak, mindazon korlátok, melyeket 
századok épitettek, a kiváltságos osztályok saját belátása 
s igazságszeretete által hordattak le, mielőtt azok erő- 
szakosan megtámadtatnának ; hogy a nagy lépés, melylyel 
a magyar az ujabb miveltség körébe jutott, nálunk 
megtörtént, és sem szenvedett, sem elkövetett erőszak 
emléke tiszta örömünket nem zavarja, — Isten után, 
ki e nép szivét felvilágositá, vájjon kinek köszönjük? 

Vonjátok kétségbe Széchenyinek minden egyes 
érdemeit, mondjátok, hogy készületlenül lépett a pályára, 
hogy mások egyengették ki az utat, melyen járt, s minden 
mit neki tulaj donitunk, szintúgy történt volna nélküle 

is, — mert az irányt, melyben működött, nem ő adta» 
hanem ő vette korától: — de azt, hogy az eszmesur- 
lódást, mely a jogegyenlőség általános, elismeréséhez 
vezetett, ő kezdte meg, hogy ő rontotta le azon előíté- 
leteket, melyek a célnak útjában álllak, hogy társadalmi 
viszonyaink s törvényeink azon módosításait, melyek 
szükségkép a jogegyenlőséghez vezettek, neki köszön- 
jük, — ezen érdemet tőle senki sem fogja megtagadni, 
valamint azt sem, hogy Széchenyi tevékenységének ezen 
irányában teljes öntudattal járt el, s egyes indítványainak 
ezen következményeit tisztán belátta. 

y^ Hazánknak ingadozás nélküli átvarázsolása egy el- 
kopott, félig-meddig feudális, félig-meddig alkotmányos szö- 
vevényből, emberhez illő s minden álfénytől kitisztult kép- 
viseleti rendszerre^ — ezt tűzte ki magának feladásul; 
s miután átlátta: *hogy ha a kasztok és összesaraglyázoti 
kiváltságok szűk rekeszéből végkép tágasabb körbe akarunk 
lépni s elaljasodott nemzetünknek jövendőt eszközölni, — 
nagy köveket kell emelnünk, ezt pedig nem egyes emberek, 
hanem csak mindnyájan tehetjük, egész életén át mind a 
törvényhozásnál, mind azon kívül összes fáradozása 
oda voltak irányozva, ^hogy mindenekelőtt reánk virrad- 
jon azon nap, midőn nemcsak privilégiumokkal dicsekedve 
és nagy phrasisokkal, hanem áldozatokkal s tettel járulunk 
a haza felvirágzására. Mert ha igazán akar e nemzet erős 
és nagy lenni, — szükséges, hogy némely dolgokban egy 
soron álljunk mindnyájan; szükséges, hogy kiki, ki a ma- 
gyar levegőjét szívja, elmondhassa: *én is a honnak pol- 
gára vagyok. <ii 

Széchenyi saját szavaival fejeztem ki azt, miben 
ő maga törekvéseinek végcélját kijelölte: s ha valaki 

ezeken kétkednék, — előttünk fekszik »Hitele«, a »Világ«, 
a » Stádium*, melyben az általa szükségeseknek tartott 
reformokat megpendité, kifejté s formulázta, egyenként 
előadva a nagy változásokat, melyeket e hon újjászü- 
letésére szükségeseknek tartott ; visszaemlékezünk az 
időre^ midőn e munkák megjelentek, s ha irott kut- 
forrás kell, ott vannak az ezen időszakban hozott tör- 
vények s országgyűlési tanácskozásaink jegyzőkönyvei, 
melyekből az akkor uralkodó szellem világos előttünk; 
s ki ezeket ismeri, az azon érdemet, hogy a jogegyenlő- 
ségnek lobogóját e hazában ő emelte fel először, nem 
fogja megtagadni azon férfiutói, ki az ősiség s fiskálitás 
eltörlését, a nem-nemesek birtokszerezhetési jogát, a 
haza minden polgárainak törvényelőtti egyenlőségét, 
ugy azt, hogy a nem-nemesek, érdekeiknek a kiváltsá- 
gos osztályok irányában való védelmére magoknak 
megyei pártvédet válaszszanak, hogy az országos köz- 
lekedési vonalak fentartására mindenki egyenlőleg adóz- 
zék, s a monopóliumok, céhek és limitátiók töröltesse- 
nek el, Stádiumában már 1833-ban merte inditvá- 
nyozni. 

Egy nemzet megújulása egyes embernek müve nem 
lehet; s ha Széchenyi törekvéseit siker követte, az 
annak köszönhető, mert a bátor ujitó buzgó támoga- 
tókra talált, kik az elveket, melyeket ő évekig köve- 
tett, tisztábban formulázni, vagy a szónoklat adomá- 
nyával megáldva, azok iránt általánosabb lelkesedést 
ébreszteni képesek voltak; s kétségen kivül vannak e 
hazában mások is, kiknek e szent ügy kivivásában 
előkelő részük volt : de olyan, kiről elmondhatnók, hogy 
Széchenyinél korábban lépett fel e pályán, vagy azon 

következetesebben s több sikerrel járt el, oly férfiU; ki 
vele e téren a koszorúért versenyezhetne, nem volt s 
nem lesz e hazában; és ha mindazon egyes intézetek, 
melyeknek alakulását neki köszönjük, rég nem létezné- 
nek is többé, s az óriási miiből, mely által fővárosunk 
két partját összeköté, mint Traján hidjából csak az 
oszlopok sülyedő romjai maradnának fen : — amaz egy 
érdemnek emléke elég, hogy a jövő megértse a nép- 
szerűséget, mely Széchenyit pályája kezdetén környezé, 
s mely őt sirjához kisérte. 

Népszerűségét! — rosszul választám a szót. — 
Széchenyiben voltak hibák s voltak nagy tulajdonok, 
mik azon közvetetlen befolyásnak útjában álltak, melyet 
egyesek tömegekre gyakorolnak; s talán nem tévedek, 
ha mondom, hogy a mi a nemzetet hozzá köté, még 
akkor is, midőn népszerűsége látszólag tetőpontján állt, 
csak azon meggyőződés vala, hogy a férfiú, ki már 
ennyi sikert aratott, a jó utón jár, s hogy őt követni 
tanácsos; de e meggyőződés általános vala, s kevés 
férfiút nevezhetünk, kinek minden lépéseit a közpályán 
ily hosszú ideig közelismerés követte volna. Mindaz- 
által, ha Széchenyi politikai életének ezen jellemző vo- 
nását kiemeljük, nem hallgathatjuk el azon változást 
sem, mely a közvéleményben később történt, s ép oly 
rendkivüli mint előbb népszerűségének állandósága vala, 
mert én legalább nem tudok esetet, hogy ugyanazon 
férfiú, kit csaknem az egész nemzet tizenöt éven át 
bizodalommal követett s ki elveit meg nem változtatá, 
később annyira elszigetelve lett volna, mint ő magát 
pályája végszakában érezé. 

E rendkivüli tüneménynek magyarázatát is csak 

azon egészen sajátszerű helyzetben kereshetjük, melyet 
Széchenyi a közéletben elfoglalt. 

Hol alkotmányos élet van, ott pártokat találunk, s 
azoknak létezése, nem mint némelyek hiszik e kormány- 
formának hiányát, sőt épen annak egyik főelőnyét ké- 
pezi, mert az egyes kérdéseknek minden oldalróli meg- 
vitatását eszközölve, a törvényhozást megőrzi azon 
rögtönzéstől, mely, bárhonnan jő, a nemzet jólétét egy- 
aránt veszélyezteti. 

De valamint időszakok vannak, midőn a pártok 
szava elhallgat, s az egész nemzet, mert léte veszély- 
ben forog, feledve az egyes kérdéseket, melyek felett 
pártokra szakadt, a haza közös zászlója körül csopor- 
tozik : ugy vannak egyes emberek, kik egy távolabb 
fekvő célt tűzve ki munkásságuknak, a pártok körén 
kivül állanak. 

Egy eleme az erőnek ez ; mert csak a ki ily hely- 
zetet foglal el, hathat egész nemzetére egyenlően; de 
egyszersmind egy eleme a gyengeségnek is, mert a 
bilincsekkel, mik pártjához kötik, az egyes eldobja 
egyszersmind a támaszt, melyet bennök talál; s midőn 
oly állást foglal el, melyről egész nemzetének uj irányt 
adhat, egyszersmind azon eszközöktől fosztja meg ma- 
gát, melyek nélkül a megindult mozgalmat kormányozni 
nem lehet. 

Ez volt Széchenyi helyzete; s valamint az általá- 
nos hatás, melyet fellépése okozott, minden pártu s 
szinezetü férfiakat egyesitve a haladás lobogója körül, 
annak tulaj donitható, mert a sérelmi kérdések körül 
csoportosuló pártok köréből kilépett; ugy főkép ebben 
fekszik annak oka is, hogy ő, kit a pálya kezdetén a 

nemzet nagyobb része lelkesedéssel követett, később, 
miután elvei győztek s a mindig gyorsabbá vált moz- 
galmat mérsékelni akará, csaknem elhagyatva találta 
magát. 

És vannak ezenkívül Széchenyi személyiségében és 
egyéni felfogásában fekvő más okok is, mikből az ellen- 
tét, melyben őt működése későbbi éveiben a közvéle- 
ménynyel találjuk, megfoghatóvá válik. 

Kevés ember van, ki tevékenységének nagyobb 
eredményeire hivatkozhatott. Legmerészebb indítványait 
s a legnagyszerűbb vállalatokat siker követte, s hosszú 
pályáján alig hozhatunk fel egy lépést, mely őt kitűzött 
céljához, ha azt elérni még nem lehetett is — legalább 
közelebb nem hozta volaa. E sikert Széchenyi önmaga, 
s nem egészen helytelenül, jól választott eljárásának 
tulajdonitá, annak, mit ő taktikájának nevezett, s mi 
abban állt, hogy mellőzve az elvkérdéseket, inkább 
részletes javításokkal foglalkozott, s midőn a jogegyenlő- 
ség kivívását tűzte ki célul, inkább a nemzet felsőbb 
osztályainak belátásától, mint azon ellenállhatatlan ha- 
talomtól várta fáradozásainak eredményét, melyet a 
jog érzetére ébredett nép akarata kifejt. 

Hogy oly mozgalomnál, melyben az egész nemzet 
részt vesz, s mely épen, mivel minden egyesnek érde- 
keit érinti, a szenvedélyekre hatás nélkül nem marad- 
hat, minden egyes lépést előre kiszámítani nem áll 
hatalmunkban; hogy azon ildomosságot, mely mindent 
előre látva, magát soha el nem ragadtatja, s melyet az 
egyesnél is ritkán találunk, egy egész néptől várni nem 
lehet: ezt a tapasztalás bizonyltja, s kétségen kivűl 
Széchenyi hibázott, midőn ezt követelte ; de nem ment- 

hető-e e hiba azon férfiúban, ki 15 évnél tovább e 
taktika szerint eljárva annyi eredményt mutathatott elő, 
s a nemzet bizodalmát oly mértékben birva, mint senki 
más, némi joggal remélheté, hogy azon többség által, 
melyet annyi sikerhez vezetett, elhagyatni nem fog; 
és ha Széchenyi megcsalatva ezen reményében, azokat, 
kik gyorsabb haladásuk által az általa kijelölt egymás- 
utánt megzavarva, hosszú fáradalmainak gyümölcsét 
újra veszélybe hozák, szenvedélyesen támadta meg: 
várhatott-e valaki mást azon férfiutói, ki, mert meggyő- 
ződése ugy kivánta, a ^HüeU-hen kortársainak minden 
előítéleteivel szembe szállt, a » Világ* -ban e hon egyik 
legtiszteltebb férfiát kimélet nélkül megtámadá, s a 
» Stádium «-ban hadat üzent az egész ország egész fen- 
álló rendszerének. 

Azon férfiaknak egyike vala ő, kik, ha tisztába 
jöttek kötelességök iránt, nem számítják elleneiket; s 
azon okok, melyekért a közvélemény Széchenyitől ké- 
sőbben elfordult, ugyanazok, melyeknek politikai életé- 
nek legszebb babérait köszöné ; de a tény mindamellett 
nem kevésbbé szomoritó; s ha eszünkbe jut, hogy a 
férfiú, kinek a haza ennyit köszönt, éveken át elhagyatva 
érezte magát, szivünket fájdalom tölti. 

Mert miért hallgassam el? Széchenyi a közvéle- 
ménynek e változását mélyen fájlalá. 

Neki a népszerűség nemcsak eszköz vala, melyet 
a közjó érdekében felhasználtatott, ő abban hosszú 
fáradságának legszebb, mert megérdemlett, jutalmát 
látta; s azon férfiú, ki érezé magában, hogy nem léte- 
zik hatalom, mely őt kitűzött céljától visszaijeszthetné 
bevallhatá, hogy a visszhang, melyet szavai találnak, a 

zajos helybenhagyás és kortársainak szeretete, mely 
ezerek ajkairól egy felkiáltásban nyilatkozik, szivének 
jól esik. 

Nagy sziveknek gyöngesége ez, melyet csak azok 
nem értenek, kiknek szilárdságokat más veszélyek fe- 
nyegetik. De ha a gondolat, hogy népszerűségét el- 
veszte, szivét sokszor fájdalommal töltötte el, s későbbi 
munkáinak mindegyikében keserű panaszokat látunk 
elszigetelt állásáról: csalódnék, ki a sötétebb szint, 
melyben Széchenyi a haza közdolgait ezen idó'szakban 
látni kezdé, elkeseredésének tulaj donitaná. 

Jól tudta ő, hogy a ki a küzdelem közben mindig 
csak koszorúját őrzi, melyet a pálya kezdetén homlo- 
kára tűztek, az soha győzelmet nem vivhat ki; s ha 
kortársainak igaztalanságát tapasztalva elmondá is : 
>hogy a magyart tulajdonképen csak a jövőben szereti^^ 
mélyen érezte : ^hogy földi pályája e jövővel összekötve 
marad, € 

S mindazon keserűség, melyet tapasztalt, nem tö- 
rölhette ki lelkéből azon napnak emlékét, midőn át- 
futott pályájára visszatekintve, az országgyűlés előtt 
kimondhatá: hogy valamint tizenöt évvel ezelőtt, mint ki- 
lépett katona s készületlen h'ó, úgyszólván inspiratióből 
monda, hogy Magyarország eddig nem volt, hanem csak 
lesz, ugy most rendületlenül érzi, hogy nemzetünkre még 
nagy jövő vár, — azon időnek emlékét, midőn az egész 
nemzet Isten után újjászületését neki köszöné. 

Ki múltjában ily pillanatokat talál, azt a közvéle- 
mény fordulatai meglephetik, de nem sújthatják le, fő- 
kép, ha azon öntudattal tekinthet maga körűi, hogy a 
nép kegyével nem veszté el hatalmát, s elhagyatva is 

oly műveket alkothat nemzete javára, melyek, mint a 
Tiszaszabályozás, nevét fen fogják tartani. 

S ha Széchenyinek kedélye elborult, s vissza- 
tekintve éltére, néha a sötét gondolat villant föl agyá- 
ban: nem lett volna-e jobb, ha a pályától, melyen 
annyit fáradozott, távol tartja magát: nem saját — 
hanem hazája jövőjén aggódott. 

Azon férfiak közül, kik különböző nemzeteknél a 
reform zászlaját kitűzték, alig találunk egyet is, ki azt 
Széchenyinél több merészséggel tette volna. Meggyő- 
ződve arról, hogy haladnunk kell, áthatva a gondolat- 
tól, hogy talán már is elkéstünk, fellépése elhatározott, 
csaknem szenvedélyes vala; s akár inditványainak lé- 
nyegét tekintsük, melyekben az akkor fenállój egész 
rendszert megtámadá, akár a modort, melyben ezt tévé, 
senki nem fogja tagadni, hogy az országnak ő volt első 
agitátora, s hogy működése eredményeinek nagy része 
épen azon bátorságnak, azon a kiméletlenségig vitt 
erélynek vala köszönhető, melylyel minden előitélettel 
s ellenvéleménynyel szembeszállt. 

De épen a hatás, melyet eszközölt, a kivitt ered- 
ményeknek nagysága, melyeknek alapján további kifej - 
lésünkre — mint ő hivé — már csak idő s nyugalomra 
vala szükségünk, azon meggyőződéshez vezették őt, hogy 
az agitatiónak időszaka lejárt^ s hogy annak folytatásából 
a hazára csak veszély következhetik. 

Helyes volt-e ezen nézet vagy nem, alaposak vol- 
tak-e azon aggodalmak, melyeket az ország állapotára 
nézve már 1841-ben kifejezett? annak megitélését má- 
sokra hagyom. 

Mikép a természetben, ugy a népek életében min- 

den átalakulásnál a melegnek egy bizonyos foka fejlődik 
ki, és Széchenyi talán csalódott, midőn az izgalomban, 
mely csak a haladás szükséges következménye vala, a 
forradalom előjeleit látá; — de ha e férfiú, midőn egész 
életének müvét veszélyben gondolja, keserű panaszokra 
fakad, ha megkísértve minden utat, felhasználva gazdag 
elméjének minden fegyvereit, miután a veszély, mely 
ellen évekig küzdött, végre kitört: leroskad a csapás 
alatt, mely hazáját érte, — ki csodálkoznék ezen? 

Szivének minden érzései összeolvadtak honszerete- 
tével, évek óta a haza volt tárgya minden gondolatai- 
nak, ez a sarkpont, mely körül világát felépité, s midőn 
az megrendült, összedőlt minden egyéb ; — és a nő, kit 
szive választott, s kinek oldalánál a házi élet boldog- 
ságát élvezé, fiai, kikben nevének méltó utódait látá, 
nagy fáradalmakban s eredményekben gazdag élete, a 
dus vagyon s a fényes állás, melyet őseitől öröklött, 
nem vigasztal haták őt e roppant veszteség után 

De hadd borítsak fátyolt e szenvedések fölébe, me- 
lyeknek súlyát még az ő hatalmas elméje sem viselheté 
el, hadd hallgassak az évekről, melyeket távol tőlünk 
a magányban töltött. 

A dicső épület, mely romokba dőlt, nem aljasodik 
le, s töredékeiben is megtartja egykori nagyságának 
bélyegét; — s ilyen vala ő — megtörve a sors által, 
de nem változva, — mintha csak azért tartatnék fen, 
hogy miként egykor az által, mit hónáért tett, ugy most 
az által, mit hónáért szenved, — a legtisztább haza- 
szeretetnek magasztos példánya legyen. 

S most tekintsünk vissza még egyszer múltjára. 

Hazája szolgálatának volt szentelve egész élete, és 

Isten megjutalmazta fáradozásait. Felverve szavától e 
nemzet, néhány év alatt jóvá tette századok mulasztá- 
sait. Az anyagi érdekek mezején s a tudomány körében, 
a törvényhozásnál és a társadalomban uj élet kezdő- 
dött. A válaszfalak, melyek a nép különböző osztályait 
távol tárták egymástól, leomlottak, nemzetiségünk meg- 
erősödött, a kiváltságok helyébe törvények léptek, s a 
nemzet, mely elébb csak múltjában élt, lelkesülten ha- 
ladott egy szebb jövő felé. 

Soha egy rövid emberéletnek nagyobb eredményei 
nem voltak, soha egyes polgár nemzetének hálájára ér- 
demesebbé nem tette magát. 

De midőn ezt belátva, meghajlunk a férfiúnak nagy- 
sága előtt, ki hazájáért egymaga ennyit tett, ne feledjük 
el, hogy a nagy mű, melyen dolgozott, még befejezve 
nincs, s a szorgalom, melylyel azt folytatjuk, a kitar- 
tás, melylyel az általa kijelölt irányban tovább hala- 
dunk, ez bizonyítsa be a tiszteletet, melylyel emléke 
iránt viseltetünk. 

Előttünk is nagy feladás áll. 

Egy nemzetnek újjászületése csak egy egész nem- 
zetnek műve, csak hosszú fáradság, erős küzdelmek 
talán nehéz szenvedések jutalma lehet. De mint ő 18 
éve, az akadémiához tartott beszédében monda : hízzunk 
magunkban^ bízzunk erőnkben^ s legyünk meggyőződve^ hogy 
köziünk tőbbé-kevésbbé mindegyik^ sőt hazánk minden fia 
vérünk mentője^ népcsaládunk jóltevöje^ nemzetünk fel- 
dicsőítője lehet, s azért töltse he helyét minden magyar hü 
sáfárilag. S ha e hon nagy napszámosa többé nem ve- 
zeti is sorainkat, s ha az alkotó férfiú helyett a Duna 
partján majd csak néma szobra áll, legyünk meggy ő- 

ződve, hogy midőn az országos munka foly, Széchenyi 
érez alakja is részt vesz e munkában, komoly szemmel 
hűségre, szorgalomra, kitürésre intve a munkásokat^ 
hogy a nagy czél, mely felé életében minden törekvései 
irányozva voltak, a remény, mely őt küzdelmei között 
fentartá, s melyet egyszer elvesztve leroskadott, hogy a 
nemzet nagy feladása teljesüljön, s körültekintve ha- 
zánkon boldogító öntudattal egykor elmondhassuk : 
Magyarország nem volt, hanem lett. 

Berzevícz\í Albert gróf Széchen\íí 
Istvánról*) 

jtefiMKi ? Széchenyi irói egyénisége és jelentősége megité- 
^PfflL«[ lésénél mindenek felett szem előtt tartandó, hogy 
^^^^ ő politikai hivatása szolgálatában, nem irói becs- 
vágyból, hanem > pályája kényszerűségéből* lett iróvá; 
könyvei és szónoklatai forrásukra és céljukra nézve sem- 
miben sem külömböznek azoktól a tetteitől, melyeknek 
nyomait politikai, társadalmi és közgazdasági életünkben 
hátra hagyta. Saját vallomása szerint nála »a hazafi állott 
elől, csak aztán jött az iró«, szerzői »pretensiója nem 
volt, fáradozásának oka tiszta és becsületes szándék* 
vala. Megfigyelhető, hogy közpályája megnyiltával annak, 
a mit azelőtt naplóiban önmagában mondott el, nagy 
részét a közönségnek kezdi hirdetni, naplója számára 
csak titkait tartja fenn; irói hajlamának ez a fejlődése 
magyarázza némileg stiljét is: az eszméknek azt a 
» tolakodó és szabályozhatatlan bőségét* (Arany László), 
a gondolat és érzés korlátlan uralmát a műalkat, sőt 
néha még a logika követelményei felett is a pongyola- 
ságot, a » tiszta és rendszeres előadás hiányát*, azokat 



*) Magyar Remekírók, 

»a magyar mérföldeket legyőző hosszú szóalkatokat «, 
a minőknek ő maga nevezi körmondatait. De félreismernők 
ezt a látszólagos irói diiettantismusát, ha azt egészen 
ön kénytelennek és öntudatlannak tekintenők; hogy ön- 
tudatos volt, nemcsak az mutatja, hogy ö maga ismételten 
bevallja, sőt olykor huszáros élcei tárgyává teszi, de 
ennek az irmodornak az öntudatossága és célzatossága 
kitűnik irodalmi agitátiójának egész természetéből és 
taktikájából, mely mindig főkép azoknak megnyerésére 
és meggyőzésére irányult, a kikről jól tudta, hogy egy 
rendszeres; tudományos munkát végig nem olvasnának, 
de a szellemes, élctől sziporkázó, csipős gúnnyal is 
fűszerezett csevegés iránt épen nem érzéktelenek, s 
a kikről azt is feltételezhette, hogy egy hivatásos Írónak 
formailag is magas szinvonalu munkája iránt kevésbbé 
érdeklődnek, mint egy a társadalom vezető köreiben 
mozgó, elkényeztetett nagyúrnak könyvirói szeszélyei és 
ötletei iránt. Nem szabad felednünk, hogy, kivált eleinte, 
a nyelv nehézségeivel is küzdeni kellett, magyarul egyál- 
talán akkor kezdett irni, a mikor már részt vesz a köz- 
ügyekben ; a dunántúli tájszólás némely sajátosságaihoz 
szivósan ragaszkodik, kedveli olykor a népies szólamokat 
is, a nyelv hiányait uj szavak alkotásaival igyekezik 
pótolni, — nem mindig szerencsésen, de lassanként a 
nyelv darabos, nehézkes anyagát átheviti, megolvasztja, 
s a maga képére gyúrja át hatalmas egyénisége : ezentúl 
aztán már nem többé a nyelvet, az irályt érezzük 
műveiben, csak a szerzőt, mindenre csodás fényt vető 
zsenialitásával, a mély érzés és metsző gúny vegyületét, 
inely egyéniségét is mindenek felett jellemezte, a harag 
féktelen kitörései mellé helyezett legérzelmesebb ömlen- 

géseket, a »Juvenális és Svift maró gúnyának egyesülését 
Shakspere hamleti és leari humorával* (Gyulai). És 
érezzük költői lelkének megnyilatkozását is, mert — 
bármily csodálatosnak látszik — az ember, a ki váltig 
hirdette, hogy a politikában, a gyakorlati életben csak 
a hideg ész szavára szabad hallgatni, lelke mélyében 
költői természet volt, ezt nemcsak kedvenc olvasmányai, 
idézetei, ifjú korának irodalmi tervei árulják el, de mint 
irót is nem egyszer ragadja el a költői ihlet. » Könyveinek 
és beszédeinek ezer részlete, képe, hasonlata, kifejezése 
hat reánk ugy, mintha egy nagy költemény töredéke, 
egy nagy költői lélek megnyilatkozása lenne « (Beöthy 
Zsolt). Mig irói műveinek sokféle formai hiányuk mellett 
is ez a költői ihlet helyenkint különös zománcot kölcsönöz, 
becsüket fokozza Írójuknak széleskörű olvasottsága, nagy 
tudása s az az éles látás, mely a dolgoknak és kérdé- 
seknek mindig mélyére hatol. 

A Széchenyi irói jelentőségének egyik mellőzhetetlen 
fokmérőj.e végül a hatás, melyet irodalmunk fejlődésére 
gyakorolt. Könyveivel, hirlapi cikkeivel úttörője, mondhat- 
juk megalapitój a lett a magyar publicistikának; hogye mun- 
kássága hatásában hamar túlszárnyalták mások, az nem 
csökkenti úttörői érdemeit, csak egyik ismétlődése annak 
a gyakori történeti jelenségnek, mely vezető szellemek 
ellen oly erőket visz harcba, a melyeket ők maguk 
keltettek életre. Még tágabb körre terjed a hatás, melyet 
a nyelvujitás gyakorlati érvényesülése köszönhet neki; 
azt a magyar nyelvet, a mely költészetünk számára a 
nyelvujitási harc befejezéseképen a Vörösmarty müveiben 
kialakult, Széchenyi segített bevinni az életbe ; és nemcsak 
az irodalom nyelvét, az irodalmat magát az ő példája. 

az ö hatása tette nálunk igazán társadalmi közszükség- 
letté. Beöthy Zsolt helyesen mondja, hogy ó' első 
volt államférfiaink között, ki a magyar költészet nemzeti 
politikai jelentőségét méltatta, előtte mintegy > megnyitotta 
az alkotmány sáncait* ; személyes hatása Íróink egy egész 
sorára s épen költőinkre félreismerhetetlen ; az akadémia 
megalapításával nem tett kevesebbet irodalmunkért, mint 
azzal a viszonnyal, melyet személye s az irók között 
fenntartott, a példával, melyet az irodalmi tevékenység 
megbecsülésére adott s végül azzal, hogy főkép az ő 
igyekezetének eredményeképen lett Pest, az irodalmi 
középpont, egyúttal az ország fővárosává. 

Az, a mi Széchenyit mint irót jellemzi, megvilágítja 
az ő szónoki szerepét és jelentőségét is. Szónok ő a 
classíkus rhetorok értelmében semmi esetre sem volt^ 
de nálunk és az ő korában azt a hatást, a melyet a 
közéletre gyakorolt, soha el nem érhette volna bizonyos 
nemű szónoki tehetség nélkül, s nemcsak kortársainak 
tanúságtétele, de beszédeinek és azok hatásának tanul- 
mányozása — a régibb országgyűlések hiányos napló- 
feljegyzései dacára — meggyőz arról, hogy Széchenyi 
szónoki tehetsége a maga nemében ép oly érdekes és 
eredeti volt, mint írói egyénisége, s szónoki szerepéhez 
az a különleges, elévülhetetlen érdem is fűződik, hogy 
— mint már említettük — ő volt az első, ki a magyar 
parlamenti szónoklatot a latin ékesszólásban legtovább 
gyönyörködött magyar főrendek körében meghonosította. 

A szónoki pályán még küzdelmesebb kísérletezés 
vitte őt előre, mint az íróin; naplója tanúskodik róla, 
hogy első felszólalásának izgalmai szinte kétségbe ej- 
tették afelől, fog-e valaha nagy közönség előtt hideg 

vérrel beszélni tudni ? Még később is naplóiban gyakran 
nyilatkozik elégedetlenül, saját idegessége, zavart és 
akadozó előadása felett; ilyen önvallomásokat olvasunk 
oly beszédeiről is, melyek a közönség tapsaival talál- 
koztak, még élesebben szólnak akkor, mikor már egyéni- 
ségének varázsa hanyatlóban volt. Kecskeméthy Aurélnak 
igaza van abban, hogy az eszméknek az a buja gazdag- 
sága, s a szellemnek az az egyszerre mindenre való 
kiterjedése, mely Széchenyit jellemezte, magában véve 
nagy akadálya az ékesszólásnak; e mellett beszédeire 
sohasem készült, azok — eltekintve a felolvasott akadémiai 
beszédektől — mindig temperamentumos rögtönzések, 
pillanatnyi inspiratió szüleményei voltak s már ezért 
sem mérkőzhettek formai tökély, alaposság, átgondoltság 
tekintetében a Deák és Eötvös szónoklataival. Nem lehet 
azonban mondani, hogy tárgyát mélyen át nem gondolta 
volna, mert hiszen legtöbbször olyan kérdésekről nyilat- 
kozott, melyeket már hosszasan hánytorgatott elméjében, 
de az a forma, melyen véleményét beszédjében kifejezte, 
mindig a pillanatnyi helyzet és hangulat, az esetleges 
támadások és ellenvetések, az épen akkor elérni kivánt 
cél hatása alatt született s ebben rejlett magyarázata a 
benyomásnak is, a melyet keltett, a mily melegen, sőt 
hevesen voltak átérezve, közvetlenül és őszintén elmondva 
beszédei, ép oly élénk és biztos volt hatásuk is. Fel- 
lépésének, mozdulatainak és arcizmai játékának némely 
sajátossága, mondhatni különcsége is hozzájárult a 
figyelem felkeltéséhez és lekötéséhez; a » szabatosság 
és iskolás beosztás teljes mellőzése*, (Zichy A.) a szeszély 
csapongásai, a gyakori kitérések, átugrások és ismétlések 
legkevésbbé sem szolgáltak akadályul arra nézve, hogy 

Széchenyi magával tudja ragadni hallgatóságát, hogy 
ellenséges hangulatban olykor a maga javára fordulatot 
idézzen elő, hogy a legjelesebb szónoklatok hatását 
ellensúlyozni tudja, s hogy Kossuthot országgyűlési 
tudósitásaiban egyszer-másszor magasztaló elismerésre 
inditsa. Kemény Zsigmond Széchenyinek mint szónoknak 
gyöngeségét abban látja, hogy beszédeiben sohasem 
tudott saját szellemének legmagasabb nézpontjaig fele- 
melkedni s hogy szavakkal megható és mély érzelmeket 
festeni képes nem volt; mig az irodalomban tudott a 
kebel legérzékenyebb húrjain játszani, mint szónok 
sokakat ragadott tapsokra, de senkit könnyekre ; szerinte 
Széchenyinek vannak beszédei, » melyeken az ember 
végigragyogni látja a lángész szivárványát; de földre^ 
hova lábát vethesse, alapra, melyen lelke megpihenjen 
és irányt vehessen, közelben s távolban egyaránt nem 
talál : minden villanyos, csillogó, fantasztikus alakú 
eszmefellegekből áll és egy-egy nagy gondolat elmosó- 
dott vagy szaggatott körrajzaiból.* 

Mindent összefoglalva, Széchenyit mint politikust^ 
irót és szónokot egyaránt kétségtelenül ujabbkori poli- 
tikai történetünk legérdekesebb, mert legsajátosabb, 
legeredetibb, szövevényes, szinte talányszerü alakjának 
mondhatjuk. Lénye, élete, működése a történeti és 
lélektani buvárlat egyik kedvenc és kimeríthetetlen 
tárgya, mert mindenkit felfedezésekre csábit s- valóban 
alkalmas is arra, hogy mindig uj meg uj szempontok- 
ból nézve ujabb színben, világításban is tűnjék fel. Ez 
magyarázza meg másrészt azt is, hogy mig Széchenyi 
tiszta hazafisága, rendkivüh szellemi és lelki tulajdonai 
s életének nagy és maradandó eredményei ugy összes 

jelentősebb kortársait mint az utókornak még legke- 
vésbbé jóakaró birálóit is egyhangú és feltétlen elis- 
merésre inditják iránta, működésének egyes mozzanatai, 
egyéniségének egyes nyilvánulásai mégis a legellenté- 
tesebb, gyakran a megfoghatatlanságig félszeg megité- 
lésben részesültek s nyilvános pályájának második sza- 
kában öt úgyszólván egészen elszigetelve s népszerűsé- 
gétől megfosztva láttuk. 

A Széchenyi alakja valóban kiegyenlíthetetlen ellen- 
mondások végy üléséből alkotottnak látszik, melyek csak 
magas nézpontról, mélyreható tekintet előtt olvadnak 
megérthető harmóniában össze. Felületes szemléletre 
már pályája is rejtélynek tűnik fel. Mint katona, távol 
hazájától, ennek viszonyait alig ismerve, nyelvét fogya- 
tékosan beszélve, egyszerre tudatára ébred annak, hogy 
hivatása nemzetének újjászületését faji alapon, gyakor- 
lati utón megindítani; határozottan aristokrata érzület- 
tel agitatiót indit a nemzeti előjogok ellen, megbontja 
a feudális tábort, előkésziti az alkotmánynak szabad- 
elvű és demokrata szellemű átalakítását; látszólag egész 
készületlenül lépve az irodalmi, nevezetesen a publicis- 
tikai pályára, rövid idő alatt az ország legolvasottabb 
Írójává lett; mikor a reformmozgalom erősebb hullá- 
mokat vet, útjába áll, népszerűsége feláldozásával vál- 
lalkozik a mérséklő és fékező hálátlan és eredmény- 
telen szerepére ; mikor aztán egy európai szellemi áram- 
lat ereje hamarább, mint bárki gondolta volna, teljes 
diadalra viszi a reformtörekvést, egy percre — saját 
vallomása szerint — átengedi magát a nemzete újjá- 
születése feletti csendes örömnek, mert hiszen »maga is 
járult valamivel hozzá!* De csakhamar felülkereked- 

nek már előbb érzett és hangoztatott balsejtelmei ; előbb 
mint minden honfitársa, meglátja a fenyegető katastropha 
veszélyét, képtelen lévén azt elhárítani — megőrül; 
visszatérő eszmélete arra a rettentő szemrehányásra 
inditja önmaga ellen, hogy miért is igyekezett nemzetét 
békés féktelenségéből felrázni, s ezáltal a romlás útjára 
vinni; majd ismét egy reménysugár éleszti fel lelkét, 
de annak pillanatnyi elsötétülése elég, hogy kétségbe- 
esése a halálba űzze. 

Az egymást kergető paradoxonok e sorozatát ki- 
színezik a lelki élet egyes monumentumainak, a jellem 
egyes vonásainak szembetűnő ellentétei, a politikában 
az ész kizárólagos uralmát hirdető, népét az »ok népévé* 
nevelni akaró, az anyagi erők fontosságára utaló utili- 
tárius államférfiú, a kit mégis a honfiúi szívfájdalom 
eszétől foszt meg, mig a mindig a szenvedélyekre hi- 
vatkozó érzelempolitikusok teljes épségben őrzik meg 
lelki egyensúlyukat; a mély és buzgó vallásosságu 
ember, ki mint fiatal huszárkapitány, az élet ezer 
öröme között sohasem feledkezik meg ájtatosságáról és 
gyónásáról, aggkorában szinte vallásos rajongásba esik 
s végül mégis öngyilkossá lesz; az önbizalom, akarat- 
erő, tettvágy és szívósság mintaképe, ki mégis minden 
órában kitéve látszik nemcsak a csapongó szeszélynek, 
de a csüggedés és kétségbeesés kísértéseinek is ; a me- 
részségig bátor férfi, ki mindenkivel és mindennel 
szembeszáll s a ki azért mégis a közdolgokban a félénk- 
ségig óvatos és aggodalmaskodó ; a biztosan számító, 
mindig a gyakorlati irányba hajló ész, mely mégis 
gyakran a költői képzelgéstől látszik tovaragadtatni, s 
végül a lénye minden gyökérszálával hazájához és 

fajához kötött hazafi, ki mégis az emberi civiHzatió 
nagy, közös vivmányainak legmagasabb nézőpontjairól 
kérlelhetetlenül korholja honfitársainak hibáit és félszeg- 
ségeit, sőt ezek iránt nem egyszer valódi undort árul el. 
Azt a legközkeletübb tévedést, melyet a Széchenyi 
megítélésében az ő lényének problematikus szervezete 
keltett, mintha ő hidegszivü, számitó, érzékkel csak az 
anyagi kérdések iránt biró politikus lett volna, életének 
tragikuma legelőbb döntötte meg. A későbbi magyará- 
zatok közül, melyek e problémába világosságot és össz- 
hangot igyekeztek hozni, talán legmerészebb és leg- 
szerencsétlenebb is a Grünwald Béláé, amely a Széchenyi 
lelki életét és vele tulaj donképeni közéleti működését 
is majdnem kezdetétől végéig egy öröklött baj patho- 
logiai alapjára helyezi s a psychiatria körébe utalja. 
Okot erre tudvalevőleg a Széchenyi naplója szolgálta- 
tott, ez az ő » huszonegy kötetes titkos számadása ,ön- 
magával*, melybe még meggyónt bűneinek jegyzékét 
is beiktatta, melyet fiatal korában elégetni készült, de 
végrendeletében titkárának ajándékozott, melyet kor- 
társai nem ismertek s amely egészében ma is csak a 
tudományos világnak hozzáférhető. Igaz, hogy e napló 
tanúsága szerint Széchenyit már 28 éves korától kezdve 
környezte időnkint az öngyilkosság gondolata; igaz, 
hogy körülbelül ugyanattól az időtől kezdve a hypo- 
chondria félreismerhetetlen jeleivel találkozunk nála, 
melyek gyakran a halál sej telmig fokozódnak s egyéb- 
iránt nemcsak a saját, de olykor az övéinek egészségi 
állapota felőli túlzott aggodalmakban is nyilvánulnak; 
másrészt gyakran épen az a tárgyilagosság döbbent 
meg e naplóban, melylyel irója a saját tetteit, mulasz- 



Digitized by VjOOQIC 



60 



tásait mint egy harmadik személyéit birálja el, s bár 
sikereit is feljegyzi — minden túlzás nélkül, inkább 
tartózkodón — hibáiért önmagát gyakran mint egy 
vásott gyermeket szidja meg. Nézetem szerint Széchenyi 
csak rendkívül impressionabilis kedély volt és rend- 
kívül őszinte s e mellett bizonyára nem annyira hiú- 
ságból, mint inkább a túlzott lelkiismeretesség egy ne- 
métől indíttatva, naplóját — talán mondhatjuk: saját 
szerencsétlenségére — megóvta az enyészettől. Ha min- 
den hányatott életű ember ily pontosan feljegyezné vál- 
tozó hangulatait s e feljegyzéseket átadná az utókor- 
nak, azt hiszem, a történelem szereplő nagyságai között 
keveset találnánk, a ki elkerülné azt a sorsot, hogy elme- 
épsége, szellemi egyensúlya iránt kételyek támadjanak. 
De jellemének megítélésére azt a tanulságot minden 
esetre levonhatjuk a Széchenyi naplóiból, a mit már báró 
Eötvös József emlékbeszédében így fejezett ki: >Nem 
volt férfiú, ki a közélet pályáján megőszülve első fellé- 
pésétől élete végéig oly egészen érzelmeinek hatahna 
alatt állott volna, mint épen ő.« És e tekintetben a tőle 
teljes jóhiszeműséggel, de bizonyára inkább taktikai 
célokból, mint saját érzése sugallatából hirdetett doctrina 
az ész és szív különválasztásáról a politikában, leg- 
kevésbbé sem téveszthet meg. Azt a véleményt, melyet 
egy legujabbkori, nem épen jóakaró bírálója nyilvánított 
Széchenyiről, mely szerint ő hamleti természet lett volna, 
tehát mindig kétkedő, túlérzékeny, gyönge idegzetű, 
megcáfolják mind azok a nagy alkotások, melyek máskép, 
mint szigorúan tervszerű eljárással, hajthatatlan szilárd- 
sággal s szívóssággal s gyakran merész elhatározássál 
létrehozhatók egyáltalán nem lettek volna. Az érzelmek 

heves küzdelme Széchenyinél mindig csak addig tartott, 
mig valamennyi között a legeszményibb, a legnemesebb 
nem emelkedett uralomra a többi felett ; a mily eszményi 
volt szerelme későbbi neje, Seilern Crescence iránt, 
barátsága Wesselényi iránt, oly eszményi volt politi- 
kájának egész credó-ja is; kezdve az ifjúkori öntudatos 
elhatározáson: » életét a hazának és az emberiségnek 
szentelni*, később a népszerűséggel való büszke szakí- 
tásban, mikor azt meggyőződése és hazája érdeke kivánta, 
végül az önvád marcangolásaiban akkor, mikor a nagy 
hajótörés menekültjei kifogyhatatlanok voltak egymás 
megvádolásában. Politikájának ez az eszményi vonása, 
mely a célzatban, a lelki rugókban rejlik, semmikép 
sem állitható ellentétbe azzal a körülmény nyel, hogy ő 
volt első nagyobb szabású politikusunk, ki az anyagi 
javaknak, mint nemzeti erőforrásoknak fontosságára 
irányozta kortársai figyelmét; és hasonlóképen nem 
téveszthet meg az a sokaktól hiúságnak, féltékenységnek, 
sőt irigységnek minősített türelmetlenség, amelylyel mások 
nézeteivel, törekvésével gyakran szembeszállott. Ö annyira 
azonosította magát a nemzeti fejlődéssel, hogy annak min- 
den követelményét, — melyet t. i. ő olyannak. látott, — 
egészen összeolvasztotta egyéniségével, a miből szükségkép 
következett a subjektivitás, melylyel e kérdéseket mindig 
tárgyalta. Végévei egyik közvetlen szemlélője, Kecske- 
méthy Aurél, találóan mondja, hogy Széchenyi azt, a mit 
a hazáért tett, olyannak tekintette, mintha önmagáért 
tette volna; ezt a hazát ő az övének nézte, érzelmé- 
ben személye a nemzettel, hazaszeretete önszeretetével 
teljesen összeforrt, ezért szenvedett is a haza miatt oly 
sokat, de ezért nem is vehetjük zokon, hogy hazaszere- 

tete sugallatával szemben ellen mondást, szembeszállást 
nem tűrt. 

A fővád, mely politikai működését érte: a követ- 
kezetlenség, a meghátrálás vádja azoknak az elveknek 
a gyakorlati követelményei elől, melyeknek 6 maga 
nyerte meg a közvéleményt, tulaj donképen a közte és 
Kossuth között kifejlődött antagonismusban gyökerezik. 
Azok, a kik e küzdelemben Kossuth oldalára állottak, az 
ő igazolására a hitehagyás vádját szegezik Széchenyi 
ellen; akik az utóbbinak adnak igazat, — kivált a 
forradalom után való kiábrándulás hatása alatt — haj- 
landók egészen Kossuthot okolni azért, hogy a Széchenyi 
programmja, a hazának » ingadozás nélküli átvarázso- 
lása«, modern alkot mányu, kifejlett állammá, meg nem 
valósulhatott s a beállott katastropha egy időre minden 
reményt eltemetett. Ezt az ellentétet legélesebben Kemény 
Zsigmond fejezi ki Széchenyiről közvetlenül a forradalom 
után irt jellemrajzában, mondván: >A lefolyt évtized 
alatt két egyéniség vala annyira ellenkező hatásban és 
irányban, hogy az egyik pályájának igazolását, a másik 
kárhoztatását vonja okvetlenül maga után. Széchenyit 
és Kossuthot értem*. És mig Kemény következtetései 
Széchenyit igazolják, s tehát szükségkép Kossuthot 
sújtják, az igy felállított tétel súlya alatt létrejött ujabban 
tudományos téren egy kisérlet arra nézve is, hogy a 
Széchenyi nagysága feláldoztassék a Kossuth-cultus 
oltárán. 

fl Széchenyi-lakomákon tartott 
emlékbeszédekből. 

A Széchensí-lakomdk eredete. 

Nemzeti Casino halhatatlan alapitója: gróf 
Széchenyi István 1833, április hó 27-én Pozsony- 
ban kelt s 1841. december 5-én Pesten mó- 
dosított végrendelete 17-ik pontjában igy intézkedett: 
»A pesti Nemzeti Casino társaságnak ajándéko- 
zok egy-kétszáz aranyat (200) éró' serleget, melyet ti 
kedves barátim jó Ízléssel s im ezen felírással készít- 
tetni ne terheltessetek: »Nem halt az meg, ki honosi- 
nak emlékezetében él« oly szoros feltétel alatt, hogy 
minden esztendőben tartassék ott egy részvényesi ebéd 
s akkor az én emlékezetemre ürittessék ki az emiitett 
serleg, mely az akkori borok leghelyesbikével legyen 
meg s megtöltve* stb. 

Eme végrendeleti intézkedésnek a legnagyobb 
magyar özvegye és fiai Széchenyi Béla és Ödön grófok 
kegyelettel siettek eleget tenni: elkészíttették a diszes 
serleget s a nagy hazafi halála után pár évvel meg- 
küldötték azt a Casinonak. Az 1864. évi december hó 
30-ikán tartott közgyűlésen mulatta be azt a Casino 

akkori igazgatója, boldog emlékű Szápáry Antal gróf, 
a nagy számban összegyűlt tagoknak s ez alkalommal 
a közgyűlés elhatározta, hogy: »a Nemzeti Casino inté- 
zete e diszes müvü serleget örökidőkig oly becses kincse 
gyanánt őrzendi, melyre, mint az egylet dicső nevű 
alapitójának végrendeleti megemlékezésére a késő utó- 
dok is hálás kegyelettel fognak tekinteni ; továbbá, hogy 
e serleg, a Casino legjobb magyar borával töltve, éven- 
kint egyszer, a közgyűlés hetében tartandó ünnepélyes 
lakoma alkalmával a dicsőült emlékére legyen űritendő;« 
stb. Az első lakoma 1864. február 1-én tartatott meg 
s báró Wenckheim Béla vette kezébe először a serleget, 
midőn azt egy nagyhatású emlékbeszéd tartása után 
gróf Széchenyi István halhatatlan emlékére űritette. 

Ez időtől kezdve minden évben összehozta egyszer 
eme serleg a Casino tagjait, hogy kegyelettel áldozza- 
nak a nagy alapitó emlékének. 

Lakoma 

1873. évi február hó 19-én. 
Szónoka: Székhelyi MAJLÁTH GYÖRGY. 

Gróf Erdó'dy Sándort (ki a jelenlevők közül a 
Casino egyesületnek 1827-ik évben történt alakulása 
alkalmával egyedül vett részt) hivta fel annak tanúsá- 
gául, hogy az eszme a társadalom minden osztályát 
egyesíteni, tekintet nélkül a születésre, cimre, vagyonra, 
egyedül azon feltétel alatt, hogy a belépni kivánó e 
honnak fia, becsületes és eléggé művelt legyen arra, mi- 
szerint a közelebbi érintkezés és együttlét kellemessé vál- 
hassék, akkoriban valódi társas forradalmat idézett elő. 

Miután azonban az eszme megtestesült és az akkori 
-előitéletek és a kezdet nehézségei dacára sikeresnek 
bizonyult, mit azon körülmény is igazolt, hogy a pesti 
Casino mintájára országszerte száz meg száz egyesület 
alakult, ez hathatósan mozditotta elő a társas osztályok 
egyesítését és a törvényhozásnak 1843-ban és 1848-ban 
az addig fennállott válaszfalak megszüntetésére irány- 
zott törekvéseit. 

így ló'n, hogy midőn a törvény végleg meg 
szüntette a társas osztályok közti különbségeket, az 
akkor már jóformán csak papírból álló válaszfalak 
minden további rázkódtatás nélkül omoltak szét és a 
bekövetkezett izgalmas időkben az osztálygyülölet jelen- 
ségeivel nem találkoztunk. 

Ha Széchenyi Istvánnak ennél más érdeme nem 
volna, már ez is örök hálát és kegyeletes emléket biz- 
tositana számára. Ezt azonban azon körülmény is biz- 
tosítja, hogy hü személyesitője volt fajunk sajátságainak, 
csakhogy ennek gyengéiből vajmi keveset öröklött, mig 
jó tulajdonai fennen kimagasultak. 

Mi is hevülünk a szépért és jóért és azért, a mit 
e honra üdvösnek tartunk. Ö neki sem volt más ideálja, 
mint e haza nagyságai; csakhogy »jól rendezett agy- 
velejében* »logikai egymásutánnal* jelezte az ösvényt, 
mely arra vezet s a ki e részben köreit zavarta, azt a 
jós ihletével sőt dühével támadta meg; viszont türelmes 
kitartó és szivós volt tervei keresztülvitelében ; ha azok 
rögtöni foganatosítása ellen az áramlat legyőzhetetlen- 
nek látszott, visszavonult, ugy hogy ellenei azokat általa 
-elejtetteknek hitték, azonban mihelyt a cselekvésre az 
alkalmi pillanatot megérkezettnek hitte, egy merész 



Digitized by VjOOQIC 



66 



szökéssel elleneinek táborában termett és fokozott erély- 
lyel vivta ki a végleges győzelmet. 

Mi is bőkezűek vagyunk, különösen ha a termés 
ugy engedi, de a számítás nem tartozik kiváló tulaj- 
donaink közé; s viszont helyes számitó volt, pontos és 
rendszerető, mint egy hollandi bankár, de a megtaka- 
rított összegeket fejedelmi bőkezűséggel rakta le a haza 
oltárára, ha ennek szellemi emelkedése nagyobb áldo- 
zatot igényelt. 

Folytathatnám még az összehasonlítást, de attól 
tartok, hogy önkénytelenül is politikai hatalom kér- 
déseit kellene érintenem, már pedig ezek megvita- 
tása éppen Széchenyi határozott szándékához képest 
kell, hogy a Casinoból egyszersmindenkorra száműzve 
legyen. 

E részben is nyilvánult jós tehetsége, mert az 
érintett tilalomnak alapja az volt, hogy izgalmas idők- 
ben, kell egy enyhelynek lenni, melynek küszöbén a 
politikai pártok fegyvereiket lerakva, békésen érintkez- 
hessenek; és csakhamar bekövetkezett azon szellem^ 
midőn megnehezült az idők viharos járása felettűnk, 
midőn siri csend váltotta fel a tanácstermek vitáit 
midőn e Casino volt az egyedüli hely, a melyben bán- 
tatlanul érintkezhettek azok, a kiket akkor, de fájdalom, 
csak akkor, egy sziv, egy lélek, egy érzés egyesitett. 

Maradjunk tehát ma is a társas élet mezején és 
ünnepeljük a nagy férfiú emlékét hozzá méltóan az által^ 
hogy nyomain haladva, őt önzéstelen hazaszereteté- 
ben, szívós kitartásában, a körülményeket számbavevő 
ildomában ha utolérni nem, de legalább hűn követni 
ügyekezzűnk. E reményben Széchenyi István emlékének 

emelem és azon hazának, melyért Ö élt és halt, üdvére 
és annak az ő lelki szemei előtt lebegett jövőjére ürí- 
tem e poharat! 

Lakoma 

1892. évi február hó 22-én. 
Szónoka : Nagy-apponyi gróf APPONYI ALBERT. 

Valahányszor Széchenyi István emlékével foglalkozom 
mindannyiszor a nemzeti újjászületés korszakát a maga 
egészében látom magam előtt. Mert ama nagy korszak 
kezdeményezései és alkotásai egymással elválaszthatlan 
összefüggésben állanak; alakjai — még azok is, a kik 
közt látszólag ellentét fejlődött — egymást kiegészitik. 
Az irodalom ébresztette fel a nemzeti öntudatot; és 
akkor adott a gondviselés hazánknak nagy szellemeket, 
a kik körülnéztek éa látták, hogy bár nemzet lenni 
óhajtunk, a nemzeti létnek majdnem minden feltételét 
nélkülözzük. E feltételeket kellett beszerezni. És bekövet- 
kezett a nagy szellemek közt a munkamegosztás: nem 
tervszerű megállapodás szerint, hanem a hajlamok, a 
tanulmányok, a tapasztalások különbözősége folytán. És 
oly termékeny volt abban az időben a magyar génius, 
hogy a nemzeti lét minden feltételének megállapításához, 
megszerzéséhez és kiépítéséhez meg voltak a lánglelkü 
úttörők és a nagy jellemű munkások. 

A nagy korszak óriásainak egy része alkotmányos 
intézményeinknek reformjára, állami önállóságunk, sza- 
badságunk biztosítására helyezte aktiojának súlypontját. 
Széchenyi magát a nemzeti életet, a társadalomban rejlő 
erők ébresztését, a művelődést, a vagyonosodást szemelte 
ki tevékenysége céljául. A politikai törekvések, a törvény- 

5* 

hozói tervek közül őt leginkább azok érdekelték, melyek- 
ben a társadalom reformjának feltételeit látta. 

Azt a magyar társadalmat, melyet Széchenyi István 
talált, leirta ő nekünk maga. 

E társadalomnak fényes történelmi érdemeiből mit 
sem von le az, hogy a XIX. század követelményeivel 
nem állott összhangban, hogy tehát szervezetének, szel- 
lemének és tevékenységének gyökeres átalakitása nélkül 
a magyar nemzetnek az európai népcsaládban nem 
biztosithatta volna a versenyképességet és igy a fen- 
maradást. Ez a társadalom kasztokra volt szétszakitva, 
melyek közt a szolidaritási érzet hiányzott ; ennek a 
társadalomnak egyik része, a mely az európai élet diszét 
megszerette, mindinkább kivetkőzött a nemzeti jellegből; 
az a nagyobbik része pedig, mely magyar maradt, a 
nyugoti nemzetek létfeltételeitől idegenkedett. A magyar 
nemzet ekkép a megsemmisülés veszélyének volt kitéve : 
mert gyökeres átalakulás nélkül egy részét elcsalta, egy 
részét összemorzsolta volna az európai cultura. 

Ettől a veszélytől mentette meg hazánkat az a nagy 
szellem, melyben az európai irányzatok legteljesebb 
átért ése, a leglángolóbb nemzeti érzéssel volt párosítva. 
Működése nem szorult más tervre, mint arra, melyet 
saját egyéniségében birt: és éppen azért volt olyan 
életteljes és annyira hatalmas, mert nem volt más, mint 
tetté vált én-je. Kiterjedt a szellemi és anyagi élet 
minden ágára, minden részletére; de ennek az ezerféle 
tevékenységnek és ennek a fáradhatlan tervezésnek egy 
alapgondolata volt: ezt a nemzetet mindenekelőtt egy- 
ségessé és a maga egészében a nyugot szellemi és anyagi 
culturájának részesévé tenni, a nélkül, hogy nemzeti 

egyénisége csorbát szenvedjen, európai és magyar: ez 
volt Széchenyi; legyen e nemzet tömör egység; legyen 
európai és legyen egyszersmind magyarabb, mint valaha ; 
ez volt az ő programmja. 

De midőn Széchenyi ekkép életet lehelt a nemzetbe, 
midőn tevékenységre élesztette a társadalomnak minden 
szunnyadó erejét, midőn egységesitette annak minden ele- 
mét, akkor éppen ő volt az, a ki kortársainak az állami 
intézmények átalakitására irányuló törekvéseit a leg- 
hatalmasabban elősegitette. Széchenyi iÉLVsaáBlmi reformjai 
tették a nagy politikai reformot egyrészt lehetővé, más- 
részt szükségessé. Az a szétzilált és tespedő régi társa- 
dalom, a mely a nemzeti életnek csupán darabokra 
tördelt anyagát és olykor ébredező ösztönét tartalmazta, 
ez a társadalom nem alkothatta meg a modern értelem- 
ben vett alkotmányos államot, de nem is érezte annak 
szükségét. Ama társadalom megelégedhetett az állami 
intézményeknek azon töredékeivel, az állami önállóság- 
nak azon részleteivel, melyek fennállottak : becses rész- 
letek, becses töredékek, méltók az utókor kegyeletére 
mert ezek is oltalmat nyújtottak a magyar szabadság- 
nak, de az uj-kor rohamának ellentállani képtelenek. 
Ellenben a Széchenyi reformeszméitől áthatott, egysége- 
sített, a nemzeti solidaritás tudatára ébresztett társada- 
lom feltétlenül követelte a teljesen kiépitett magyar 
államot; mert az állam nem más, mint az egységes 
nemzetnek jogi formája. Magyarország nem lehetett 
állam a szónak modern és teljes értelmében, mig tár- 
sadalmunk nem volt ugyanily értelemben nemzet: de 
mihelyt öntudatosan nemzetté vált, állammá is kellett 
lennie. 

És Széchenyinek nagy szelleme ne érezte volna át 
ezt a szükségszerű összefüggést az általa merészen meg- 
indított társadalmi reform és nagy kortársainak alkot- 
mányi reformja közt? Átérezte, látta, talán világosab- 
ban, mint bárki más és éppen ebből ered életének 
tragikuma. Mert Széchenyi politikai krédójának sarka- 
latos alaptétele az volt, hogy boldogulásunk csak a király 
és a nemzet közti bizalomteljes együttműködés által 
biztositható; s midőn látta az összeütközés veszélyét 
a két nagy tényező közt, midőn ezen összeütközés alkal- 
mát az alkotmányjogi átalakulásokban találta, midőn 
ezeket saját törekvéseinek, bár közvetett, de szükség- 
szerű folyományaként felismerte, megrendült a nagy 
lélek és katasztrófáktól féltvén imádott hazáját, tért 
engedett gondolkozásában annak az iszonyú kételynek, 
vájjon jót tett-e nemzetével, midőn azt lethargiájából 
felébresztette; nem lett-e volna jobb a kelet népét 
tunyaságának békéjében hagyni, mint azt összeütközések 
elé vezetni, melyeknek kimenetele megsemmisülés lehet. 

Időszerü-e az, t. uraim, hogy alapitónk ezen emlék- 
ünnepén pályájának ecsetelésében önöket elkalauzoljam 
azon rettenő lelki konfliktusig, mely gyászba borította 
életének utolsó éveit és gyászba borította érette a 
nemzetet ? 

Igenis, ugy vélem, időszerű, mert a mai nap 
egyszersmind emléknapja e konfliktus megoldásának. 

Ó hogy e megoldás nem mehetett végbe saját lel- 
kedben, te nagy szellem, melynek egyedüli tévedése 
az volt, midőn gondolád, hogy tévedtél; hogy te nem 
nyerhetted vissza lelked harmóniáját, megérvén azt, 
hogy a történelem tetteidnek ad igazat, kételyeiddel 

szemben. Iszonyú kockázat a nagyság ; egy Zeuszra, a ki 
olimpusi nyugalomban élvezi istenségét, ezer Prometheus 
esik, a ki kinokkal fizet emberfelettiségeért. 

A te nagyságod is, lelked nyugalmának, saját bol- 
dogságodnak feláldozása volt a nemzet boldogulásáért. 
De mert ekkép egygyé váltál nemzeteddel és annak 
életében élsz tovább, elnyerted azt a legnagyobb dicső- 
séget, hogy a nemzet életében talál megoldást a te 
életednek tragikuma. 

És megoldást talál. Ebben az esztendőben lesz 
annak 25 esztendeje, hogy alkotmányunk helyreállitása 
és a koronázásnak szent szertartása újra megpecsételte 
a bizalom frigyét nemzet és király között. A mitől féltél, 
dicsőült szellem, az elvonult; a mit reméltél, a mi 
álmodtál, az teljesülőfélben van. 

Mert nézzünk csak körül a hazában és hasonlitsuk 
össze azt, a mit ma látunk, azzal a Magyarországgal 
a melyet Széchenyi leirt és örömtől dobog fel a hazafi 
szive. Hisz még sok a hiány, sok a kezdetleges állapot, 
tudjuk mindannyian. De szabad annak a haladásnak, 
annak a fejlődésnek örülnünk, melyet 25 évi önrendel- 
kezés idejében elértünk, nem ugy, hogy magunkat el- 
bizzuk, hogy elfelejtsük azt a sok megoldatlan felada- 
tot, mely még előttünk áll, de ugy, hogy az elért 
eredményekből egy örvendetes tanulságot vonjunk le, 
mely igy hangzik: semmi ^em lehetetlen már abból, a 
mit a haza felvirágoztatása kivan és hogy a tanúság 
alapján bátrabban, buzgóbban, fokozott önbizalommal 
dolgozzunk tovább. 

Tisztelt uraim ! Másodszor van az évek során e 
serleg kezeimben; most is ugy, mint először, midőn e 

diszes kiküldetésben részesültem, alapitónk szándékától 
kértem inspirátiót. Ö ugy akarta, hogy ez a kegyeletes 
összejövetel az ó' emlékének legyen szentelve. Azt kér- 
dem tehát magamtól, hogy mit szólna ó', ha körünk- 
ben megjelenne, hová irányítaná figyelmünket, ha őt 
hallaná egyletünk. És igy kalauzolt engem az ő szelleme 
annak a nagy történelmi ténynek emlékéhez, mely éle- 
tének tragikumát kiengesztelte és ideáljai megvalósu- 
lásának alapját vetette. 

Átengedem magamat továbbra is a nagy szellem 
vezetésének. 

Ha vele együtt elmélkednénk ama nagy esemény- 
ről, hát először is meghajolnék azok előtt a nagy férfiak 
előtt, a kik utána voltak nemzet vezérei és a nemzet 
és trón közötti kiegyenlítésnek tényezői. Nem dicsérem, 
sem nem bírálom alkotásaikat, mert az engem a poU- 
tikaí élet terére vezetne, a melyre ma lépnem nem 
szabad. De önökkel együtt meghajolok szellemük és 
jellemük nagysága előtt, mely az egész nemzetnek 
kincsét képezi. 

De Széchenyi szelleme a király elé vezetett ben- 
nünket, a király elé, a ki megértette a magyar nemzetet 
és megszerette, mert lelke csupa kötelességérzet és szive 
csupa szeretet népei iránt. És a halhatatlan mit szól- 
hatna egyebet, mint ezt: légy halhatatlan te jó és bölcs 
király! Halhatatlan? Szószerinti értelemben nincs hal- 
hatatlanság ; csak azt kérhetjük az egek urától, hogy e 
drága életet nyújtsa a természet szabta legszélsőbb 
korlátokig. Halhatatlan abban az értelemben, hogy a 
nemzet hálás megemlékezése nevét a késő utókorig 
megőrizze! Ezt kívánni sem kell, ez ugy is bizonyos. 

De ugy légy halhatatlan oh király, hogy kormányzatod 
alapeszméjét és legfőbb dicsőségét átörökitsed utódaidra, 
annak felismerését t. i. hogy valamint alkotmányos 
szabadságunknak egyik legerősebb bástyája a koronás 
királynak törvényes tekintélye, ugy a trónnak, az ural- 
kodóház hatalmának legerősebb oszlopa- a magyar nemzet 
állami önállósága és alkotmányos szabadsága. 

És akkor lesz Széchenyi végrendeletének megvaló- 
sulása biztosítva, ha e nagy igazság alapján örökké tart 
a frigy nemzet és király közt. 

Lakoma 

1893. évi február hó ö-én. 
Szónoka: Zichi és vásonkeői gróf ZICHY GÉZA. 

Tisztelt Uraim! Széchenyi egyik emlékbeszédét e 
szavakkal kezdi: » Boldog és csendes árnyékod meg- 
szólitása végett méltóbbat és érdemesebbet kivántam 
volna feltalálni, mint én vagyok.* Mennyire illenek e 
szavak reám, a kit megtisztelő bizalmuk arra érdeme- 
sített, hogy díszes körükben »a legnagyobb magyarról* 
emlékezzem. 

Az emberóriás életének minden mozzanata isme- 
retes előttünk, honalkotó működése a modern Magyar- 
ország majdnem minden intézményében az ő nagyságá- 
ról beszél; az ő működése nem csupán alkotás volt, 
hanem teremtés, az általa elért eredmény nem csupán 
siker, hanem dicsőség, az Ő élete pedig nem szenvedés, 
hanem martirság. 

A valódi nagyság legbiztosabb ismertető jele, hogy 
azt semmi más nagysággal összemérni nem lehet. Egy 

ember, ki lángleikének akarata által generatiók mulasz- 
tását pótolta, egy tespedő országot álmából felkeltett, 
oktatott, egyesitett, munkára kény szeritett, ki úgyszól- 
ván az idő sorrendjének egymásutánját is felfüggesz- 
tette, az csak félisten lehetett. A mink van, mind abból 
fejlődött, a mit ö adott nekünk s a mink lesz, az már 
csak a meglevőnek kifejlesztése lehet. Árpád földet szer- 
zett, István király vallást, Nagy Lajos országot. Mátyás 
dicsőséget, Széchenyi modern államot. 

Nem érzem magamat arra hivatottnak, hogy 
Széchenyit, mint államférfit, bölcsészet, szociologot, 
nemzetgazdászt méltassam. Engedjék meg a költőnek, 
hogy Széchenyiről, mint a költőről szóljon. Széchenyi 
költő volt. 

Hiszen csak e serlegre tekintek, melyet az ő 
emlékezetére rendelt ürítenünk s hallom a gyöngéd 
költői lélek messze világból hozzánk lehangzó igéit : 
Veletek akartam lenni még siromon tul is. 

Széchenyi költő volt érzelmeinek gyöngédségében 
és szenvedélyességében, képzeletének erejében, merész- 
ségében, hangulatainak gyors változásában, szerelmének 
ideális voltában, próza-stilusában, emelkedett világnéz- 
letében, leveleiben, néhány költeményében és imáiban. 

Széchenyi költeményeket gondolt s azután meg- 
örökítette azokat kőben, márványban, intézményekben, 
reformokban, közhangulatban s halhatatlan müvekben. 

Az ő költői lelke látta a Duna ki-kícsapó habjait 
biztos partok közé szorítva, látta a szőke Tiszát, mint 
egy tündérlánynak szerteomló aranyos haját biztos 
fonatba rendezve s e folyókat benépesité fürge hajók 
seregével. A Dunán át mesésen merész ivet gondolt, 

mint a germán ösmesékben a szivárványt, melyen 
istenek és félistenek járnak. De sorsának kérlelhetetlen 
tragikuma nem engedte, hogy készen lássa óriás müvét, 
hogy lába e csodaalkotmányt érintse. Palotát gondol a 
bölcsőjében fekvő magyar tudománynak, casinót egy 
nem létező társas szellemnek, szin házat egy fejletlen 
nyelv és művészetnek. 

Ö maga-magáról mondja » Bennem a képzelődés 
(phantasia) nagyobb, mint a többi lelki tulajdonságok*. 
Igen, de e phantasiát egy páratlan erejű jellemszivósság 
tettekké varázsolta s a nemzet géniusa megszentelé 
azokat. Széchenyi lánglelkü költő hazaszeretetében; a 
haza szelleme szállta meg ől, mig a hazaszeretet határt 
nem ismerő szenvedélye széttörte gyönge porhüvelyét. 
Esküt mond, hogy nemzetének feltámasztására és ki- 
fejtésére mindent el fog követni, habár maga maradna, 
habár vesznie kellene. Politikai szónoklataiban, szak- 
munkáiban mindig és mindenütt a költői lélek meleg 
sugaraival alálkozunk. Kossuthtal vivja titáni harcát 
s egyszerre csak felkiált: » Legyen vérünk jobb része, 
ha buknunk kell a halálban legalább egyesülve.* A 
»Hitelről« ir s a magyar nőkhöz fordul: »Fogadjátok 
hazám érdemes leányai tiszteletem és szeretetem jeléül 
ezen kis munkám ajánlását. Ti emelitek egekbe a port 
s halhatatlanságba a halandót. Üdvözlet és hála nektek. * 

Mily költői, mennyire megható volt vallásossága. 
Wesselényivel Bécsben egy szobában hál s este ágya 
elé térdel s imádkozik. Mindig azt hittem, nincs meg- 
hatóbb egy ártatlan kis gyermeknél, ha istenéhez szól ; 
pedig e halhatatlan nagy ember imája meghatóbb lehetett. 

utazásai alatt mindig imában búcsúzik szülőitől. 

»Jó éjszakát kedves anyám, jó éjszakát kedves atyám. 
Mindennap befoglallak titeket magamba szálló elmélke- 
déseimbe, ez az én imádságom.* 

Ugy látszik, az igazán nagy embereknek két 
szivük van : egy hatalmas, erős férfi szivük s egy ár- 
tatlan gyermekszivük. A férfi sziv itt lent marad, meg- 
törve ezer meg ezer csaták küzdelmei között, a gyermek- 
szív érintetlenül, egész tisztaságában visszatér ahhoz, 
a ki küldte: Istenéhez. 

Majdnem hihetetlennek látszik a mai kor emberei 
előtt, ha megemlítem, hogy Széchenyi számtalan imát 
irt, valódi költői becscsel biró imákat. Az egyikben fel- 
sóhajt: Csak ugy hosszabbitsd meg életemet, óh menyei 
atyám, ha a közre nézve hasznos lehetek; ha életem 
estéjével képes leszek elfeledtetni annak hajnalát s ifjú 
korom tévedéseit a jó és nemes tettek egész sora által 
kijavíthatom. 

Jól mondja Zichy Antal : Porig alázza magát, hogy 
egekig emelkedjék. 

A mily tiszta, a mily eszményi volt Széchenyi 
vallásában, ép olyan volt szerelmében is. 

Sok költőt ismerek, kik forma-tökély, ritmus s a 
gondolatok magas röpte tekintetében fölötte állottak, de 
egyet sem, ki a női ideálról tisztább fogalommal birt 
volna mint ő. Jelszava: »Az igazi szerelem erény s az 
az ember, a ki érzékeit salaktól tisztán tartja s a nőket 
az őket megillető polcra helyezi, mindenekelőtt a lelki 
tulajdonokat fogja keresni. 

Ily rövid beszéd keretében megközelítőleg sem 
festhetem Széchenyi rajongó szerelmes lelkét. Elzár- 
kózott, hideglelkü nőkről irja^: »Egy magasabb légkörben 

röpkedő géniusokhoz hasonlítom őket; ők az emberiség 
szószólói Istennél: ha gyermekkorukban halnak meg, 
sietnek visszatérni hazájukba, ha pedig nagyobb kort 
értek, sohasem birnak itt meghonosulni s egész életök 
előttünk közönséges emberek előtt érthetetlenné váUk.« 
Egy kegyetlen imádottjának e néhány, valóban drámai 
erőtől duzzadó sorokat irja: »Ha majd szivvéremet 
nyomoromban cseppenként felemésztve, csontvelőmet 
kiaszalva kiforgatott szemekkel mint egy ijesztő rém 
fogok eledbe lépni, hogy tőled elbúcsúzzam, akkor 
nevess ki hangos gúnykacajjal*. 

Széchenyi egy-két magyar költeményen kivül több 
német költeményt irt. 

Engedjék meg tisztelt uraim, hogy belőlök kettőt 
szabad fordításomban felolvashassak: 

Szivem félt és összerezzent • 

Rátekintve érezem, 
Sebhelyes a szive, lelke 

S megszakad, mint az enyém. 

Rövid órák múlnak, múlnak, 

Nekünk csak pillanatok, 
Szemlesütött némaságunk 

Mondja : én Tied vagyok. 

Elmondja : éltünk semmi más 
Csak szenvedés, csak hallgatás, 

A második költemény az ő pessimistikus világnézle- 
tének, önkinzó lelki gyötrődésének terméke. 

Meg-megrezzen szivem, lelkem 
És egy hang fülemben mondja : 

Kit szerettél, megsebzéd azt. 
Üldözve őt nyomról- nyomra. 

Nem is sejtve, hogy a sorsod 

Öt kínozni, őt gyötörni 
Üldözve őt mindenképen 

Mindég csak ellene törni. 
Már a gyermek szép egére 

Te vonád a felhők árnyát 
S nyilával a fájdalomnak 

Átvered szivét — az árvát, 
Felgyujtád ártatlan lelkét 

Üsz kével az érzelemnek, 
Égbe törő vágyódását 

Megnyered az embernemnek. 
Le az égről, le a földre, 

Levonád — s ő jött utánad, 
S mi lőn szörnyű osztályrésze ? 

Kora kin és késŐ bánat ! 

Engedjék meg tisztelt uraim, hogy befejezésül át- 
térhessek még Széchenyi lelkének legmeghatóbb nyilat- 
kozására, a zenére. Lennék csak egy bájos hangnak 
láthatatlan szelleme, élő hang, összhangnak része, test- 
nélküli érzés, nemzve és elpusztulva az áldott hanggal, 
mely teremtett. 

így sóhajt fel minden szépért s igy a zenéért is 
lelkesedő Széchenyi 

A nagy emberek soha meg nem fejthető titkai közé 
tartozik, mint érhetnek rá mindenre. 

Széchenyi nemcsak szerette a zenét, hanem mű- 
velte is. 

A legkomolyabb államférfi és bölcsész egy füzet 
keringőt ir, mely Frankenburg tanúsága szerint nyom- 
tatásban is megjelent. Szeretett fuvoláját mindenüvé 
magával viszi, s a mint néhány szabad pillanata van, 
magyar népdalokat játszik rajta. A magyar zenét műveli 

és lelkesedve mondja: ^Bizonyosnak tartom, hogy a 
halhatatlan Bihari egyik előde Attila udvaránál karmester 
volt.« De beborult életének ez a szórakoztató hangjáték 
egy meg-megtörö nemes zokogására változott. Igaza 
van Schoppenhauernek : »A zene adja a dolgoknak 
szivét, kifejezi az élet quintessentiáját és ebben rejlik 
a zene értékének magas volta, mint összes fájdalmainak 
orvossága. « 

Szinte látom lelki szemeimmel a legnagyobb szel- 
lemét az örültek házában. Magas karosszékben ül és 
fuvolán játszik. A lenyugvó nap sugarai gloriafénynyel 
övezik e nemes homlokot, annyi nagy, hatalmas, hon- 
boldogitó eszme és terv megszentelt pantheonját. A fuvola 
hangja sir, zokog, panaszkodik. Már nem ismerheted 
fel — mint jobb időkben — az egyes népdalok ütemeit, 
minden összefolyt, széles, nagy, általános lett, mint 
a haza gyásza és nyomora. A fuvola, e leglágyabb 
hangszer, ama lélegzet által szólott, mely utolsó sóha- 
jáig a magyar hazáé volt. 

A hangokban Széchenyi átszellemült lelkének leg- 
bensőbb lényege szólt és hazájáért való kesergése busán 
be tölte sóhajával börtönének hideg, soha meg nem nyiló 
falait Van-e magyar, a ki elég erősnek érezhette volna 
magát arra, hogy a búsuló magyar génius e legszentebb 
zenéjét száraz szemmel hallgassa. 

A fuvola hangjai elnémultak s egy ország felzokogott. 

Emlékszem rá, gyermek voltam, én is sirtam. 

A hegy ormára köveket hordtak, azt mondták : 
Széchenyi-dombot állítanak. Nem vittek előttünk nemzeti 
szinü lobogót, hazafias ének és beszéd nem hangzott, — 
tiltva volt. S igy a néma, hideg, érzéketlen kőhöz kellett 

folyamodnunk és ez mindennél ékesszólóbban fejezte ki, 
a mit éreztünk. 

Pozsony mellett, a zerge-hegyre, én az időben még 
két kézzel hordtam a Széchenyi-emlék köveit, ma a 
megmaradt félkezemmel emelem fel e serleget, mondván : 
Legyen tisztelt, legyen áldott, legyen megszentelt a Te 
emléked Széchenyi István, 

Lakoma 

1897. évi február hó 7-én. 
Szónoka : SZEMERE MIKLÓS de genere Huba. 

Tisztelt Uraim ! A legjelesebbek is fáztak e billikom 
felemelésétől a mai napon. Nem kivánták a nagy 
Széchenyi emlékét felköszönteni a jelen körülmények 
között. így jutott a serleg az én szerény kezembe. 

Széchenyi Istvánról, a politikusról, tisztelt uraim, 
szól a történelem, Széchenyi Istvánról, az iróról tanit 
az irodalom, hazafi lánglelkéröl beszélnek alkotásai : 
a Tisza-szabályozás, a Vaskapu, a Lánchid, lóverseny- 
ügy, Akadémia. Első momentumai mind a géniének, a 
ki emberbarát volt és szerette hazáját 

Társadalmi alkotása a nagy férfiúnak a Nemzeti 
Casino. Szemei előtt lebegett a magyar társadalom 
müveit köreinek egyesitése. Ez sikerült is neki fényesen. 
Alapitott egy oly egyesületet, a mely az egész magyar 
társadalomnak delejtüje lett. 

Elől járt a Nemzeti Casino évtizedeken keresztül : 
»a hazafiság, a tisztesség, a jó izlés, a lovagiasság, a 
bontón « terén. Szerencsés voltam még magam is sze- 
mélyesen ismerhetni a régi idők néhány fényes alakját 

a nagyokból, mint Károlyi Györgyöt, Almásy Györgyöt, 
Mikes Jánost. És bátran kimondom, hogy ma senkinek 
az a tekintélye társadalmi kérdésekben messziről sincs, 
mint a milyen a nevezett uraknak volt. Tisztelte Őket 
mindenki és meghajolt előttük minden emberfia. 

A régibb nemzedékekbe be volt oltva tisztelni a kort. 
E mellett meg volt az élem, hév, áldozatkészség, merészség. 
Ki adná ma oda közcélra egy évi jövedelmét, mint 
tette Széchenyi István? Vagy ha tenné, könnyen ugy 
járna, mint egy Ázsiát nagy költséggel és fáradsággal 
kutatgató igen tisztelt tagtársunk, a kiről gyakran hallot- 
tam mondogatni, hogy »hiu és bolond <. 

Vagy ki megy át lóháton a zajló Duna jegén, 
mint Sándor Móric? Vagy ki fog ma késsel kezében 
mérkőzni a vadkannal római gladiátorként? a mint 
Nagy-Károlyban tette a nagy Wesselényi, a mi Széchenyink 
legjobb barátja. 

Azokban a generációkban, tisztelt uraim, megvolt 
a » Virtus* ! Tiszta volt az agy, lelkes volt a sziv és 
acélosak az izmok! 

Ös terméskőből építhetett Széchenyi István ; ha ma 
akar épiteni valaki, annak az uj Széchenyinek a mai 
nemzedékben jó, ha vályog lesz a rendelkezésére. 

Mig a nagy Széchenyi egyéb alkotásai áldásos 
nemzeti intézményekké fejlődtek, az alatt kedvenc gyer- 
meke, a Nemzeti Casino, társadalmi tekintélyében nem 
növekedett. 

Okát ennek nemcsak abban keresem, tisztelt uraim, 
mert túlsókat beszélünk és keveset teszünk, hogy ugy 
mondjam >szóbajnokok« vagyunk; de mert tekintélye 
nálunk ma alig van már valaminek. 

6 

Bizonyos társadalmi nihilizmus felé evezünk, a 
melynek nem távoli partján kékleni látom a mottót^ 
hogy Magyarországon a tisztességes embernek tulnagy 
handicap teherrel kell lefutni az életpályát. Nem jutal- 
mazzuk illően az erényt és nem büntetjük kellően a 
rosszat. 

Arról, hogy egy közönséges szegény halandónak 
a mindennapi életben alig fizeti ki magát a tisztesség, 
nem is szólok. 

Büntető törvénykönyvünk lax és börtöneink casi- 
nok. A humanismus örve alatt ugy vannak berendezve, 
hogy gyakran kényelmesebben él nálunk egy fegyenc, 
mint sok becsületes munkaszerető honpolgár. De a 
társadalom magasabb rétegeiben is büntetlenül tehetünk 
bátran a mit akarunk, csak mondjuk rá »politika«. E 
bűvös szócska fed mindent. »Le sang des rois ne souille 
pas« mondották kétszáz év előtt a franciák. A mi ott 
a »sang des rois« volt, az nálunk ma: »a politika*. 

Ne féljenek, tisztelt uraim, nem megyek bele a 
exigentiák tudományának fejtegetésébe. Nem térek be 
ebbe a csárdába, a hol nálunk néha a szentekből i& 
»demie viergek« lesznek! 

Hogy pedig gyarló emberek mit müveinek olykor 
sub titulo politika ebben a magas vigadóban, arról 
hallgatást parancsol nekem az ildomosság. 

Felemelem hát, tisztelt uraim, a billikomot és nem 
reszket kezemben, szilárdan tartom, midőn » arról a 
férfiúról emlékezem, kinek fejét dicsfény koronázza, 
beragyogva homlokát, mint viruló napfény a hava.s 
bérceket*. 

Hidegen hagyja a dicsfény a mai nemzedéket, de 

lesz idő, a mikor az utódok szivét heviteni fogja. És 
akkoron elmondhatjuk: » Magyarország nem volt, hanem 
lesz!< Az Ö dicső emléke pedig felviruland százados 
álma felett. 

Erre ürítem a kupát és jobb jövendőre, mert nem 
boldog a magyar. 

Lakoma 

1899. évi február hó 6-én. 
Szónoka : ifj. gróf ZICHY JÁNOS. 

Tisztelt Uraim ! Midőn Széchenyi István ezen serleget 
a nemzeti casinonak hagyományozta azon meghagyással, 
hogy ez az ő emlékére évenkint, itt e helyről ürittessék, 
azt bizonyára azért tévé, hogy itt évről-évre vissza- 
emlékezve reá, ezzel egy időben egy pillantást, vessünk 
hazánkra is, hogy az ő emlékével összefűzve fejezzük 
ki itt hazafiúi örömünket, bánatunkat, aggályainkat és 
reményeinket. 

Az ő honfiúi lelkének jól eshetett az a gondolat, 
hogy évenkint emléke össze fog forrni honfitársainak 
hazafias érzelmeivel, jól eshetett neki az a tudat, hogy 
az ő neve a haza nevével egy időben kiejtve, mindig 
újra és újra meg fogja nemesíteni azoknak sziveit, kik 
ebben a pillanatban ^z ő nagy emlékének áldoznak. 

Ezt érzem én is, t. uraim, midőn ezen történeim 
nevezetességű serleget kezemben tartom és épen ezért 
aggódom, mert ismerem érdemtelenségemet, csekély- 
ségemet is érzem, hogy oly nagy férfiú volt Széchenyi 
István, hogy én még talán emlékét sem hordozhatom, 

6* 

tán arra is gyenge vagyok, hogy azt önök előtt méltó- 
képen felidézzem. 

Hogy ki volt Széchenyi István, azt itt elmondanom 
ugyhiszem teljesen felesleges, megírták ezt már korának 
történetiről, elzengették hazánk leglelkesebb költői, szájről- 
szájra adják a nemzedékek ; én előttem azonban Széchenyi 
István óriási alakja ma mint sivár korunk legnagyobb 
ellentéte, az eszményiség megtestesülése jelenik meg. 

T. Uraim! Széchenyi összes államférfiúi elhatáro- 
zásainak és cselekvéseinek rugója kétségkívül a haza- 
szeretet volt, azon érzés, mely minden tiszta érzelem 
között a legtisztább azért, mert a legönzetlenebb. 

Ebben a hazaszeretetben fejeződik ki legpraegnán- 
sabban az az eszményiség, mely bearanyozta a gyakor- 
lati politikus és államférfiú összes tevékenységét. 

Tiszta lelkének minden üdeséget, szépségét, báját 
oda akarta adni szegény nemzetének, azt kivánta volna, 
hogy mindenki ugy érezzen, mint ő, azt szerette volna, 
hogy a nemzet mindig megmaradjon az idealismus azon 
magaslatán, melyre ő vezette fel. 

És ha volt valami égfelé emelő abban, a mi azon 
kort jellemezte, melynek megtestesitője Széchenyi vala, 
ugy ez az a fenséges idealismus, mely arra ösztönözte 
a honfiút, hogy mindenét odaadja a hazájának, hogy 
mindent feláldozzon a hazáért, hogy minden gondolatában, 
cselekvésében, reményében, sejtelmében legelső mindig 
csak a haza legyen. 

Ez az, t. uraim, mely azon kort, melyben Széchenyi 
István élt a maga szenvedéseivel, keserveivel, anyagi 
és erkölcsi veszteségeivel, egy nagy, egy gyönyörűségesen 
szép korrá varázsolta. 

Akkor a társadalom legkülönbözőbb elemei egy és 
ugyanazon érzelem által összekapcsolva csak áldozatokra 
gondoltak, honfitársak a legádázabb politikai harcokban 
is feltétlenül tisztelték egymást azért, mert tudták, hogy 
rideg önzés közülük nem vezet egyet sem. És mert 
Széchenyi, a nagy gondolkozó jól tudta, hisz érezte, 
hogy egy nemzetet igazán nagygyá csak fiainak tiszta 
eszmény isége tehet, mert sejtette, hogy a mint enyészik 
a nemzetből az idealismus, ép oly gyorsan és ép oly 
mélyre fog sülyedni azon polcról, a melyre ő állította ; 
azért járt ő elől az önzetlenség, az önfeláldozás terén 
a legragyogóbb példával, ezért létesített oly intézményeket, 
melyek közül pld. a tudományos akadémia is a leg- 
nemesebb értelemben vett nemzeti idealismus ápolója 
és fejlesztője^ sőt talán azért alapította meg ő magát e 
társadalmi kört is, a nemzeti casinot, hogy gyupontja, 
melegágya, fen tartója legyen annak az eszményiségnek, 
melyet drága örökség gyanánt ő hagyott ennek a nem- 
zetnek, azért létesítette ezt a nemzeti casinot, hogy ha 
ott kint a politikai és társadalmi életben zord viharok 
dúlnának, ha a versengésekből eredő gyűlölség sebeket 
vágna a nemzetnek testén, ha itt-ott elfajulna vagy, 
enyészne a hazaszeretet és a lelkesedést az egyéni 
ambitio mint önző érdek pótolná, hogy akkor az a kört 
ez a casino áraszsza a maga kebléből ki a társada- 
lomba, ki az állami életbe .a hazaszeretet, a lelkesedés, 
a legtisztább idealismus melegét, fényét és ragyogását 

Széchenyi az igazi aristokrata azt akarta, hogy 
a nemzet jobbjai maradjanak mindig jobbak, hogy a 
nemzet nemesei legyenek mindig nemesebbek a többinél, 
hogy a haza aristokratiája, valamint társadalmának 

vezetői mindig méltók legyenek azon szerephez, melyet 
nekik szántak a nagy időknek nagy hagyományai. 

És ha van pillanat, melyben szükséges, hogy Széchenyi 
idealismusának letéteményesei minden erkölcsi befolyá- 
sukkal kihassanak a hullámzó társadalomra, ha volt 
valaha szükség arra, hogy egy hatalmas társadalmi 
tényező kiadja a jelszót és megadja a példát az ideálok 
cultusára, hát ez most van, t. Uraim, midőn társadalmunk 
nagy része az anyagi érdekek hajhászásába merülve és 
abban teljesen kifáradva, lassankint félre látszik tolni 
magától azokat a nemes eszményképeket, melyekből 
egyedül merithetünk csak erőt második ezer éves lé- 
tünkhöz. 

És ez kell, hogy kétségkivül kihasson az állami 
életre is, hisz alig van már idealismus ebben a hazában, 
a társadalom egy nagy része az anyagelviség lejtőjére 
lépett, leszállt a magasból, onnan, hova Széchenyi vezette 
fel a nemzetet és a honnan ő megmutatta neki az igéret 
földjét. 

A nemzetnek pedig, ha élni akar, ideálokra van 
szüksége, mert ha éltetni akarunk egy nemzetet, ha 
erőssé, nagygyá és hatalmassá akarjuk tenni, ugy nem 
szabad a gyakorlati haladás érdekében ideáljait lerom- 
bolni és megsemmisiteni eszményiségét, mert ha a 
nemzetből végre kivész a képesség arra, hogy valódi 
eszményképeket teremtsen meg magának, kiveszett 
egyúttal élet- és ellentállási képessége is, azt az esz- 
ményiségét pedig, mely a nemzet szive mélyében még 
él, s mely itt-ott felcsillámlik, mint a pásztortüzek a 
setét éjszakában, ezen eszményiségét már régóta nem 
mivelik azon tényezők, melyek a nemzet vezetésére 

hivatva vannak, és én aggódva szemlélem ezen jelenséget, 
félve hasonlítom össze azt a magyart, kit Széchenyi 
vezetett, azzal a magyarral, ki ma itt él a hazában, 
mert érzem és tudom, hogy habár ma is ugy él a 
hazaszeretet mindenkinek szivében, mint akkor, a nemzet 
egésze ma már még sem tud ugy hinni és remélni, nem 
tud ugy örülni, nem tud ugy sirni és szenvedni, mint 
akkor, azért, mert nem tud már ugy lelkesedni sem. 

Vénebb lett-e ez a nemzet, a melynek szive nem 
öregedhetik meg soha? Én nem tudom. 

Fáradt-e ez a nemzet, melyet a múltban nem tudott 
megtörni semmi sem ? én nem tudom ! egyet tudok csak, 
t. uraim és ez az, hogy ha e nemzet sokáig akar élni, 
akkor sokáig kell tudni lelkesednie, egyet tudok és ez 
az, hogy ha e nemzet meg akarja érni a második ezer 
éves születése napját, újra vissza kell vinni, vissza kell 
varázsolnia ősi tiszta idealismusát. 

Azért, t. uraim, meggyőződésem az, hogy az egész 
magyar társadalommal együtt ezen casino sem felelhet 
meg jobban azon missiónak, melyet teljesítenie kell, 
azon feladatnak, melynek megoldását Széchenyi bízta 
reá, mint ha híven múltjához, mindenkor és mindenben 
az ő példáját követi és ha különösen e társadalmi kör, 
megalapítója ideális törekvéseinek cultusáért soha de 
soha sem szűnik meg Széchenyi nagy emlékének áldozni. 

És ha ez így lesz, t. Uraim, akkor talán újra magára 
fogja ölteni társadalmunk régi magyar jellegét, akkor 
újra ragyogni fog azon szellemben, mely Széchenyi 
szelleme volt és a melytől e pillanatban teljesen áthatva, 
a legnemesebb magyar és a legmagyarabb nemes em- 
lékére ürítem ezen serleget. 

Lakoma 

1903. évi február hó 2-án. 
Szónok : MAILÁTH JÓZSEF gróf. 

Uraim! A megtisztelő és kitüntető megbizatásnak^ 
hogy a mai napon én ürítsem a hagyományos serleget 
Széchenyi István emlékére, őszinte örömmel teszek eleget^ 
mert a legnagyobb magyarral foglalkozni, azon, mindig 
hálás feladat közé fog tartozni — addig legalább, mig 
e hazában magyar sziv dobogni, magyar szó hangzani 
fog — melynek ellenállhatatlan bűvös ereje, a saját 
gyengeségünket is képes velünk és másokkal elfelejtetni. 
Széchenyi István fellépésével egy uj korszak követ- 
kezett be, mely hazánkat nemcsak politikailag, de társa- 
dalmilag is átalakította ; de ezen átalakulás áldásait — 
fájdalom — nemzetünk csak nehéz megpróbáltatások^ 
nagy csapások és súlyos rázkódtatások árán tudta meg- 
szerezni. 

Ama férfiak közül, kik az uj Magyarország sorsára 
mind anyagi érdekeink, mind szellemi kifejlődésünk 
körében hatalmasan befolytak, Széchenyi István alakja 
mindenha ki fog magaslani. Mi törpe utódok nem is 
vagyunk képesek az ő egységes, merész, átgondolt terveit 
a maga teljességében megérteni s fenkölt eszméinek 
gondolatvilágába felemelkedni. Azért, ha én ma meg- 
tisztelő megbízatásomban eljárva, róla megemlékezem^ 
nem fogok beszélni az ő gazdasági rendszerének egé- 
széről, hanem csak egyes, napjainkban is aktuális 
közgazdasági kérdésekel ragadok ki a sokból és azokat 
kisértem meg ugy feltüntetni, mint Széchenyi István 
gondolta, leirta, megállapítani és kifejleszteni akarta, 

de keresztülvinni már nem tudta, mert a gondviselés 
— kifürkészhetetlen bölcseségében — nem engedte azt 
meg neki. 

Tudta és érezte ő maga is, a mikor azt mondta : 
»0h érzem, hogy mindaz, a mit kezdeni akarok, sike- 
rülni fog, ha nem is mindjárt, ha nem .is általam !« 

Nagyszabású terveit, nagy eszméit ez ideig mi sem 
voltunk képesek egészen keresztülvinni, pedig azóta hét 
évtized változatos viharja vonult el honunk felelt! 

Széchenyi István a szabad kereskedelemnek volt 
hive s Smith Ádám eszméivel telitve, a népek vagyonát, 
az értékes javak összeségének forrását az emberi mun- 
kában, vagyis a földmivelésben, mint az iparban és a 
kereskedelemben látta. 

Senki sem ösmerte abban az időben jobban a kül- 
földi államok életének minden nyilvánulását, mint Ö; 
senki sem látta oly tisztán hazánk bajainak forrását, 
mint ő; azért is volt közgazdasági tevékenységének 
alaptétele, mely egész irodalmi munkásságán, beszédein, 
tetteiben következetesen keresztül húzódik, az, hogy a 
nemzetet előbb vagyonossá, gazdaggá kell tenni, hogy 
azután szellemileg müveit és politikailag hatalmas 
lehessen. Széchenyi István az első nemzetgazdászunk, 
első közgazdasági irónk, ki nemcsak nemzeti gondo- 
latokkal foglalkozott, hanem azokat, ha tehette, tényleg 
meg is valósította. 

Egész lényét lángoló hazaszeretet járta át, azért 
akar ő hazájában minden egyest anyagilag és szellemileg 
felemelni ; e hazaszeretet izzó fajszeretetté hevült, azért 
akart ő nemzetének, a magyar faj életrevalóságának 
kidomboritásával, az anyagi jólét és szellemi haladás 

utján az európai népek családjában becsületteljes helyet 
kivívni. Ez lebegett mindig szemei előtt, ezt előbbre- 
valónak, fontosabb és lényegesebb feladatnak tartotta, 
mint a politikai függetlenséget, mert meg volt győződve 
arról és bizott a magyarok Istenében, hogy: »ugy mint 
a magyar nyelvnek, a magyar nemzetnek is egy szebb 
reggel hajnala fog felvirradni* ; véleménye szerint tehát 
egy értelmes, vagyonos, szorgalmas, egységes, társadal- 
milag szét nem tagolt magyar nemzetet nehezebben 
lehet leigázni, mint egy műveletlen, szegény, elemeire 
szétbontott, szétbomlott, bár politikailag független népet. 
Hogy egész egyéniségét, jellemét, közgazdasági 
irányát a maga nagyságában felfoghassuk, nem hagy- 
hatom felemlités nélkül, hogy azon időszakban, melyben 
Széchenyi Istoán eszméiért harcolt, a hazai tevékenységnek 
abb8i.n az ébredő korában, a haza boldogulását óhajtó 
s azért önzetlenül küzdő hazafiaknál, ugy elmaradott- 
ságunk okára, mint a további teendőkre nézve két, 
egymástól lényegesen eltérő felfogás uralkodott. Az egyik 
rész bajaink és elmaradottságunk egyedüli forrását- 
állami függetlenségünk hiányában és kiaknáztatásunkban 
találta, azért állami függetlenségünk visszaszerzésére 
irányított politikai ténykedésen kivül, minden más mű- 
ködést időelőttinek, eredménytelennek, sőt károsnak 
tartott. Széchenyi ellenben megfordítva gondolta a teendők 
sorozatát. Azt hangoztatta, hogy bajaink és elmaradott- 
ságunk okát nem egyedül állami függetlenségünk hiá- 
nyában, de nagyobbrészt önmagunkban kell keresnünk, 
még pedig a folytonos és kitartó szellemi és anyagi 
munkálkodásra nehezen hajló, és államjogi átalakulásokért 
nem igen rajongó természetünkben, épen ezért tettre kelve, 



Digitized by VjOOQIC 



91 



anyagi eszközeink felhasználásával, szellemi haladásunkat 
is fokozva, kell a nemzet emelkedését előidézni. Ö azt 
tartotta tehát, hogy az anyagi téren való komoly haladás 
képes minket csak, az európai családok körében, faji 
sajátságaink megtartásával modern nemzetté átalakitani. 
Ezzel azután állami önállóságunk is be fog következni. 

Ki ne tudná azt, hogy csakis minden feszélytől ment, 
szabad és független önelhatározás lehet leghathatósabb 
tényezője ugy az egyéni, mint a nemzeti boldogulásnak 
és alapja a céltudatos haladásnak. Nincs senki közöt- 
tünk, a ki ugy az egyéni, mint a nemzeti önállóságot 
ne óhajtaná, de ne felejtsük el azt, a mit épen Széchenyi 
István mondott, hogy a legszebb szándék, a legjobb 
akarat is parlagon hever ott, hol a kivitelhez nincs meg 
az anyagi erő. 

Nem vagyok illetékes a két irány helyessége között 
választani, nem is kutatom, mely iránynak volt akkor 
igaza, csak azt az egyet tudom és érzem, hogy mindkét 
iránynak képviselői a legtisztább, legönzetlenebb haza- 
szeretettől voltak vezéreltetve, midőn a haza boldogu- 
lását eltérő utakon és más-más eszközökkel igyekeztek 
is előmozditani! 

Ma, midőn a letűnt lélekemelő korszak éles küz- 
delmeinek heve már nem érint bennünket, nyugodtan 
elmélkedhetünk Széchenyi Tstván-ndik közgazdasági jelen- 
tősége felett. 

Ha müveit, de különösen a líitel-i olvassuk, értjük, 
hogy az nemcsak meglepetést keltett, de forrongást is 
idézett elő. Értjük, hogy az abban lefektetett reformokat 
keresztül is akarta vinni, de lassan és fokozatosan. Azt 
is értjük, hogy a Hitel eszméitől felkeltett események 

váratlan, meglepő és hatalmas következményei őt meg- 
ijesztették. 

Mint vészkiáltás hangzik a többi közt az a mondása : 
» Magyarországnak kereskedése nincs! Kedvünkért nem 
fog a Duna megfordulni és visszafelé folyni.* Más gazdag 
nemzetek sem voltak mind dúsak, az emberi ész, a 
munka hozta oda a pénzt! » Gondoskodjunk, hogy legyen 
olcsóbb szállítás a tengerig!* Vagy nem a helyzet felis- 
meréséről tesz-e tanúságot a következő Itnondása : A 
magyar birtokos szegényebb, mint birtokához képest 
lenni kellene ! ? Vagy nem áll-e az a drasztikus mondása, 
hogy : »A magyar szép ökröt Magyarországon csak látjuk, 
Bécsben pedig eszik!* 

Széchenyi ösmerte földrajzi fekvésünket, azért irta 
a Világ cimü müvében: >Nem mindig napnyugat, de 
végre napkelet legyen eszünkben!* 

Kereskedelmünk mai állapotában sem a magyar 
ipart, sem a magyar mezőgazdaságot nem birja szolgálni 
és vezetni. Viszont ezek sem birják azt táplálni s megerő- 
síteni. Kereskedelmünk csak közvetítő jelleggel bir: 
magyar és nemzeti kereskedelmünk csak akkor lesz, ha 
kereskedőink önállókká válnak. De ezt csak akkor birják 
megtenni, ha ők az állam és társadalom támogatása 
mellett, az ipar és mezőgazdasággal karöltve, erőik 
alapját önmagukban találják meg. 

Szép és nagy hivatása van a magyar és nemzeti 
kereskedelemnek! Az vetné meg Magyarország alapját 
is. Ha nézzük a történelmet, kezdve a föníciaiaktól s a 
görögöktől egészen Angliáig, legutóbb Németországig, 
látjuk, hogy kereskedés nélkül egy nemzet sem lett 
vagyonossá, nagygyá és önállóvá. Hatalmas nép minden 

időben csak az, a melynek hatalmas, erősen szervezett 
és a hazai talajban nyugvó kereskedése van! 

Ezt tudta a junker Bismarck, — ezt tudja a jelen- 
legi német császár is! Fájdalom, Magyarországon a 
kereskedelem ép/ oly tőkeszegény, mint a többi termelési 
és kereseti ágak s ha Széchenyi István, ki már hetven 
év előtt hangoztatta : hogy gazdag nép fejlett és nemzeti 
kereskedés nélkül korunkban nem képzelhető ! megjelenne 
közöttünk, népszerűségét feláldozva, ismét csak hibáinkra 
figyelmeztetne bennünket. Emlékezzünk csak vissza, mit 
mondott róla a lánchid-alapkő letételekor minden tekin- 
tetben legnagyobb ellenfele: >Millió ajak magasztalandja 
nevét azon nagy hazafinak, ki a tespedés, az elalja- 
sultság korszakában merészen emelvén fel férfi szavát, 
villám gyanánt szórta az igazságot az alvó nemzet 
szemei közé!« Ha Széchenyi István most megjelenne 
közöttünk, csodálkozna azon és mélyen elszomorodna, 
hogy mily ellentét van az egyes termelési ágak között 
Magyarországon, mert tudta ő, hogy ezeknek egymásra 
való kölcsönhatásától függ nemzetünk anyagi boldogu- 
lása és jövője. Kétszeresen áll ez ma, midőn a gazdasági 
lét vagy nem lét előtt állunk. 

Ezek az ellentétek nem volnának, ha kereskedőink, 
iparosaink és mezőgazdáink Széchenyi István szellemével 
behatóbban foglalkoznának, ha bölcs tanai, ha magasztos 
példája után indulnak, ha — mint ő monda — »egy 
időre felhagyva az agitacionális kérdésekkel, az anyagi 
érdekek kifejtését tennék politikájuk tengelyévé és a 
körül forognának «. 

Bevégzem beszédemet; Széchenyi István-nsl foglal- 

koztam és azért annyira át vagyok hatva eszméitől, 
hogy az ő szavaival végzem felszólalásomat. 

Emelkedjünk tisztelt földiek a mindennapiság s 
önzés szűk köréből elvégre a hazafiság terére s mu- 
tassuk meg a nagyvilágnak, hogy pártérdeket, külön- 
szinüséget s ellenszenvet háttérbe szorítva, valamint a 
veszély óráiban, ugy honunk felvirágzási műtéteiében 
is, egyesült magyar nemzet tudunk lenni. 

Ez lesz legszebb elismerése a legnagyobb magyar 
mindenha áldott emlékének — az ő nagy szellemére, a 
Haza üdvére emelem a serleget! 

stádium. 

ISk¥9!> l^özfigyelem és köztisztelet mindig erősebben 
mÜL fordul gróf Széchenyi István felé. Ma látjuk 
csak igazán, hogy az ő szándéka és akarata 
teljesedésén nyugosznak hazánk jövő nagyságának alapjai. 
Vaskos kötet könyvek jelennek meg róla, hires és 
tanult emberek avatott tollából, a lapok és szónokok 
folytonosan idézik. Összes müveinek többféle kiadása 
folyik. Tehát felébredt. Itt az ideje azonban, hogy min- 
den szivben éljen. Ebbó'l az okból fűztem össze ezeket a 
gyöngyöket gondolataiból és pedig az első sort a Stádium 
cimü munkájából, melyben a jobbágyság felszabadítása, 
hitel, törvény előtt való egyenlőség, közös teherviselés, 
utak, vizek, vámok ősiség eltörlése, népjogvédelem, 
házipénztár, monopóliumok, céhek eltörlése, limitatio és 
váltógazdaság stb. foglalkoztatják nagy szellemét. 

Ezeknek a gondolatoknak közlése arra szolgál, hogy 
az is, a kinek módjában nincsen a nagyobb és drágább 
Széchenyi összes müveinek kiadását megszerezni, meg- 
ismerhesse és szerethesse a legnagyobb magyart gróf 
Széchenyi Istvánt, ki tettekben szerette nemzetét. Aján- 
lom különösen az anyák figyelmébe s kérem közöljék 
ezeket az eszméket, melyek nemzetünk legnagyobb 
kincsei, a gyermekekkel, a nép vezetői a néppel. 

Ha ezek az eszmék edződnek az elmébe és szivbe, 
ugy előtérbe, a vezetés élére kerülhetnek azok, kikben a 
hazafiság és tetterő egyesül, kik zászlót tarthatnának, 
de táboruk csak akkor lesz, ha a nemzet tisztelni, szeretni 
és ismerni fogja gróf Széchenyi Istvánt. 

Gróf Széchenyi Istvdn gondolataiból. 

(1831. Stádium.) 

Szakadozva felette gyengék vagyunk egyszivüek, 
egyakaratuak pedig óriási erő. 

A mi ma háládatos köszönettel fogadtatnék s cso- 
dákat művelne, az holnap semmibe vétetni és tán csak 
bosszantani fog. Nincs nagyobb kin, mint néhai boldog 
napokról emlékezni magunk okozta nyomorúságban. 

Azok a hatalmak, melyek Magyarországot dúlni 
akarták, vagy dúlták is, inkább a hizelkedés, mint a 
való szózatját válasz ták, mert ki hóditni, fogni, rabbá 
tenni akar, inkább s biztosabban jut célhoz, ha tömjé- 
ket, mézet nyújt s virágokkal fűzi békóit körül, mintha 
mindig ijesztő valóval akarná a sziveket megnyerni. 

Szándékom füleimet bedugva, szemeimet behunyva, 
fogaimat összeszorítva, derekamat megfeszítve, minden 
lárma, sárral dobálás, kövekkel hajigálás s vágás ellenére 
is rettenetlenül s egyenest menni célomhoz, mely — az 
élő Isten látja — semmi egyéb, mint lelkemből végre 
kivonni azt a fájdalmas tövist, melyet honom nyomorult 
álláspontja döfe oda s mely mindaddig — érzem még 
siromon tul is — fogja azt keserű kinnal epeszteni, 
mig a magyar nem emeli királyát s magát hozzá illő 
dicsőségre. 

Szántani akartam előbb, mintsem vessek. Ha ho- 
nunkban csupa előitéletnélküli ember élne, ki minden 
józan javításra fogékony, akkor egyenest tisztára rostált 
mag elvetésével kezdettem volna meg a munkát s 
tán ugy is cselekedtem volna, ha azt a kis kört tekin- 
tettem vala, melyből csekély nemzeti értelmünk áll, de 
szivvágyaim megvallom, magasabbra hatottak s oda cél- 
zottak, bár tudnám honunk számosabb s ha lehetne 
legtöbb lakosit az önbecsületökre, hasznokra s bátor- 
ságokra vezető utakkal megismertetni. 

Egyik mindent az időtől vár s minden alkalom- 
mal azt mondja még kora, a másik azt hiszi: elvitt 
az idő mindent s ekép mindig már későt kiált 

Két szóba egyesítem az egész emberiség jusait: 
Szabadság és bátorlét. 

Hunnia minden lakosinak polgári létet adni im ez, mit 
1832-ben teljes meggyőződésem szerint honunkra nézve 
nemcsak nem időelőttinek, sőt szinte már időutáninak 
tartok. 

Honunk minden lakosinak a nemzet sorába ikta- 
tása bizonyos életet terjeszt, 9 milliónak abból kirekesz- 
tése ellenben elkerülhetlen halált hozand anyaföldünkre. 

Egyesek szintúgy, mint kormányok jobbadán érté- 
köknek tőkéjét támadják meg, ahelyett, hogy a kama- 
tokból pótolnák ki szükségüket. Ez valódi oka, miért 
áll annyi nagybirtokos közel a koldusbothoz s miért 
vannak a legszámosabb országok pénzügyei oly nyo- 
morult állapotban. E körül a tengely körül forog hosszabb 
vagy rövidebb létök ; s valamint egyesek, tőkéiket költ- 
vén, habár jó darabig fényesen élhetnek is, végre el- 
buknak : ugy merül végkép vissza legfeketébb homályba 

akármily hatalmasnak látszó ország is, ha fénye s ha- 
talma nemzeti tőkéjének megemésztésén fenekűit. 

A lakosoknak csak egy részében fejteni ki s moz- 
ditani elő a szántóvetői; iparos s kereskedői szellemet 
azonban egy országra nézve nem több, s nem éri el 
jobban a célt, mintha egy földes ur határának teszem, 
csak 10-ik részét müveiné, s a többit nem. Hogy egy 
ország gazdag legyen, s ekép kamatából számos eszten- 
dőkig békében élhessen, annak minden lakosit fel kell 
ébreszteni nagyobb szorgalomra, állhatatosabb munkás- 
ságra, mert tagadhatatlan, hogy 10 millióban több gaz- 
dagság halmozódhatik fel, mint 1 millióban. 

Most a hitel nálunk valósággal semmi egyéb, mint 
egy boszantó gúny, mert általánosan csak annak van 
hitele, kinek nem kell, s épen annak nincs, kinek rá 
legnagyobb szüksége van ; minek következésében hazánk 
sok részében egy határ, pénz hija miatt nem virágoz- 
hatik, midőn a szomszéd határban megint hitel hija 
miatt, kamatlanul fekszik a pénz. 

Mily meg nem számitható kárt tesznek hazájuknak, 
honfitársaiknak azok, kik éretlen kis isméretikkel, mely 
100 fokkal áll még semmi alatt, tehát százszor rosszabb 
semminél, mert ha ez nem használ is legalább nem 
árt — kik éretlen kis isméretikkel mondom, s tudákos- 
ságuk árjával még jobban megerősítik előítéleteikben a 
könnyen elcsábitható sokaságot t. i. könnyen, ha az 
okoskodó azt se a hibát magában keresésre, se tanulásra, 
se munkára nem itéli, hanem restségének s hiúságának 
tömjénezvén a hibát mindig másokra tolja. 

Más országokban az ellenzéket ugy tartják, minta 
beretvát, s ekép azzal csak elevenre metszenek, de soha 

fát nem vágnak vele .... legóriásibb munkákat is visznek 
vele végbe, minden hiábavaló belékottyanás s idővesztés 
nélkül. De sok csak olyan, mint a kerékkötő: fenntar- 
táson és akadályozáson kivül semmi haszna . . . csak 
magunkban a hiba, de egyszersmind magunkban is a 
feltámadási erő. 

A nemzet nagysága, boldogsága mindig csak ma- 
gában a nemzetben rejtezik, s ott, a hol már nemzet 
van, ott annak belső kifejtése mindennek sarkalatja, 
hol pedig még nemzet nincs, kis része szabad, nagy 
része pedig pórnép, ott legelső a nemzetesités t. i. : 
minden lakosnak az emberiség közös jusaiba juttatása. 

El kell törölni az ősiségét. Eltörlése, ha semmi más 
legkisebbel összeköttetésben nem volna is, elég nagy 
nyereség lenne már; mert az ország általánosan véve 
s lassankint oly nagy szeretettel és szorgalommal művel- 
tetnék, a melylyel minden tulajdon szokott műveltetni ; 
midőn most legnagyobb része oly kevés aggódással és 
utánlátással munkáltatik, mint a mennyivel a bitang 
szokott munkáltatni. El kell törölni mint egy oly ész- 
szüleményt, melynél károsabbat a szorgalom elfojtására 
egykönnyen nem lehetne teremteni, ketté kell törni 
bilincseit, mert az nemcsak szorgalom hervasztó, de a 
mindent elevenitő hitel gátja. 

Oh jámbor sokaság! hány esetben jársz célodhoz 
legvisszásabb utón. Tudod e miért van közöttünk annyi 
álnok hitelező? Nem azért, hogy a törvény általában 
véve eléggé nem büntetné a hitelezőt, hanem éppen ellen- 
kező okból, t. i., hogy a törvény nem pártolja eléggé, 
s ekép kénytelenittetik maga magának fogni pártját; a 
miből természet szerint, mint mindenütt, hol a törvény 

nem gondoskodik, tulság támad t. i. az önelégtétel kor- 
látlansága. 

A törvény bölcsesége: a jót pártolni, a rosszat 
sújtani; s nincs veszedelmesebb, mintha a törvények 
politikai tekintetből majd egynek, vagy másnak kedveznek^ 
mert akkor vége minden törvényi szentségnek, mely 
nélkül az emberi társaság végkép vadállati csordák 
soraiba dől. 

A királyság mikép lehetne gazdag, midőn közöttünk 
az a rugó nincs, mely minderibe elevenséget hoz, » 
legmostohább vadonokat is kies kertekké varázsol és mely 
semmi egyéb, mint az ingatlan tulajdont mindenek 
előtt szomj uzó, s azt legnagyobb szeretettel s gonddal 
ápoló emberi vágy. 

Az okos nagy jövedelem után még nagyobbat állit; 
az oktalan több pénzt nehezebben költ, mint keveset. 
Nagyobbitatott nemzeti tőke által nyer fejedelemtől lefelé 
mindenki. A magyarban nagyobb mértékben van meg^ 
mind az a tulajdon, mely egy szabad gazdához megkíván- 
tató, mint Hunniának akármily szinü s keverékü lakosiban. 

A magyar rossz szolga. 

Rátok nézve csak kettő között forog a kérdés, hogy 
vagy tovább is emberhez nem illő módon fogva tartsátok 
földieiteket, hazafiaitok legnagyobb részét, vagy azokat 
emberhez illő polgárlétre emeljétek; a mi más szavakkal 
ennyi: vagy szégyen és szegénység között tovább is 
bátortalanul hervadni, vagy igazi dicsőség s valódi gaz- 
dagságtól ragyogván legnagyobb biztosságban virágzani. 
Ha szégyen és dicsőség közt forog a kérdés, minthogy 
itt középút nincs, vajon mit fog választani a magyar 

nemes? Minden jobbágynak annyi földje legyen amennyit 
szabad alku utján megvásárolni képes. 

Egy adósságokban elmerült jószág nem tulajdon, 
hanem a tulajdonnak csak keserű gúnya. 

Aristokratáskodni pedig semmi egyebet nem jelent, 
mint a legjobbak kormányát, hol t. i. egyedül az ész, 
igazság s az erény parancsolnak, s ekép, ha fejedelemtől 
lefelé mindenki csak ezeknek a mennyei biroknak engedel- 
meskedik, oh akkor elmulhatlan szerencse fénylik s 
boldogság ragyog a máskép gyászba borult hazának 
szirtéi s lapályai felett. 

Becsültessék az Aristokratia mindenek felett, t. i. 
becsültessék az ész, igazság s erény disze mindenütt s 
mindenkor, akár a fejedelem, akár legutolsó jobbágy, 
akár a legvénebb, akár a legifjabb lelkét ékesiti is az. 

Hazánk, — s mit akarjuk esztelenül tagadni, vagy 
saját kárunkra fejünkből kiverni — már nagyon is fel- 
ébredt, s igy legfőkép nemes igazságérzetből, s aztán ön- 
bátorság kedvéért legyen Hunniában örök díszünkre^ mert 
önkényt eszközöljük és nem kényszerítve, a törvény előtti 
egyenlőséget 

Ha már egy vétekért az egyiket keményebben kell 
büntetni a másiknál, akkor az örök igazság szerint 
nem a szegény tudatlant, neveletlent, állati indulatú t 
kell keményebben büntetni, hanem azt, ki nagyobb 
vagyon után, jobb nevelés s tanulás által köteles volna 
szenvedélyeit zabiában tartani s a törvényt semmiben 
át nem hágni. 

Minden ember szereti az igazságot, de a becstelen 
csak magának, a becsületes ellenben minden fele- 
barátinak. 

Legnagyobb bajunk az, hogy törvényünk elég van^ 
de azok igazságos magyarázói és engedelmeskedői 
koránt sincsenek elegen. 

Törvényeink alszanak s inkább csak az él hiven 
szerintök, kinek semmi törvény sem kell, t. i. a jó és 
becsületes ember. 

A magyar szántóvetöi képviselet formájának nena 
az a baja, hogy ötét a nemes képviseli, hanem, hogy 
nem ő maga választja képviselőjét. 

Tiszteim mindenekelőtt, hinni akarom, engem s aztán 
közvetlen magukat szolgálják; az elsőt azért hiszem, 
mert becsületes embereknek tartom, a másodikat pedig, 
mert ábrándozó holdbajnokoknak nem tartom, de hát 
a szántóvető hol marad ? Bizony hátra, mert se tiszteim, 
se én szentek nem vagyunk; s ekkép bármint óvako- 
dunk is, bizony mindig csak inkább a magunk hasz- 
nára hajlunk, mint a máséra s a jobbágy, ha szól is, 
nincs nagy sikere, vagy annyi galibába kerül, hogy 
inkább hallgat. 

Saját közvetett hasznunkért tehát szükségesnél szük- 
ségesebb, hogy a büntetés egyenlően érje a bűnt, mert 
igy az előkelő születés nem lesz többé gyűlölség tárgya. 

Nem szabad gyermekeket a tűzbe ugrani engedni 
s ha nem lehet máskép, hajuknál fogva kell őket onnan 
visszarántani. A mostani lágy törvények következésében 
a rendbontók kacaghatnak, ha a törvények szigorúbbak 
volnának, a rendszeretők kacagnának. 

Ha nemesek akarunk lenni és maradni s ezt a 
nevezetet meg is érdemelni, akkor oly fenyítéket szük- 
séges magunk közt áUitani, mely a selejtest egy pilla- 
natig sem tűri közöttünk. 

Lágy rendelkezések által él van hibázva a törvé- 
nyek főcélja. 

Legtöbb embernek, ki hosszú és örök fogságra jut, 
vagy ki is végeztetik, tökéletes bűne arra a pillanatra 
mutat vissza, midőn első bünpróbái büntetlen nézet- 
tek el, vagy csak lágy fenyitékkel büntettettek. 

Valóban az időnél én drágább kincset nem ismerek 
s mivel érzem mily sajnosán lop az meg, ki időmtől 
foszt meg, a haza legveszélyesebb tolvajának tartanom 
kell azt is, ki a közidőt haszon nélkül és szükségen 
tul bitorolja el, a miből közbevetve legyen mondva az 
a nagy kötelesség folyik, hogy ugy a magán, mint 
hazai dolgokat egyszerüsitsük. 

Ha egy rend — t. i. a nemesi — semmi utért, vagy 
rossz és csak ezer mérföld hosszúságú utért semmit sem 
fizetett még eddig, nem következik, hogy ezentúl jobb 
és tizezer mérföld hosszúságú utért se fizessen, hanem 
éppen az ellenkező. 

Ha az idők folyamatját tekintjük, mely az adófizetői 
terhek mindenben súlyosbodását, a nemesség tartozásainak 
ellenben lépcsőnkénti könnyebbülését bizonyitja, s ország 
müveinket vizsgáljuk, tán kénytelenek leszünk azt állitani, 
hogy a szántóvetői vállakat egyéb terhektől oly mér- 
tékben bizony nem leszünk képesek megszabadítani, 
mint milyenben az utak és vizek elrendelései terhesebbek 
lettek, s napról-napra mind terhesebbekké válnak; s 
ekép teljes igazság szerint szinte nem marad egyéb 
hátra, mint az utakat és vizeket vagy megint arra a 
a minőségre s mennyiségre visszasülyedni engednünk, 
mint a milyekben abban az időben valának, mikor a 
földesúr és szántóvető viszonyai egyensúlyba j övének, 

vagy a jobb s több közösülésekért nekünk nemeseknek 
is idom szerint fizetnünk. 

A közterhek viselésének bölcsessége — mennyire 
az a legnagyobb polgári szabadsággal van öszhang- 
zásban — nem abban áll adót éppen nem, vagy csak 
keveset fizetni, de akármennyit adózni is, hanem tudni 
miért és mikép, s azt elhatározhatni. 

Ha egy uj utat csinálnak, vagy egészen elavultat 
ja vitának: nincs könnyebb, mint hogy a földesúr és a 
birtoktalan nemesség is járuljon hozzá. Az első robotának 
bizonyos számát uti, hídi, gáti dologra engedi, a másik 
pedig maga dolgozik, vagy ha az egyik robotját már 
megváltotta, vagy pusztát bir, s a másik nem akar, 
mindegyik arány szerint fizet, vagy béreseivel munkáltat, 
s ekép minden nehézség meggyőzve van. Csak igazságos 
lélekkel akarni kell, megyén akkor minden. — A fenn- 
tartás végett pedig mindenki személye, lova, barma, 
szekere szerint bizonyos vámot fizet. A vizek, utak s 
belvámok elrendelése országgyűlési tárgyak legyenek. 

A honi ingadozásnak legerősebb ellenszere, hogy 
hegyeket lapályokká térit, vizeket bérceken keresztül 
visz, sivatagból Kánaánt varázsol. 

Jobb izü az a falat kenyér, melyért fáradtunk, 
mint a melyet henyélve vártunk be, s bizonyosan több 
erény fejlődik ki annak becsületes megszerzése, mint 
annak puszta bevárása között: ugy valóban kimond- 
hatlan édes örömre melegiti az az érzés lelkünket, ha 
valami nagyobb tárgy létesitését áldozatink, szorgalmink 
shoni erényinknek köszönhetjük, mint más ajándékának, 
kegyelmének .... Kellemesb és szerencsésb férfiúi erővel 

önlábán állhatni, mint gyermekkori gyengeség miatt más 
által hordoztatni. 

Az igazi nemzeti nagyság t. i. a közigazság, egyet- 
értés s elkölcsiség okozatja csak mindég áldást, de soha, 
még igazi tisztaságában marad fenn, átkot nem hozhat 
a hazára. 

Ha mi eddig lehetőségig nem rendeltük el Dunán- 
kat, minekutána másfélszáz esztendő óta nem ül Budán 
a török s legnagyobb akadályihoz férhetünk s nyúl- 
hatunk, valóban az csak azért történt, mert szőrszál- 
hasogatásokkal vesződtünk mindörökké, részint magunk- 
ban nem biztunk s nem mertünk. 

Az akadály elnyom, vagy óriási erőre ingerel; 
s habár vannak is oly akadályok, melyek a legtöbb 
nemzetet eddig elnyomák s elnyomni fogják; vannak 
oly nemzetek is viszont, ' — jóllehet ritkák — melyek 
ismét előbb-utóbb minden akadályokon győznek .... 
s hogy e tekintetben mily soron állunk mi magyarok, 
az iránt nem akarom az Ítéletet elfoglalni. Nem vagyunk 
s lehetünk, mint más nemzetek e részben külön véle- 
ményüek, vájjon melyik folyónkat regulázzuk előbb, 
mert hiszen csak egyetlenegy felfogó- csatornánk van, 
melybe két kis folyón kivül az ország minden vizei s 
legutolsó cseppjei is érkezni kénytelenek s ez a mi 
hatalmas Dunánk. Ez elég akadály, de vájjon nem 
győzhet-e rajta férfiúi erőnk s állhatatosságunk ? Minden 
bizonynyal igen, mert az mindenen győzhet. Hanem 
fog-e győzni ? Reméllem igen, mert ha nem diadalmas- 
kodhatunk egyéb akadályokon, az anyagiakon legalább 
győzedelmeskedhetünk s arra még elég erőnk tán van, 
vagy ha még nincs, minden bizonynyal lesz. 

Ha meggondoljuk, mennyivel hasznosb és jobb 
vért okozó foglalatosság még egyesekre nézve is, mun- 
kás élet közt fáradni inkább, mint reggeltől estig poli- 
tizálni, tán az is eszünkbe jutand, hogy nem holnap, 
hanem még ma kellene fogni közérdeklettel, közfára- 
dozással oly hazai munkákhoz, melyek az igen is di- 
vatba jött józan útból kitérő politikai vizsgát a fő fog- 
lalatosságok sorából a mellékes s dologutániak közé 
iktatná. 

Istenem, valóban nincs annak szive, nem lehet 
egész ember s annál kevésbé hazafi, kinek vére nem 
buzog, midőn a térképet veszi kezébe s átgondolja, 
hogy nem csalfa s kegyetlenül képzeleti báb, de való- 
ság, hogy csak tőlünk függ vizcsatornák, gőzhajók által 
Édenné bájolni, a most oly nagy részben sivatag ho- 
nunkat, csak mitőlünk viruló kerteket, szorgos gyárakat, 
szabad embereket állítani oda, hol ma róka s farkas 
lappang, szomorú jószág teng és szolganép henyél ; . . . 
ki életet látott s tudja mit tehet nemzeti erő, annak 
szive tudom erősen dobog és valóban üdvözöljük a 
szerencsésebb jövőben élőket, mert Hunnia szebb sorsra 
méltó s arra, ha nem leszünk is többé már, egykor 
minden bizonynyal felemelendi a későbbi magyar. 

A népesedés hiját állítja a nagyobb rész az ország 
hátramaradásának egy fő okául. Nem a nép mennyi- 
sége, hanem minémüsége hervaszt, vagy virágoztat 
valamely hazát. 

A tárgy oly óriási, hogy azt semmi, vagy csak 
hathatósan felébredt nemzeti lélek s akarat viheti végbe. 

Ha más régibb nemzetek évrajzit s tapasztalatit 
tekintjük és használjuk, hol némi óriási s oly munkák 

állanak már, melyek az egész emberiséget dicsőitik, azt 
fogjuk találni s tanulni, hogy ott is volt annak idején 
elég rahléleh És nagyobb szabású tárgyaktól századokon 
keresztül mindig visszatartá a nemzet nagyobb részét; 
s hogy ekép nálunk is van elég oly szép foglalatosságok 
között szorgoskodó s izzadó, hanem hogy valamint ott 
is győzött mindenen a. hazafiság angyalától gyámolitott 
férfiúi állhatatosság, ugy Hunniát is össze fogja kapcsolni 
tengerekkel a tiszta lélek, tiszta szándék s a minden 
kifejlett nemzeti egyesség. 

Büszkén fogunk ülni asztalainkhoz, melyeken leg- 
kisebb ezüst sem fénylik, büszkén szegénykédül gyalog 
s egyszerű hajlékinkban s büszke érzéssel szorítni 
gyémántlan, gyöngyetlen szivrokoninkat dobogó keblink- 
hez, ha áldozatunkból emelkedik ki a közjó s a nemzeti 
nagyság léte, de az eddig történtek szerint a képzeleti 
költemény helyett, a bizonyos valóság azt fogja velünk 
tapasztaltatni, hogy mennél iobhjözan áldozatot teszünk 
a közjóért, s minél nagyobb bőkezűséggel, de okosan 
vetjük kincseinket a hon keblébe — annál ellenállha- 
tatlanabbul tornyozik asztalainkon s palotáinkban ezüst, 
s arany fel s annál fényesebb drágaságok között fognak 
virágozni hölgyeink, mert a köz anyaföld minden legkisebb 
áldozatot százszorozva fizet vissza. 

Az álmosokra s kétszinüekre nézve nincs hasznosb, 
mint a közönség ébredt szeme] a szorgosokra s tiszta 
lelküekre, ellenben nem lehet és nincs is nagyobb áll- 
hatatossági inger s végrehajtói ösztön, mint a közönség 
háládatos szive; pedig azért, ha az életből vesszük okos- 
kodásunkat s az embereket általánosan képzeletünkben 
oda állitjuk, hol valósággal állnak s nem magasbra, 

mert felette sok megyén félre őr hijja, s felette sok 
marad abba tanú hijja miatt. 

Az egyik tálba a tüsténti^ habár kicsi haszon tétetik, 
a másik tálba ellenben a későbbi, jóllehet nagy haszon 
és áldás nem tétetik 

Ád a Mindenható az embernek mindent, s nemcsak 
a mire szüksége van, hanem a mi nélkül szorosan véve 
élni is lehetne, s az mi egyedül csak kényeit neveli; 
de mindezt csak ritkán adja minden hozzájárulásunk 
nélkül, rendesen pedig szinte soha se, — ugy hogy a 
fejletlen természet fia csak addig él bőségben, mig egy 
szerencsés véletlen azt ugy hozza, de tüstént Ínséggel 
küzködik, mihelyst a jó szerencse elhagyja; a kicsinosult 
férfi ellenben nem alapitja létét csak véletlenre, hanem 
esze s tenyere által parancsol az elemeknek s bőségben 
gondoskodik előre a lehető szükségről, s minden Ínségnek 
elejét veszi. 

A nagy közönségnek bámulandó józansága van, s 
bizonyosan az a mester fog legerősben használva, s 
ekép legbizonyosabban végkép boldogulni, ki egyenlő 
jóságut olcsóbban állit elő; a mi legigazságosb s vele 
mind a közönség, mind a munkáló nyer; mert vajon 
miért s mi okból kellene a közönséget egy ügyetlen s 
drága művész járma alá görbíteni s mely igazzal kíván- 
hatna az ilyetén művész viszont elsőséget, sőt legkisebb 
védpaizsot is? (Céhek eltörlése.) 

A szolga abból a mezőből csak = 30-at nyert, miből 
a szabad ember = 100-at szorít ki ! ! 

Ne fecséreljük időnket a fejtegetések hasztalansá- 
gával, vagy mindenesetre csak parányi hasznaival, 
hanem egyesítsük minden tehetségünket inkább annak 



Digitized by VjOOQIC 



109 



megmutatására s elismertetésére, hogy minden, a mi 
természetellenes, akár hol lappang is a hiba, melyet 
kitalálni nem oly könnyű, előbb-utóbb, de mulhatlanul 
egyensúlyba helyezi magát s tán legijesztőbb erőszak- 
kal — ha önként nem helyeztetik valódi útjába — s 
hogy se éghajlat s fekvési mostohaság, se földsovány- 
ság s más akármi nem hat oly ellenségesen az emberi 
nem felemelkedési előmenetelére és szerencséjére, mint 
maga az ember, t. i. hibás elvekre rakott rendelkezésé- 
nek elfogult s makacs pártolása. 

A serény és állhatatos földművelési ébredtséget és 
szorgalmat — mely semmi nehézségtől nem retten vissza, 
mindenen diadalmaskodik s ekkép mind az egyes, mind 
a közgazdaságnak legbiztosabb és leghőbb kútfeje — 
egyedül az az öntudat szüli, melynél fogva mindenki, 
nagyobb kisebb mértékben remélheti, sőt legbiztosabban 
hiheti is, hogy homlokának verejtéke megjutalmazta- 
tik . . . . Minél elevenebb valahol az az öntudat, annál 
egészségesebb ott a haza. 

Nem, nem; a természetet nem csalhatni meg s 
bizonyos, hogy minden emberben, a legbutábban is, lakik 
valamely elősejditési erő, mely valamint senkiben nem 
engedi a hosszas, hiába s oknélkül fáradozást, hanem 
a legbuzgóbbat is végkép lankadtságra lágyítja, ugy 
edzi viszont erőre a leghenyébb s legrestebbet is, ha 
a fáradozó szorgalom s állhatatosság megérdemlett jutal- 
mát biztosan várhatja be. 

Nincs az országokra nézve kereskedés dolgában 
sikeresebb gazdagító, mint gazdag szomszédok ; s viszont 
nincs bizonyosb hervasztó, mint mind azok a tilalmak 
stb., melyeket az emberiség legnagyobb kárára, részint 

haszonles talált fel, részint tudatlanság koholt tulcsa- 
pongó avatkozási viszketege által, még pedig oly erőre, 
hogy annak eny veitől, szurkaitól, bilincseitől végre a 
legjobb szándékú s legmélyebb belátásu országiások sem 

menekedhetnek meg könnyen Ha most annyi 

nehézség s akadály ellenére is Magyarország bécsi, 
austriai stb. kereskedése által teszem == 50-et nyer, 
Bécs, Austria stb. kereskedése által hasonlóan = 50-et ; 
nem természetes e, hogy a nehézségek és akadályok töké- 
letes eltörlése által, mind a két rész legalább is = 100-at 
nyerne. 

Most termékink s készitményink hazánkban alig 
kelnek el, s ha elkelnek is árok minden esetre felette 
potom. De vájjon miért? mert nincs vevő. Vevő pedig 
miért nincs ?, mert a legnagyobb rész nem birhat földet 
mint sajátot, mert nincs a törvények által eléggé pár- 
tolva, hanem az ország kül- és bel terheit csak ő viseli, 
mert a monopóliumok, céhek, limitátiok minden szor- 
galom ágra halál lepleket vonnak ; szóval, mert az ország 
legtöbb lakosai sem testi, sem lelki kép nincsenek em- 
berhez illően kifejtve. Vajon miért nincsenek annyira 
kifejtve, mint a mennyire mind rajok, mind az egészre 

nézve legbátoritóbb, legdicsöbb lenne? Mert nincsenek 

egyenlősítve. 

A szent igazság törvénye mindenkire áldást halmoz, 
ki abból önmagát szüklelküen ki nem zárja. 

Hitel. 

(1829.) 

róf Széchenyi István egyik legnagyobb sikerét 
Hitel cimü munkájával aratta. Merészen sza- 
kitott ugy a kormány, mint az ellenzék poli- 
tikájával. Nem a nemzeti fájdalmakat és sérelmeket 
kereste ebben sem. Követte elvét, hogy dolgozzunk, 
tegyünk és ne keseregjünk Mohácsnál. Keserű igazságo- 
kat mondott szemébe a magyarnak, rámutatott az alkot- 
mány hibáira is. A jövőbe tekintett és kimondotta, kor- 
szakossá lett hitvallását : » Magyarország nem volt, hanem 
lesz«. Ez a könyv egy országos tett volt és a század 
legnagyobb eseménye. Ennek a hatása alatt irta meg 
Vörösmarty Mihály a » Szózatot*. 

Honunk szebb lelkű asszon\iínak. 

A Hitelről szólok s a mi belőle foly a becsületről, 
az adott szó szentségéről s igy Előttetek sem lehet a 
tárgy idegenebb, mint előttünk, mert annyi Nemes és 
Szép, a' mi az Emberiséget felemeli, a Ti Nemetek müve. 
Ti viszitek karjaitokon életbe a kisded növendéket s 
jó polgárrá nevelitek; a Ti nemes Tekintetekből szi a 
férfi lelki erőt és elszánt bátorságot. S ha léte alko- 

nyodik a haza ügyében, Ti fontok koszorút homloka 
körül. Ti vagytok a polgári erény s Nemzetiség véd- 
angyali, mely Nélkületek soha ki nem fejlik, vagy 
nemsokára elhervad, mert Ti vontok minden körül bájt 
és életet. Ti emelitek egekbe a port s halhatatlanságra 
a halandót. Üdvözlet és hála Néktek! 

Előbbre és magasabbra törekedik az ember, ez 
kétséget nem szenved s mi azt minden tárgyban lát- 
hatjuk. Csak ujabb időkben is mennyire javult Ha- 
zánk némely részeiben, teszem a földmivelés, mezei 
gazdaság? Lakásaink, hogy csinosodtak, városink, mely 
szerfelett szebbültek stb. És ha nem történt is ne- 
vezetes és még. sok lábra nem állíttatott, a mi emlí- 
tést érdemelne, nem halljuk-e legalább mindenki szájá- 
ban a panaszt? Egynek az utak rosszak, másnak keres- 
kedés, vizi csatornák, vasutak kellenének; ennek a 
szegények és koldusok nagy száma terhes ; annak a nyelv 
nem eléggé halad, az olvasók mennyisége csekély; 
megint mások az éjjeli világítást kárhoztatják városaink- 
ban, nemkülönben a kövezetek és fedélcsatornák nem- 
létét; ismét mások a tömlöcöket és foglyok tartását 
gondolják hibásoknak és több eféle. 

Hogy minden időben volt, van és lesz is panasz, 
természetes; de igen különbözik a javitni kivánástóL 
Amaz magával, embertársival, kormánynyal egyszóval 
mindennel való elégedetlenségből foly s többnyire ala- 
csony haszonkeresés, vagy romlott sárepe- nyavalyája. 
Emez pedig embertársaihoz, hazájához és a tökéletes- 
hez vonzó szeretetből ered és szebb lelkek sajátja. 

Némelyek szomorúan fütyürészik el a mohácsi vesze- 
delem nótáját s azt hiszik ott van a koporsója minden 

scytha fénynek. S tán ugy van, ámbár én nem hiszem, 
de az okos ember nem néz annyira háta mögé, mint 
inkább maga elébe és elvesztett kincse helyett inkább 
azt tekinti és vizsgálja, mit menthetett meg s azzal be- 
elégedni s lassankint többet szerezni iparkodik. 

Néhány országban a régi kor idejében annyi ment 
végbe, a mi nagyság cimerét viseli, annyi az emberiség 
diszére méltó, hogy semmise természetesb, mintha 
annyi tünemény a felhőkbe könnyen emelkedhetőnek 
Ítélő erejét ugy elra'gadja, hogy ő még a régi rozsdát is 
az uj fénynél nagyobbra becsülje. A mi hazánkban ily 
nagyság, melyet siratni lehetne,- még nem volt. S hála 
az egeknek, hogy még nem volt, mert igy még lehet. 
S örvendjünk, hogy régebben nem éltünk s még előttünk 
napjaink! 

Hány embernyom forgott le, mióta nemzetünk 
Európába költözött? s növésünk és kifejlődésünk ellen 
mennyi akadály? s hány esztendeje csak, hogy a török 
Budán dúlt s mely kevés, hogy Gallia árja hazánkon. S igy 
ha bajunk nem is oly felette nagy s ily zavarban s ily rö- 
vid idő alatt előmenetelink körülményeinkhez képest 
gigásiak (óriás) is, ne gondoljuk, hogyVisegrád poraiban 
és a régi Buda falai közt már el van temetve nemzeti di- 
szünk, mert a nagyságnak ezek az előjelei csak egy szebb 
hajnal viradtára bátoríthatnak; hanem legyünk bizo- 
nyosak, hogy igazi felemelkedésünk ideje még hátra van. 

Csak az a valóságos bölcs hazafi, a ki lehetőt 
kivan, s jól tudván, hogy az ember gyenge léte miatt 
se felette boldog, se határtalan boldog nem lehet, a 
közép utón jár. Ö lélek-derülten él, szomorú unalom 
nem öli óráit, s a közjóért fáradozván, nem panaszkodik 

mindegyre hasztalan, hanem felkeresi a hibákat s azoknak 
kútfejeit nyomozza, kifejti és rajtok segit, ha lehet; ha 
nem lehet nemesen tűri, gyáva panasz szájából sem 
hallatik. A hibákat pedig inkább magában keresi, mint 
másokban ; mert magával parancsolhat, másokkal nem. 
Ha senki se tenné kötelességét, teszi ő, ugy mint az igazi 
hős maga megáll, ha a többi futásnak eredett is. S 
mennyi számos jót tehetni hazánkban, csak hogy hona 
fide (jó hiszemmel) közhaszon legyen a cél, s ne fényűzés, 
hirkapkodás, dicséret szomja. 

Azokat se majmolják, kiket semmi szebb vonzódás 
nem köt anyaföldjükhöz, mint egyedül jövedelmeik pontos 
elvárása, s kik a helyett, hogy hazafiaik elősegitése 
végett kezet nyújtanának, azokat inkább gúnyolják, és 
sokszor bárdolatlanságáért kacagják, holott még az 
oktalan állat sem ocsmányitja saját fajtáját, s még az 
undok szarka sem mocskitja be tulajdon fészkét. De 
ugyancsak azokat sem odahaza az elválhatlan pipával, 
kik minden előmenetelnek eleven gátjai, here gyanánt 
csak henyélve hiznak a Haza zsirján. A dolgos méh 
nem marad örökön kasában, ide s tova bolyong, s 
becses mézzel tér elvégre vissza. 

Ha az országok s nemzetek előmenetelét s virág- 
zását, vagy viszont azok hátramaradását s hervadását 
tekintjük, s mindazokat az okokat kifejteni iparkodunk, 
melyek növésühet előmozditották, vagy hátráltatták, s 
mily lépcsőkön emelkedtek, vagy sülyedtek le : ugy fogjuk 
találni — ámbár a sorsnak s vak szerencsének is nagy 
befolyása van — hogy legtöbbnyire felemelkedésök oka 
az egészséges agyvelő s a tudományok szoros rends2;íLbási 
szerint felállitott s folytatott intézetek voltak s viszont 

ugy fogjuk találni tovább, hogy a józan systema (rendszer), 
akármily csekély fényű következési lennének is eleintén, 
mégis a közvirágzás és boldogság valódi alapja s viszont. 

S ha valamely tudomány méltó és férfihoz illő, 
bizonyosan annál dicsó'bb nem lehet, s egyszersmind 
édesb, mint embertársai java okainak nyomozása és 
kifejtése. Dicsó'bb nem, mert az erénynek, mely szó erőből 
származik, legnagyobb fénye az, hogy az erős nem egyedül 
akar megelégedett lenni, örvendeni, szerencsésnek érezni 
magát, a mi magányosan lenni nem is tudna; hanem, 
hogy másokon is segíteni törekedik, jólétükre kezet 
nyújt, s többeket kivan boldogságra juttatni. Csak a 
gyenge szereti önmagát, az erős egész nemzeteket hordoz 
szivében. 

A legmagányosabb ember is számos oldalú, ugy 
hogy még egy remete is különféle helyeztetésekben van, 
mert ő egyszere a Mindenható teremtménye, király 
jobbágya, haza polgárja, atyja fia, testvérei bátyja vagy 
öcscse, embertársai felebarátja stb. S ha teljesen nem 
ismeri önmaga oldalait, nem is fejlődhetik oly tökéletes- 
ségre, vagy a mi épen egy, oly boldogságra, mint az 
valósággal tehetségében volna. Azért látunk minden- 
oldalú ismeretek hija miatt annyi különben jó atyát, 
ki egyébiránt nem jó hazafi, viszont sok jó hazafit, ki 
nem jó férj, számos házitársat, ki nem jó gyermek, nem 
jó rokon ; sok jó gazdát, a ki nem jó polgár, számos 
törvénytudót, ki minden egyébben tudatlan, s több eféle. 

A ki pedig ugy akar cselekedni, hogy valaha azt 
meg ne bánja, vagy tán meg ne sirassa is, annak mind- 
azon pontot, melyen áll, mind azt, a mi ahoz a ponthoz 
ér s üt tökéletesen ismerni elkerülhetlenül szükséges; 

mert a cselekvés oly szoros összeköttetésben áll magunk 
s körülállásunk mibenlétével, hogy az csak ebből folyhat 
józanon. 

A mi magyar, mivel magyar még nem helyes^ 
hanem helyes és helytelen is lehet; s a külföldi nem 
megvetendő mert külföldi, hanem megvetendő és elfo- 
gadható is lehet. A régi szokás sem nem jó azért, mert 
szokás, sem nem tiszteletreméltó mert régi, hanem épen 
oly hiábavaló s erkölcstelen, mint szent és bölcs i& 
lehet stb. 

Sokan az ellenzéstől ugy félnek, mint a setétségtől^ 
az pedig épen oly szükséges az igazság tökéletesb kifej- 
lődésére, mint ez a nap sugarának szembetűnőbb tételére. 
Semmi sem lehet az egész világ egyetemben nyomás é& 
ellennyomás nélkül. S csak oly tanácskozás szül böl- 
csességet és áraszt áldást az emberiségre, hol szabad,, 
hidegvérű tiszta át és belátás vezérli a vizsgálatot és- 
okoskodást. 

Egy ismeretes francia iró az mondja: az ellenzék 
olyan, mint az epe, kell a test épségéhez egy kevés^ 
de csak igen sok ne, s az a kevés is ugyan egészséges 
legyen. Ne kárhoztassuk az ellenzést tehát átaljában 
minden kivétel nélkül, hanem halljuk a más részt is, 
az ellenben ne fajuljon el rendetlen és makacs fejes- 
ségre, s ne gondoljon az által mutatni jellemet, hogy 
mindig azt mondja fekete, mert már egyszer — minden 
világ nélkül lévén — azt áUitá, habár azt nyilván látja 
is, hogy fehér. Sokan pedig, kik tán számos esztendő 
leforgása alatt nem hallottak igaz férfiúi, bátor és egyenes- 
szót, ne tartsák azokat mindjárt faragtlan falusi vagy 
veszedelmes utazott embereknek, kik velők egy értelemben 



Digitized by VjOOQIC 



117 



nincsenek, máskép látják a dolgot mint ők, s azt szembe 
meg is merik mondani. 

Összehasonlitások által legjózanabb elmélkedni. S 
igy az egészséges itéletü hazafi nemzete elsőbbségén 
örül, s azokat mindjobban jobban kifejti. Ott pedig 
kettőzteti fáradozását és halad, hol hátramaradást sej- 
ditne, s minekelőtte jobb és boldogabb hazát keresne, 
még inkább szereti és nagyobb szeretettel ápolgatja édes 
anyaföldjét, mint ügyefogyott agg szülőit vagy sebbe 
■esett pajtását se tudná segedelem nélkül hagyni, hanem 
még drágábbak lennének szivének ! Tanul ő bölcsességet, 
de nem egyedül könyvekből, kathedrákból ; hallgatja 
inkább a természet szent szavát, mely minden ember 
erkölcséhez magusi (bűbájos) erővel szól, s felemelni 
iparkodik hazáját nagyobb méltóságra, nagyobb diszre. 

És hát mi volna még a magyar fellobanó lángnak 
a király és haza diszére lehetetlen? — kivált ha sok- 
szori szalmatüzére még abból a régi cserből is vinni 
akarnánk, mely nem csak vadoninkon, de melleinken 
is elég találkozik. 

Tőlünk függ minden, csak akarjunk. S nem lelki, 
testi és országbeli javaink dicsérete emelheti fel hazánkat, 
hanem hátramaradásunk és hibáink nagylelkű elismerése 
és azoknak orvoslása. Annyi jó és nemes van bennünk, 
hogy a jónak mértéke könnyen levonja annak kisded 
súlyát, a mi még hátra van. 

Hány birtokost ismerek magam, ki mindig pénzben 
szűkölködik, s kinek kincse maga előtt mindig el van 
zárva ? 

Ez furcsa s csodálatos jelenés, különös tünemény, 
tigy-e s kivált azokra nézve igen mulatságos és hasznos, 

kik telhetetlen apj októl az adósságokat és jövedelmeket 
ily arányban vették az úgynevezett örökös jószágikon, 
s kik mind jobb s nemesb időszak fiai alig képesek 
minden buzgóságokkal s felemeltebb érzéseik mellett is 
hazánk javára célzó fáradozásaik által némi nemüképen 
kidörzsölni azokat a mocskokat, s elfelejtetni azt a 
szenyt hazafiaikkal, mely szüleik élete után hatramaradt, 
s mely minden becsületes emberben, ha gyűlöletet nem 
is, legalább szánakozást gerjeszt. A Hitel hija felijeszti 
hitelezőit, s kérje csak tőle egy rész tőkéjét kész a 
megbuktatás. Az adósságok mennyiségét senki bizonyosan 
nem tudhatja, a jószágok becse előirányozva nincs, — 
a mi szerfelett váltakozó jövedelmeinkkel lehetetlen is — 
s igy a panica (rettegés) sokszor ok nélkül annyira 
elfoglal minden hitelezőt, hogy a zűrzavarban végre 
mind az adós, mind a hitelező károsodik, s csak azok 
gyarapodnak, kik a zavarosban tudnak halászni, s a 
pörök ágazatit s archívumok (levéltárak) kulcsait oly 
szorosan tartják markaik közt, hogy az ily állapotban 
levő földesúr minden jó, szolid és szép tulajdoni mellett 
egyéb minden, csak nem ur, s mindenesetre sem nem 
földesúr, sem nem birtokos, sem nem vagyonos, s őtet 
a mi övé, közelebbről nem illeti, mint sok titkos taná- 
csost a titok. 

Rossz ember mindenütt van, s arra vigyázzon, azt 
sújtsa a törvény. Keresztény jótévöségünkben higyjünk 
minden emberről jót; pénz, kereskedés, alkotmány 
dolgában pedig mindenkiről a legrosszabbat — ugy 
fogunk ezen és a más világon boldogulni. Hagyjuk 
azokat érzékenyen sententiázni, kik mindig kölcsönös 
bizodalomról álmodoznak, mintha csak szentek közt 

laknánk. Ha ugy volna mint ők hiszik, se contractus, 
se testamentum, [se obligatió nem kellene, sőt még a 
Corpus Jurist is elégethetnők, mert az egymáshoz vonzó 
szép bizodalom mindezeket szükségtelenné tenné. De ily 
ábrándozok, kik Eldorádoban (álomország) vélik magukat, 
vagy minden vagyonukat elvesztették már nagy bizo- 
dalmuk miatt és alamizsnára szorultak, vagy a mit még 
inkább hiszek csalni akarnak, a mit olyanokon könnyebben 
vihetnek végbe, kik biznak, mint a kik nem biznak, 
mert ezek magok adják oda, a miek van, ezek pedig 
elzárják. 

A nevelés és kivált az első benyomások bámulandó 
következésüek, ugy hogy annak hija és ezeknek ereje 
miatt sokan se lelki, se testi javaikkal bölcsen élni nem 
tudnak, gyakorta legszorosb szükségikhez tartozó is- 
meretekben szűkölködnek; s az által természetesen oly 
kábultságba és végre oly nyomorúságra jutnak, mint 
azok a mesteremberek, kik mesterségüket nem értik. 

Az éjféli óra zendülése — mintha felébresztené a 
múlt lelkét — mellünket összevonja, s belső illetődéssel 
sejdítjük nyitva állni a régi idő érckapuit — és borzadva 
véljük érezni szorosb összeköttetését az élőknek a hol- 
takkal. Hány bajnok, ki a harcmezőn félni, rettegni nem 
tud, ki bátor szemmel nézi a halált, gyengült el könnyen 
az éjféli csend magányában a temető halvány emléki 
közt ? s mért ? mert gyermekkorában száz meg száz mese 
nyomta lágy agyvelejébe eltörülhetlen nyomdokát, hogy 
az éjféli óra által függ a jelen a múlttal, az emberi 
nem a lelkekkel össze. Mi fekete szinhez kapcsoljuk a 
gyász eszméjét, a chinaiak fehérhez ; mert kedvesinket 
mi fekete öltözetben sirattuk, s látunk sirni másokat. 

ők fehérben. És nincs oly okoskodás, oly önmeggyőzés, 
oly erő, mely kisded korunk első behatásait kiirthatná. 

Életbe léptünkkor mindent elkövetnek elgyengülé- 
sünkre. A tiszta levegőt tőlünk elzárják, mintha méreg 
volna ; tej helyett levesekkel fullasztanak és a természet 
útjától, mely közel van hozzánk, egészen eltávoznak, mert 
azt igen is távol keresik; később ideinkben szinte 
mindenre tanítanak csak életbölcsességre nem. Vagy 
kirekesztőleg lelki tulaj doninkat, vagy egyoldalulag csak 
testi tehetségeinket élesztik és gyakorolják, mintha 
egyedül lélek vagy csupa test volna személyünk. Is- 
meretinket és ügyességinket is nem annyira idomitják 
valódi haszonvételre, csakhogy meg legyenek, mint ama 
filigrán (apró) remek, melyet csak nézni lehet, mert 
haszonvétel által ketté törnék. 

A lélek ugy megkívánja az eledelt, mint a sziv és 
a test — s az is elbágyad, elhervad a nélkül, ügynevezett 
világba léptünkkor — mintha azelőtt abból kirekesztve 
lettünk volna és azért abba nem ritkán ugy lépünk 
bele, mintha holdból jönnénk, — annyi balszokásra 
találunk és annyi bevett életrend szabásra, melyeknek 
alapjok nincs, de melyeket igaznak tartanak, s tán mi 
is tartunk — mert mindenkinek száján forognak, — 
hogy természetesen vagy mi is a többiekkel egy sorban 
járni vagyunk kénytelenek, vagy viz ellen úszóknak 
tartatunk. 

A köznép a szerencsét kincs és hatalom cirkalmával 
méri. Sokszor halljuk állitni egy olyanról, ki magas 
születésű gazdag ifjú. »Ej be boldog!* noha az, kiről 
mondják, tán sokszor közel a kétségbeeséshez halálos 
keserűséggel éli napjait. Van az emberben valami, 

melyben minden a világon, mint egy tükörben mutat- 
kozik. Ha tiszta ez a tükör és mindent rózsaszinnel 
fest, akkor megelégedett az ember, ha homályos és 
abban minden setéten tárul elő, akkor boldogtalan. S 
azért látunk sok szerencsétlent, kit szerencsésnek lehetne 
gondolni; s viszont sok megelégedettet alacsony hely- 
zetben, kinek alig van élelme. 

Ha sokat nyargalunk, gyalogolunk, úszunk gtb. 
némelyek előtt komoly férfiúi tekintetünk szinte veszélyben 
forog, mert ezek gyakorlása mély Ítéletek szerint minden 
lelki tulajdont kirekeszt; ha pedig mindig olvasunk, 
ülünk, jóllehet egy kevéssé sétálgatunk, végre akaratunk 
ellen is ugy meghízunk és mindenesetre annyira elgyen- 
gülünk és asszonyosodunk, hogy insurrectiohoz többé 
nem állhatunk, ha ott nemcsak vitézi öltözetet és titulust 
akarunk halászni, hanem ugyancsak derekasan katonás- 
kodni. 

A testgyakorlást igen későn kezdjük és azért minden 
ágazatában, mint kellene, azt jóformán soha meg nem 
is tanuljuk. Bajos is 30 esztendős embernek ügyetlenül 
a vizet verni és abból untig inni, vagy a jegén nem 
sokkal igézőbb alakban jelenni meg, mint valami lóforma 
állat, melyet néha juhnyáj közt is látunk, midőn mel- 
lettünk ügyes mozdulattal a legkisebb gyermekek is, a 
vizben vagy jegén egymást versengve űzik. S azért, ha 
szüleink irántunk kötelességiket e részben elmulasztották, 
tán nem is kezdünk többé a gyakorláshoz, a mi által, 
akárhogy tagadjuk is, valamely csorba marad rajtunk. 

Az, ki jobban birja magát rendszerint függetlenebb? 
mint az, ki néha más segedelmére kényszerül, többet 
tudhat, mert élelmére nincs annyi gond, több ideje marad 

öntapasztalásra, gyermekeit jobban nevelheti. S ha lépve 
megyünk előre, ugy látszik, hogy a mező virágzása, a 
kereskedés sikere és lakosok fényes bőre a szabadsággal 
mindig karöltve jár ; a szegénységből ellenben elaljasodás, 
abból végre szolgaság leend, vagy pásztori és rablói 
életmód, mely farkashoz illő inkább, mint emberhez, 
ki szebb és hatalmasb lelkek rokona. 

Nem kell a koponyát többel tömni, mint a mennyit 
elbir, nehogy az itélő erő gyengüljön, s tanulni józanabb 
az életből, az emberektől, mintsem mindig csak a 
nyomtatványoktól és a múlttól. Senki se higyje mig él, 
hogy már tanulását elvégezte, hozza inkább báró St. 
mondását emlékezetébe: abból a mit nem tudunk több 
százezer tudóst lehetne koholni, mert bizonyos, hogy az 
a rész, melyben egy-egy cseppet sem vagyunk jártasak, 
jóval nagyobb, mint hol egyet és mást homályosan 
gyanítunk. 

Léleknek a testtel szoros egybehangzása tökéletes 
élet s megelégedés; azok teljes elválása halál. S csak 
az birja igazán testét s lelkét jól, ki egyik s másiknak 
minden lehető eledelével bővelkedik. 

Az angol nem bírhatja magát jól éppen azon a módon, 
mint a muszka, magyar nem oly módon, mint az olasz, 
a chinai nem azon, mint a török. Mindegyiknek helyze- 
tében különb izü, különb mennyiségű az eledel, ugy, hogy 
hirtelen változás veszélybe hozhatná az egész testet, 
midőn lassú elszokás az alábbvaló egészségtől s halk 
elfogadása a nemesebbnek csak hasznos s egészséges 
lehet. 

S ugyan hány áll köztünk őszintén a lelki függet- 
lenség középpontján váljon. Mintha király és hazaszeretet 

olyan volna, mint ecet és olaj, mely soha egygyé nem 
vegyül. S mennyire nem idegenit el ez a balvélemény 
sok becsületes hazafit egymástól, kik a legfontosabbakban 
együtt éreznek, gondolkodnak, s kiket szorosabb barátság 
kötne össze, ha egymást jól ismernék. 

Ha valaki teszem ezer forintjának se tőkéjét, se 
kamatját nem kapja, a következés éppen olyan, mintha 
azt tőle valaki ellopta volna, azzal a különbséggel, 
hogy az egyik rablót, ki előtt ládánkat zárva tartjuk a 
törvények üldözik, a másikat pedig, kinek bizodalommal 
nyitva áU kincstárunk, majdnem pártolják. 

Ha valaki egy szinte világos igazságot, mint kétszer 
kettő négy, rekedt, vagy gyenge szóval hirdet, tán 
senki se hiszi, mert tán senki se fogja hallani, de az 
az igaz szó, mely szabad mellből derekasan hangzik, 
előbb-utóbb elfogadásra talál. 

Ne törekedjünk hiába a viznek hegy ellen vitelére, 
s ne reméljük, hogy a teher felfelé essék, de eszközöljük 
inkább azt, hogy nemcsak tiszteletre, de még barát- 
ságra, sőt szeretetreméltók is legyünk, hogy tapaszta- 
lásaink, szebb szokásunk, s magunktartása, társaságun- 
kat kivánatossá, mulatságossá, s bájolóvá tegye. Ne 
vádoljuk asszonyinkat, mert bennünk a hiba. Álljon 
csak nemzetiségünk s magyarságunk olyan fényben, 
hogy a szemérmes szűz bátran, habár pirulva is, elég 
világ előtt ismerhesse meg, hogy minket szeret, s boldog 
lenne életét mienkkel megosztani : ne féljünk mind meg- 
magyarosodik a jóravaló, s kinek férje férfi. 

Hanem azért, mert honunknál van boldogabb éghaj- 
latú vidék is, hol ugy szólván se nyár, se tél nincs, 
azért, hogy több idegen nemzet annyival előbbre van 

lelki műveltségében, mint mi, és sokan köztünk még 
azt se tudják mi az igazi szabadság, vagy azért, mert 
másutt a társasági kellem, tudományok bája s bajnoki 
becsület jobb fényben állnak már, mint nálunk stb., azért 
az el nem fajult magyar még se fogja anyaföldét kevésbé 
imádni, vagy azt éppen elhagyni; mert van valami ki 
nem mondható, mi a nemesb embert ellenállhatlan erővel 
csatolja hazájához, legyen az bár kopár mező, bár berkes 
lapály, vagy hósivatag. 

Ne oszoljon meg a magyar erő többé soha, de 
szerencsében, mint veszélyben legyen törvényes urának 
leghűbb s legerősb támasza, hiszen a külföld is azért 
dicsér, hogy királyunkat, szabadságunkat egyenlően 
szeretjük : legyen a trón mindennek középpontja, s az 
a szív, melyhez a legtávolabb erek kapcsolva vannak. 

S évek tünése után virágozzék egy nemesb és fele- 
meltebb korszak következésében a haza, mint örömre 
készült kert, melyben idegen a nyomorult, hol az ember 
méltósága szent, hol erény s ész a legszebb disz! S 
honunk érdemes leányi, legyetek ti segédei egy szebb, 
egy józanabb kezdetnek! vezessétek ti, mint valaha spárta 
anyjai, fiaitokat az érdem s erény mezejére! fejtsetek 
ki bennök már gyenge koraikban minden szépre s 
nemesre vágyást. Neveljétek bátrakká, igazságszeretőkké, 
adott szavaiknak teljesítőjükké, szóval férfiakká. S ha 
valaha sivatag, termő kies vidékké, posvány, gazdag 
gyümölcsökkel viruló ligetekké válik a hazában, ha a 
magyar név mindenütt tiszteletet gerjeszt, s a magyar, 
hire mindenbeni előmeneteléért a földkerekén elterjed 
legyen édes jutalmatok. 

Az igaz szó kútfeje a házassági boldogság, valódi 

becsület és cselekedetek egyenességénék és igy minden 
szerencsének. 

A Hit oly part, melyre végre az is elérkezik, ki 
annak hazájában soha nem is lakott. 

A szó szentsége az a biró, mely uralkodó és a nép 
közt itél, s ha egyszer megsemmisül hiába szól a törvény 
s minden társasági szerencsének vége; A szó szentsége 
uralkodóban az, a mi Istenben a legszebb tökéletesség : 
az örökké való legfőbb igazság, s valamint vallás és 
hit a legvadabb embert is összekapcsolja a Minden- 
hatóval, szintúgy köti engedelmesség és hiúság a polgárt 
igaz urához. És nem valódi szón alapul-e házasok között 
a szerencse, mert mily becse van oly hűségnek, mit 
őrizni kell ? És nem igazság tart-e elválhatlanul barátot 
baráthoz és hazafiakat, magas vagy alacsony helyzetűek 
legyenek is, egymáshoz? 

Bár mi szerencsétlen helyheztetésü legyen is az 
ország, bár mily láncok által legyen is lebilincselve a 
nemzet, előbb-utóbb mégis szabadabb létre viv, ha 
akosaiban a polgári erény tiszta vére buzog. És viszont 
akármilyen boldog fekvésű legyen is egy ország, bármily 
szabadságokkal bírjanak is lakosi, lassan-lassan mégis 
rabigába görbed, ha romlott a tiszta erkölcs és polgári 
erény nem fénylik többé. 

A legnagyobb felekezet csak hiúságból jó polgár és 
csak ott heves hazafi, hol közel a tanú és bizonyos a taps. 

Legyen legfőbb tisztelet Isten után királyé, polgár 
maradjon maga körében és teljesítse mire alkotva van, 
hiven ; ellenben a legkisebb is örüljön bátran és hábor- 
gatás nélkül a sors ajándékinak, vagy verítéke szerze- 
ményének. 

Ha nemzeteket egyes személyekkel hasonlítunk össze, 
akkor a nemzetiség nem egyéb, mint rokonok közti 
szeretet, barátság s a familiabeli becsület fentartását 
eszközlő ébredtség ; ha pedig mélyebben tekintjük, mint 
előbb érintem, akkor az emberi lény minden ereibe s 
lelke legbelsőbb rejtekébe szőt természeti tulajdon, 
melyet az önbecs megsemmisedése nélkül szinte oly 
lehetetlen kiirtani, mint bizonyos, hogy a sziv kisza- 
kittatása után világunkon többé élni nem lehet. 

A mi nem önhaszon szomjából, hanem tiszta szán- 
dékból ered, s a mi igazán szép, ámbár sok akadálylyal 
küzd is eleinte, előbb-utóbb mégis minden bizonnyal 
méltatásra, pártfogókra talál; mint az igazság, bármi 
nagyon sértené is fényes eltűnésekor némelyek szemeit, 
végre a szántóvető kalibáját ugy meglakja, mint a hogy 
tanácsban áll s bátran tartózkodik márványpalotákban. 

Ubi bene ibi patria. (Hol jó a sorom ott a hazám.) 
Jóllehet magyar vagyok, de azért angol s francia is stb. 
lehetek, mindenütt a tökéletest szedem, a hiányost ott 
hagyom, s az egész föld kereke enyém s hazám. Más 
szavakkal ez annyit tészen: Én feleségemet hiven 
szeretem, de másét is, — hazám drága, de másnak 
honja is ; — s igy ha feleségemet meguntam elhagyom, 
kivált ha szebbet látok; háborúban pedig az erősebbel 
tartok, s ha győz hazám^ heves hazafi, ha pedig meg- 
győzetik, minden kis előitéleteken túlemelkedett világ- 
polgár leszek. Ily cselekvésmód, meg kell vallani, 

előmenetelre a világon igen ügyes, s tán hasznos is 
lehet, de nem éppen legnemesb. 

Csak honosi s övéi között élhet megelégedetten az 
ember, ha már egyszer létének dele elérkezett, s mennél 

hátrább van hazája, annál inkább tartozik annak eló- 
vitelén fáradozni, mint a jó rokon éppen akkor marad 
leginkább odahaza, midőn otthon a legszükségesb s közel 
a veszedelem ; s hogy nincs oly ürügy, mely minden 
időre való kivándorlási megbocsáthatóvá tehetne abban, 
ki hazája számos ajándékit vévé, mert anyaföldét 
elhagyni nem egyéb, mint azt elárulni; s hogy végre 
ha már miden életiskolán keresztül mentünk, semmi 
sem oltja el megelégedési szomjunkat, mint néhány élő 
honosink megbecsülése, s utódink áldása. 

Ki fákat ültet, előre tudhatja hihetőleg, mily növésök 
lehet s lenni fog, ha azt a helyet, hova ülteti előbb 
gondosan megvizsgálja. így a nemzetek növését, kifej- 
lődését s éltek hosszát is néminemű igazsággal előre 
jövendölhetni, ha alapjuk vagy szellemük miségét előre 
szorgalommal nyomozzuk s azt átlátni lelki erőnk meg- 
engedi — vagy inkább ha testi gyáva létünk lelkünk 
tehetségit nem gátolja. 

A keresztény vallás zarvartalan forrás, megtisztult 
erkölcsi jó, ma legegészségesb mint leghosszabb életidőt 
Ígérő feneke a nemzetiségnek. 

Az egészséges nemzetiségnek pedig egy főkisérője 
a nemzeti nyelv, mert mig az fenmarad, a nemzet is 
él, bármi sinlődve is sokszor — mint erről számos a 
példa — de ha az egyszer elnémul, akkor csak gyászfüzt 
terem a hon, mely a voltakért szomorúan eregeti le 
lombjait. 

A kereskedőkrőli balvélekedés lassanként eltűnik 
s a földesúr, ha nem is avatkozik kereskedésbe, oly 
osztály . elősegéllését minden tehetséggel fogja eszkö- 
zölni, mely egy országot a másikkal tartja kapcsolatban. 

Mindazok a betyárságok, melyek hazánkat csak disz- 
telenitik, s a vitézségnek nem különb jelei, mint részegség 
az erőnek s bátorságnak, lassankint elenyésznek ; nevelés, 
csinosodás, türelem egyszóval az egész nemzet disze s 
valódi ereje nőttön nő. 

A tudományos emberfő mennyisége a nemzet igazi 
hatalma. 

Igazibb súly s erő az emberi agyvelőnél nincsen. 

Nem hihetni, mily nagy hasznú az az igen egyszerű, 
természetes, s mégis oly ritka őszinte önvallomás : Éhez 
én nem tudok s igy egészen másra bizom. 

Nem nevetséges-e nézni oly gazdát, ki teszem 
sáfrányt akar ültetni, s mindent próbál, időt, pénzt, 
béketűrést áldoz fel, s erővel maga akarja kitalálni, a 
leghelyesb vele bánást, vén szomszédját pedig, ki egész 
életében jó sikerrel termeszti azt, nem látogatja meg s 
tőle útmutatást nem kér. 

A háztartás igen kicsinyben országláshoz hason- 
litható. Ha az elsőben a vadásznak főzni, kocsisnak 
fagylaltot készitni, szakácsnak nyargalni, cukrásznak 
vasalni, ruhatisztitónak stb. beretválni kellene, mily 
következést lehetne várni. S országlásban nagyobb-kisebb 
mértékben mindég igy vesz el a nemzet legfőbb ereje. 

Értelmesség az a jel, melynél fogva a bölcs a 
nemzeteket mázsálja, s az mennél nagyobb annál 
kevesebbet szorul másokra, s igy annál szabadabb füg- 
getlenebb a nemzet. 

Mennél magasb születésű pedig a hazafi s mennél 
dúsabb, annál jobban nevelheti, terjesztheti a közértel- 
mességet, s igy a haza erejét. 

Lovakrul. 

(1828.) 
Gróf SZÉCHENYI ISTVÁN. 

1828-ik évben irta és adta ki gróf Széchenyi István 
* Lovakrul* cimü könyvét, melylyel megvetette alapját a 
mai nagyarányú lótenyésztésnek, melyre addig gondot 
nem is vetettek. 

1827-ben volt az első lóverseny Budapesten Széchenyi 
kezdésére s innen fogva kezdettek gondolkodni és mun- 
kálkodni a ma már szép hasznot hajtó okos ló- 
tenyésztésen. 

Könnyű ma már beszélni, de nehéz volt Széchenyi 
jégtörése ezen a téren. Lánglelke szózatára indult meg 
a tett. 

Áldjuk emlékét! 

Az ember mindig azon munkálkodik, hogy sorsát 
jobbítsa. Szünetlen azon törekedik, hogy egészségesebb, 
megbecsültebb, vagyonosabb, hatalmasabb — egy szó- 
val szerencsésebb legyen. Kiki mást keres, mást vadász ; 
de ritka, nagyon ritka az, a ki az óhajtott jót az ahhoz 
vezető utón keresné. Változik ugyan századok leforgása 
alatt a nemzetekben is, az időkor szerint a boldogság- 

ról való képzelet; de annak elnyerésére való fáradozás 
mindig állandóan megmarad. 

Maga dolga után fáradozni, gyarapodni, pénzt 
nyerni és azzal, a mit már szerzett, bátorságban élni, 
kiki akarja s hogy most jobbára kiki azt és főképpen 
s mindenekelőtt azt akarja, tagadni senki sem fogja, a 
ki maga körül néz. Csak az a külömbség, a mint mon- 
dám : hogy kevés ismeri az ösvényt, mely az ő céljához 

— itt az arany ládához — vezet és ritka tudja, hogy 
milyen az a vár, melyben azt védelmezni lehet. 

A szűz földben, a fiatalemberben, a serdülő nem- 
zetben minden megfogarazik, — azokban, melyek ere- 
jüket elvesztették és már az élet határa végén vannak 

— minden hervad. 

Bizonyos célra vezető legrövidebb, legjobb és leg- 
helyesebb út csak egy lehet; bal, göröngyösebb és 
hosszabb pedig számtalan van. Azért látunk nemcsak 
ebben a tárgyban, hanem más sokkal fontosabbakban 
is egész seregeket bal és rosszabb utakon tévelyegni, 
midőn a leghelyesebbiken alig pillantunk meg egyet, kettőt. 

Ritka orvos ismeri meg a nyavalya valóságos okát 
és kútfejét. Köszvénytől dagadott lábot gyakran látunk 
kenegetni — noha talán a láb dagadását rossz gyomor 
okozta s igy ápolgatni inkább azt kellett volna. 

Én részemről Magyarországot a középszerűség köre 
között semmiben se szeretem látni, akármily csekély 
tárgy lenne is az, és hogy a lótenyésztés bizonyosan 
csak középszerűen áll. 

Van-e elég katonaló? ugy hogy egyszerre nagy 
számmal ki lehetne-e állitani társzekerekbe, ágyuk eleibe, 
vasasok, dragonyosok, huszárok stb. alá valókat? 

Hány kecsegteti magát azzal a gondolattal és magát 
egyhuzamban azzal csalja, hogy bő értéke van s a 
szerint él, miglen neki nemsokára nincs mit ennie. 
Némelyik bátran alszik repedett házában, mert ki van 
kenve, ki van meszelve. Hány hadvezér vesztett csa- 
tákat, mert csak katonái számára és nem azok tulaj- 
donságaira és becsükre ügyelt. 

Sok előitélet van abban, nem tagadom, hogy kül- 
földi lovak nélkül nem lehetnénk, de bizony sok igazság is. 

Én annak vak erősité seben : hogy magyar lónál, 
magyar bornál, magyar szakácsnál stb. jpbb nincs, 
hazafiságomat soha nem helyheztettem, és oly hiába- 
valóságokban helyheztetni minden bizonnyal soha nem 
is fogom. Mert távol legyen azt gondolnom, hogy a 
magyar már egy megvénült tudós, a ki a tudományok 
minden ágazatjain tul esett volna. A magyar még egy 
ifjú legény, a kinek bizony még sokat kell tanulni, de 
a kibó'l még valaha sok is válhatik. 

Ha valamely jó barátomnak értéke mindig fogy és 
fogy, s én azt látom, nem kötelességem-e néki azt 
mondanom : te nem sokára koldus leszel. S vájjon jobb 
barátja e az, ki nehogy fájdalmat okozzon neki, esztelen 
reménységét addig táplálja, még igazán koldus lesz. 

Nem kötelesség-e mondani: Barátim a ti gyerme- 
keitek, kiket ti csudáltok és kiket asztali barátitok 
szünet nélkül dicsérnek, a puhaság, kevélység s más 
rossz indulatok magvát hordozzák keblekben. Legyetek 
irántok kemények, ne hogy hiába való embereket, ne 
hogy élhetetlen polgárokat neveljetek. 

És ha én azt mondom, hogy a ló dolgában bizony 
€sak ugy vagyunk most mint 30 esztendő előtt a birka 

dolgában, bizony, Isten tudja nem azért mondom, hogy 
valakit megbántsak, vagy valami különöst mondjak, 
vagy hogy talán egy igen unalmas könyvet irjak, bizo- 
nyosan nem azért, hanem, hogy a közönségnek mint 
annak legutolsó, de leghivebb tagja tehetségem szerint 
szolgáljak. 

A lótenyésztés szorosan a gazdasághoz tartozik. 
Miért akarják azt abból némelyek kirekeszteni, annak 
okát soha átlátni nem tudtam. 

A lótenyésztésben a becsület érdemlést avagy a 
gyönyörűséget, melyekben a lótenyésztő részesül, helyesen 
ingerül felállítani nem lehet. Mert ha a lótenyésztés 
csak gyönyörűség tárgya ; akkor csak annyi ménes lesz, 
a mennyi vadas és fénymutató kert van; ha becsület 
nyerés tárgya lesz ; akkor csak olyanok fogják gyakorolni, 
a kiknek több értékek vagyon, mint szükségeik. S oly 
gazdát most igen keveset esmérek. 

Én tehát a nyereséget teszem ki ingerül és jutalmul 
a lótenyésztők iparkodásának. 

És nincs-e nekem igazam, hogy minek utánna az 
emberek természetét meg nem változtathatom; a leg- 
erősebb rugó által akarom a közjót előmozditani. 

Ha tehát a lótenyésztésből hasznot lehet várni, akkor 
a lovak tenyésztésének sikere lészen, ha pedig hasznot 
várni nem lehet, akkor Hazánkban a még fennálló 
ménesek is kevesedni fognak. 

A lótenyésztés által nyerni ugy lehet, ha a lóte- 
nyésztő lovainak árán kivül, melyet remélhet, még jutal- 
makat is nyerhet. 

Én a futtatásnál nem tudok jobb és igazságosabb 
módot, sok ló közül a legjobbikát kiismerni. 

A napkeleti vért olyannak kell néznünk, hogy annak 
rendes és módos keverése által, minden más célokra 
szolgáló és más fajtából való lovakat nemeaiteni, és 
azokhoz a célokhoz közelebbre hozni lehet, melyek 
megkívántatnak. 

A becsületet — nekem legalább ugy látszik — 
háborúban, közhazafiui életben és mindazokban a szent 
kötelességekben s számtalan áldozatokban kell keresni, 
melyek által Hazánkhoz és az egész emberiséghez 
szorosan kötve vagyunk. A gazdaságban csak a nyereség 
mennyiségét kell tekintetbe venni ; itt az a legbecsültebb 
gazda, a ki a földből legtöbb, legjobb terméket tartósan 
tud kitermeszteni. 

Angliában alig van valaki, ki csak egy kis tulajdon, 
vagy bérbe vett földdel bir, ki egy két csikót ne nevei- 
ge tne. 

A régi világ szükségei megfelelésére elég jó és 
elég számos ló termett ugy is, a mint azt a puszta ter- 
mészet keze eszközölte s azt egy vagy más több szere- 
tettel kedvelte; a felvilágosított emberiség kielégítésére 
pedig csak ugy lehet minden célnak tökéletesen meg- 
felelő s elegendő számú lovakat kiállítani, ha minden 
gazdaember azok tenyésztésében tudománynyal fogla- 
latoskodik. 

Könnyebb ezer bolondságot a néppel elhitetni, ezer 
hiábavalóságokat elfogadtatni, mint egy előítéletet meg- 
győzni, vagy egy bölcs ujitást, melyre az esze még 
meg nem érett, folyamatba hozni. 

És valamint a nagylelkű embert gyenge, beteges 
teste nem hátráltatja, hogy magamagán tul ne emel- 
kedjék, ha azok az érzések felbuzdulnak benne, melyek 

el nem romlott gyermeki szivünket tavaszi időnkben 
sebesebben dobogtatják : ugy a nemes vérű ló, akármely 
romlott és vén legyen is, utolsó pillanatjáig minden 
nemtelent meggyőz. Ez a mennyei erő hol van elrejtve, 
ki tudhatja! 

A mi pedig a fogadásokat általában illeti : a foga- 
dásokhoz való kedv egy nemzetben több hasznot, 
mint kárt okoz. 

Minden társaságnak fő talpköve az, hogy mindig 
a kisebb rész szenvedjen, ha azáltal a nagyobbnak 
boldogsága eszközöltetik, vagy legalább jobbléte ne- 
velkedik. 

A fogadások által a tenyésztők minden iparkodásai 
szünet nélkül ébrentar latnak s hogy a köztársaság jobb 
s jobb lovak nevelése által legtetemesebben nyer. 

Vannak számtalanok, kik ezt az intézetet, vagy 
inkább ezt a szokást egy lutrihoz hasonlítják s azért 
azt, valamint ezt kárhoztatják. De én ezt a hasonlítást 
nem tartom helyesnek. A lutriban való nyerés egyedül 
csak a véletlen sorstul függ, ott a gondatlannak, restnek, 
ostobának éppen annyi lehetősége van, mint a gondos- 
nak, szorgalmatosnak s ügyesnek. A lótenyésztésben s 
nevelésben pedig ugyancsak senki nem fogja mondani, 
hogy az mindegy, akár értsen valaki a dologhoz, 
akár nem. 

Van egy igazságérzés, egy kötelesség, mely bennün- 
ket az állatokhoz éppen ugy köt, valamint az emberek- 
hez. Az erősebb karba való hozás, az a cél, melyet az 
előkészítésnél elérni kell. 

Minden ló vagy sebessége, vagy tartóssága által 
győzhet. 

Ki gondolhatta volna, hogy egy ocsmány féreg szövetje 
arra használtathassák, arra fordittathassék, hogy belőle 
királyi palást készüljön és hogy az egész nemzeteket 
meggazdagithasson. 

Nem lehet-e szinte csudának mondani azt a válto- 
zást és jobbitást, melyet a beoltás a gyümölcsfákba 
tett? És nem örülhet-e az eszmélkedő kertész, hogy a 
leghidegebb éghajlatokban, a hol a természet az élet 
ellenségének látszik lenni, jobb és szebb gyümölcsöket 
tud teremteni, mint a melyeket a legboldogabb hazák- 
ban, a műveletlen mező nyújt. 

Hasznos tapasztalásokat egy magános ember a ló- 
tenyésztésben nem is igen tehet, azt csak egy jól el- 
rendelt és mindég fennálló egyesületnek lehetne tudni, 
mely mindenekre ügyelvén, minden eseteket feljegyezvén, 
több nemzések származottjait sommásan vizsgálná meg 
és az akkor élőket sokakrul felvilágosithatná, a mit mi 
most ködben látunk és csak gyanitás által keresünk 
és tudunk is. Ily egyesület, mely apáról fiúra átmenne 
nagyon hosszú időt érne és végtére a mi unokáinkat 
arra oktatná, mennyire lehetséges az előmenetel a te- 
nyésztés tárgyában s mennyire nem. 

Én legerősebb embereket olyan helyeken láttam, 
a hol az ég tiszta, a levegő egészséges, az eledel bő 
volt; de ahol a lakosokat a környülállás egyszersmind 
erős munkára és kifárasztó dolgozásra kényszeritette. 
Sem a nagyon vagyonos, ki jól él, de sokat nyugszik, 
sem a szegény, ki erősen dolgozik, de nincs mivel 
táplálni magát: általában nagyon erős ember nem lehet. 

A lónak neveléséhez is, hogyha azt nem éppen a 
vak szerencse kockájának akarjuk átengedni, szükséges 

a jó magbul származás, sok levegő, elegendő és jó 
eledel, sok és rendes naozgás. 

Sokan nálunk azt mondják a paripa terem s 
valamennyire igazuk is van, mert az kétséget nem szen- 
ved, hogy sokszor a célt a tudomány, belátás és minden 
tapasztalás legjózanabb utján sem érjük el; és viszont 
a műveletlen puszta természet, mintha az velünk gyar- 
lóságunkat megismertetni akarná, nem ritkán oly jele- 
néseket mutat, melyek minden számvetésünk és okos- 
kodásunk körét keresztül törik és elménket a legnagyobb 
csudálkozásra gerjesztik. De mindamellett én még sem 
hiszem, hogy az ember tehetségén tul lenne az, hogy 
a természetet néminemüképen hasznára ne kötelezhesse, 
hogyha feltett céljának elérésére magának minden hihe- 
tőséget tudománya által megszerez. így lehet bizonyosan 
egy oly ménest felállítani, melyben nagyon ritkán, vagy 
sohasem fog teremni paripa; és ellenben lehet olyat is 
állitani, melyben paripa sokszor is fog tenyészni. 

Sok ember mindazáltal azt hiszi, hogy a kanca 
kipótolja és helyrehozza a ménló hibáit, a mi ugyan 
sokszor megtörténhetik, de többnyire az esik meg, hogy 
a csikó mind a két szülő hibáit és azoknak egy jó 
tulajdonságát sem hozza a világra. 

Némely embernek az egész esze abban áll, hogy 
soha semmi ujat nem próbál és minden próbatételről 
már előre mindig azt jövendöli: e bizony meglássák 
nem fog menni, és minekutána uj dolgot alig, vagy 
csak ritkán lehet egyszerre végbevinni; ily prófétának 
többször van igaza, melynek következésében a sokaság- 
nál nagy hitele is szokott lenni. Az embereknek ez az 
osztálya leggyiílöletesebb ; ez csak akadályoztatni, ron- 

tani és a lángoló vizsgaészre, hazaszeretetre hideg vizet 
önteni tud. Nagy érdeme van annak, ki elől megyén, 
ki megtöri a jeget. Meglehet ugyan, sőt hihető, hogy 
göröngyös és veszedelmes utón jár, esik, bukik, de 
vigyázhatnak, óvhatják magukat soktól az utána töre- 
kedők. Amazé az érdem, a dicsőség, ezeké a haszon, 
a nyereség s nem ritkán a meg nem érdemlett dicsé- 
ret s hir. 

Kilátást kell hagyni annak, a ki fáradoz a világ 
minden kincseire. 

Elég egy embernek egy tárgy, csak azt űzze leg- 
nagyobb ügyességgel és tökéletességgel. A mindenbe avat- 
kozó ritkán tud valami egyest derekasan végbevinni. 

Az az ész mennyei emelkedésre soha sem gyúl, 
melyet előitéletek penésze és szokások rablánca tart 
fogva. A világon minden csak a szabadság örömérzésé- 
ben fejti ki magát egész tökéletességre. 

Ha jobb ló van a pályán mint az enyim, legyen a 
jutalom azé, nem irigylem, iparkodni fogok, hogy nekem 
legyen jobb lovam. Gazdaságban és kereskedésben kit- 
kit a maga eszére kell hagyni, s meg nem szorítani; 
mert azokban az erőltető törvények, a céltól inkább távol 
vetik az embert, mintsem ahoz közelebbre vinnék. 

A ló dolgában pedig még az a különbség adja elő 
magát, hogy ott későbben fordul meg a nyereség, mint 
más gazdaságbeli tárgyban, azért még szükségesebb 
abban az állhatatos akarat, a békeséges türő munkálkodás, 
mint minden másban. Ilyen csak lassanként mozgásba 
jövő közre dolgozás által, Pesten még a Lipcseit is 
könnyen felül haladó ló sokadalom állana fel minden 
esztendőben. 

Minden számitásonn szerint világosan látom szemem 
előtt ; hogy egy kis idő forgása után vélünk senki meg 
nem mérkőzhetnék a lótenyésztésben, és mi határoznánk 
meg vásárjaink által a lovak árát. Mi lovainkat a 
külföldieknek fele árán adhatnánk s mégis jutalmas 
nyereség maradna erszényünkben. 

A lótenyésztés azért, ha hazánkban csügg is, nem 
azért csügg, mert annak ugy kell lenni, hanem azért, 
mert sikereltetésére a legkisebb célarányosat sem teszünk. 

Középszerűen valamit véghez vinni, ha megyén is 
nem is — ha van is nincs is, nem nehéz s ez a soka- 
ságnak a világban való foglalatossága és munkálódása ; 
de a nemesebben szült szivet az erőre termett lelket, 
semmi sem szomorítja annyira, mint a középszerűség, 
az akár miben legyen bár: az ilyen mindig arra töre- 
kedik, a mi legszebb, legjobb és legtökéletesebb, mert 
sejditi belsejében, Isteni eredetét. 

Tenyésszen kiki oly lovat, melyet vidékén legjobban 
lehet tenyészteni, de mely egyszersmind olyan is legyen, 
nem csak, hogy ő megelégedjék vele, hanem hogy mások 
is megelégedjenek azzal és jó drágán meg is fizessék. 

A jó gazda, ha példának okáért Chinában ménest 
akarna felállítani, s azt látná, hogy ott az emberek a 
fakókért két annyit adnak, mint a szegszin pejekért 
soha se vesződnék annak megmutatásával, hogy a pejszin 
szebb, hanem bizony csak fakókat nevelgetne eladásra ; 
maga talán pejeken járna. 

A hol a vásár jól forog már, ott a közönségesebb 
lovaknak ugy mint: katonatisztek alá, városba, kocsiba 
való, sétálásra, utazásra, gazdaság folytatására, ágyuk 
eleibe, társzekerekbe valóknak, valamely elhatározott 

becsek van; ugy, hogy szinte igy vannak felosztva, 
például : ez negyven, ez száz, ez pedig százötven aranyos 
ló, mely ára nem felette változik a tenyésztők és 
vevők között. 

A tenyésztők számításaiból ki fog sülni, hogy el- 
kerülhetetlen nagy kiadásokkal összekapcsolva, csak 
igen drága lovakat és igen kis számban lehet veszteség 
nélkül tenyészteni, valamint olcsó lovakat, szinte minden 
kiadás nélkül kell nevelni, hogy belőlük haszon kerekedjék. 

Mi könnyen tehetjük Anglia százados tapasztalásait 
magunkévá és országunk bőséges termékenysége még 
abban is segit, hogy éppen oly jó lovakat nevelhetünk 
sokkal olcsóbban. 

Ki fog tetszeni idővel, ha a dolog okoskodások s 
próbák által majd egyszer egész világosságra jön, hogy 
legtöbb helyeken magyar hazánkban, a lótenyésztés 
áltáljában való káros lételének csupán a rossz elintézés 
az oka: hogy ország, mely fekvésére, éghajlatjára, 
termékére s nemzeti lelkére nézve, jó lovat nevelni 
Magyarországnál külömb nincs és hogy csak magunktól 
függ, ezt a tárgyat oly virágzásba hozni és valaha oly 
gyümölcsözésre vinni, hogy a világ minden vásárait 
lovainkkal elboríthassuk és hogy a magyar ló mindenütt 
igazságos és megérdemlett elsőséget nyerjen. 

Ha gabona bőven van az idén, sokkal több ember 
lesz-e azért esztendőre? Nem. Ha pedig nagyon sok 
ember van, lesz-e végtére több kenyér? Igen. 

Istálóinkban hasonlóképpen nem tartanánk több 
lovat, nem is nyargalnánk s kocsiznánk többet; habár 
két-három annyi ló is volna hazánkban, — midőn 
ellenben két, de három annyi ló is lenne lassanként 

minden bizonnyal országunkban; — ha több lovat 
kívánnánk, vagy kénytelenitetnénk tartani, nyargalni, 
kocsizni. 

S igy a szükség teremtése az egész épületnek leg 
és legelső talpköve. 

Minden átváltozás csak valamelyes idő leforgása 
után lehet hasznos. Egy gazdaság, mely hátramaradt 
lételéből, igen-igen jó lábra emeltetik, abban az idő- 
közben, mig ez a módositás történik, még kevesebb be- 
vételt fog adni, mint mikor miden nád, erdő s puszta 
legelő volt. Minden Crisis (változás), akármely élesztő 
legyen is következése, eleinte egy kis elcsüggedést okoz. 
A beteg a sirhalomhoz' legközelebb látszik akkor lenni, 
midőn a halálnak éppen hátat fordit. A magas hegyre 
is ritkán lehet felmenni, a nélkül, hogy ne kellessen 
némelykor völgynek is ereszkedni. 

Nagybul sokszor semmisem lesz, kicsinyből pedig 
sokszor nagyon is nagy. A kisded makkbul magas 
tölgyfa lesz ; mig a tök soha nem emelheti fel magát 
a földrül. 

Némely beteget már abbanhagytak az orvosok, kit 
— próbáljuk még ezt, hiszen nem árthat — Tokaji 
magyar nedve megint az életbe hitt vissza. Mért ne 
segithetne a jól elintézett magyar bőkezűség ott, a hol 
mások fennakadtak. 

Csak a rossz kertész vár mindenkor esőre ; öntöz- 
zük magunk gyenge plántáinkat. Megáld még egykor 
gyermekeink háládatos szive; s az ki életében sok 
gyümölcsfát nevelt, a föld alatt is csendesebben nyugszik. 

Sok nehéz, sok épen ki nem vihető egynek ; többek- 
nek, csak egymást értsék, szinte semmisem lehetetlen 

A mely nehéz követ egy ember talán csak meg se moz- 
dithat, sokan, ha jó helyt fogják azt, az égbe hajítják. 

Nem tesz-e az jobbat felebarátjainak, a ki hátrál- 
tatja, hogy szegények, betegek ne legyenek; mint az, 
ki rajtok csak akkor segit, mikor már Ínségben vannak 
s azon törekedik, hogy a nyomorult ügyefogyottnak 
életét s kinjait egy pár esztendővel hosszabbítsa ! S 
nem teszen-e jobbat az a lótenyésztésre nézve, ki azon 
van, hogy a gazdák jobb lovakat neveljenek, mintsem 
az, ki a lódolog feLserkentésére némely gazdáknak 
rossz lovait megvásárolja? 

Semmi nem emeli fel egy nemzet lelkét, semmi 
nem szolgál annak gyarapodására, ki műveltségére, belső 
erejére s dicsőségére, mint sok emberek egyesülése 
és egy célnak elérésére való törekedése. 

Azok, kik választatnak, tudják, hogy oly terhet 
vesznek magukra, mely csak akkor érdemel olajfa- 
koszorút, midőn a közhaszonra és dicsőségre hordoz- 
tatik s vagy nem veszik magukra, vagy csak akkor 
veszik, midőn a dolog végrehajtására buzog bennek a vér. 

És ki mondhatja, hogy ő mindenkor akaratja szerint 
állhatatosan élte le léte napjait s őtet nem hordta volna 
a véletlen eset huUámja, mint a partról elszakított 
gyenge plántát a tenger vészi ide s oda seprik? Ha 
pedig meghal, minden munkálkodásainak talán még 
emlékezetét is hideg tetemeivel együtt, egy pár maroknyi 
föld elborítja. 

Hogy ezer embernek több pénzbéli tehetsége van, 
mint egynek, tagadni sem nem lehet ; hogy ezer emberben 
több ész, több szem van, mint egyben, igazság; hogy 
egy ezernyi lélekből álló egyesület, mely atyáról fiúra 

át megy, tovább élhet, mint egy gyarló ember, kit egy 
szellő, egy csepviz megölhet, ki fogja tagadni? S igy 
egynek minden nehéz; soknak semmi sem lehetetlen. 
Tudom, hogy a mit kiki hazájának gyarapodására, 
bár mi nagy áldozatokkal volna is összekapcsolva, 
egyedül tiszta kötelesség érzéséből fog tenni, azt senki 
sem fogja észbodulásnak, vagy a felhevült képzelet 
tévedésének tartani. Tudom, hogy azt senki sem fogja 
kérdésbe venni, hogy a dolog csak akkor boldogulhat, 
ha kiki tehetsége szerint járul hozzá. Ha mindegyik 
azt mondja: De én magam mit tehetek, akkor termé- 
szetesen egyik se tesz semmit ; ha mindegyik azt hiszi, 
hogy ő tőle függ a siker, akkor mindegyik ereje szerint 
dolgozik. A magyar bajnok nem tekint jobbra-balra, 
követi e pajtása, ő mindegyben megyén az ellenség felé, 
mert felesküde királyához, zászlójához és nem veszi 
gyenge lélekkel számba: Mi lesz belőle, hanem vagy 
hiven s dicsőén hal vagy az önmegelégedés, elmecsend- 
jében folytatja napjait, ha babér-koszorut homloka körül 
senki nem font is. 

rnag\jar 3átékszínről. 

(1832.) 

íi^róf. Széchenyi István 1832-ben irta és adta ki 
a Magyar Játékszínről cimü könyvét. A nemzet 
szükségét érezte, hogy Budapesten szinháza 
legyen, hol a magyar szó hangozzék, a magyar történetet 
ismertető, erkölcsöt, lelket, szivet nemesitő darabokat 
adjanak. Indítványát Pestvármegyéhez intézte. Ö nagyobb 
színházat tervezett a Dunapartra, nem a hol most áll. 
Nem fogadták el ezt a tervét, pedig az idő igazolta. 

Ebben a könyvben foglalt gondolatai is jellemzik 
lángoló hazafiságát, a mi tettekben is nyilvánult. 



Minden testben leginkább a szivből ered ész és erő, 
s a gyarló embert, ha benne az nemesen buzog, mindenen 
tul emeli : ugy állit viszont nemzeteket is minden olyas 
egyesülési ok magasbra, mely a hon külön ereit egybe- 
kapcsolni, s azokba lelket s nemességet lövelni segit. 

Tett és példa által jótékonyan hatni az egészre 
dicső tiszt; s ilyest könnyebben eszközölhetni mint mások, 
nagy szerencse. 

Egyesülés erő, erő boldogság. 

Minél nagyobb volt a munka előtti kiállító szomj 
és kivánat, s azokból eredő fáradozás és szorgalom, 
annál nagyobb tespedség s elhidegülés követi az elbomlott 
munkát. És igy sokszor az a hév s teremtő erő, mely 
valódi csudákat művelhetne, nem csak minden haszon 
nélkül enyészik el, sőt még a siker napját félszázadokra 
löki vissza s ekép, ha köz dolgokat illet, nem ritkán 
áldásból átokra fordul. 

Oly intézeteknél, melyeknek létők hazafitól függő, — 
kik ha magokra hagyatnak, nem fogják már sokáig 
birni az áldozat súlyát — a pillanati fellobbanást csak 
hamar, a visszahatás törvényei szerint, sok évi sötétség 
kénytelen követni. 

A sikeretlen fáradozás diadalmi erő helyébe, ha 
nem mindenkiben is, de a sokaságnál általányosan el- 
hidegülést s visszavonulást okoz ; minél fogva nincs is 
nagyobb egyesítő, mint siker, s hatalmasabb szétbontó, 
mint sikeretlenség. 

A közjó tekintetéből tehát kötelességünk, vagy 
semmit se kezdenünk, vagy olyast mi a célnak hihetőleg 
meg is felel. 

Óhajtásom : számosb játékszinnek létrehozása; javas- 
latom pedig ennek elérésére: egyesült erővel mindenek 
előtt egyetlen egyet hozni tökéletes rendbe, s aztán egy 
másikat ; az az nem több követ emelni egyszerre, hanem 
egyiket a másik után. 

Több a testes, mint a lelkes ember. 

Mert azok, kik csak lelki örömet szomjaznak, s a 
dolgok valódi hasznát legmélyebb sarkalatokra rakni 
képesek, csak ritka kivételek; s ekép a fő feladás abban 

áll : vagy ilyen közönséggel érni célt, vagy azt természe- 
téből valahogy kivetkőztetni. 

Az embereket természetökből kivetkeztetni, hasztalan, 
vagy igen is hosszadalmas munka. 

Játékszín dolgában bizonyosan csak ugy fogunk 
haladni némi sikerrel, ha nem azt kivánjuk, hogy egyik 
adózzék a másik hasznáért, hanem, hogy mindenki saját 
áldozata után, minél előbb s közvetlenül érintkezzék a 
játékszini kellemekben. 

Gyávaság lenne azzal felhagyni, a mit magunk is 
kivihetünk, s csak abból az okból, mert más nem gyámo- 
lítja azt. 

Ha van hely, hol Játékszín kellőkép tartólag fel- 
állhatna, az a magyarnak semmi egyéb nem lehet, mint 
t. i. a hon közepe, a két testvér város Buda-Pest. 

Senkinek semmié nem lehet, míg nincs az egésznek ; 
a miből követve azt tanulhatjuk, hogy ő szebb időt 
vévén össze, egyes csak ugy lehet nyertes, ha nyertes 
az egész község. 

Eddig, ha volt egy kis fundusunk, nem tudtuk 
bevárni az időt, hanem jó remény fejében — melynek 
azonban legkisebb elhihető alapja sem volt — megkez- 
dettük a munkát : égett is a szalma tüz magas lánggal 
■egy darabig, de megint elaludt. Ha ezt elkerülni akarjuk, 
hagyjunk fel képzelgéssel, ábrándozással, éretlen visz- 
ketegségekkel, vegyük ebben is ismét a száraz számolást 
kalauzul. Ily módon bizonyos célt érünk ; s éhez semmi 
sem kell, mint jó systema (rendszer) és erre állított 
férfiúi állhatatosság, a minél azonban ritkább az ég 
alatt nincs. 

Nálunk az aláírási ivek általánosan véve, legjobb 

esetben is, egy harmadánál kevesebbet érnek, mint kitett 
kötelezéseik; az esetek kedvetlen idomzatában pedig 
mindig kevesebbet. 

Jó rendszer által a természettül gyenge végkép 
megelőzi az erőst. 

Intézetek, p. o. szinházak, körül inkább azok szok- 
tak heveskedni s nagylelküsködni legerősebben, kiknek 
semmiök, vagy igen kévésük van. 

A kamatlábat elrendező törvény semmi egyéb, mint 
képtelenség, mert bármily hangosan parancsol is, azért 
mégsem engedelmeskedik senki s a legrosszabb esetben 
az egyik fél pénzt nem ád ki, ' a másik pedig fel 
nem vesz. 

A dolgok valódi becsét, vagy becsnélküliségét soha 
nem határozza el a külrajz, hanem a bel lét 

Több a hiúság, mint a honszeretet, minek követ- 
keztében egy-egy nyert votum (szavazat) csábja sok 
előtt több, mint a közjó előmozditási szomj. 

Semmit sem szeretünk ugy, mint tanácskozni, a 
mi okbul megint nálunk, többnyire a leghosszabb 
tanácskozást sem követi egyéb, mint egy felette rövid, 
vagy néha semmi határozat. E tanácskozási viszketeg- 
nek, melynél fogva legszentebb kötelességüknek hiszik 
mindenbe avatkozni s mindenhez szólni, vajon megint 
mi oka? Semmi egyéb, mint egyenesen a kicsinosult 
értelmi súlynak parányisága. 

Nyilvánosság mindennek lelke. 

Igen sok fő zavart okoz. 

Gondolkodásra a legnagyobb rész szólittassék fel,, 
de már a tanácskozó test száma bizonyos határt ne 
hágjon át; a végrehajtó hatalom száma pedig lehető 

legkisebb legyen. Hol ez szorosan fennáll, ott teli élettel, 
de rendesen forog a köz erőmű, hol ellenben a nagy rész 
nem gondolkozik s nem combinál, de viszont igen sok 
vesz részt a tanácskozásban s igen sokan is akarnak 
végrehajtók lenni, ott vagy soha nem lép is életbe, vagy 
ha rövid időre bele lép is, abbul csakhamar megint ki- 
lépni kénytelen. 

Ha igen kevesen gondolkoznak s combinálnak, 
akkor hihetőleg nem fejlenek ki a dolgok oly tökélyre, 
mintha többen forgatnák azokat fejőkben, de ha viszont 
igen sokan tanácskoznak egy-egy felállítandó tárgyriil, 
akkor megint a tanácskozatnak nem lehet gyors és 
helyes következése s ha a végrehajtók felette kevés 
számúak s tökéletesen elválasztva nincsenek a tanács- 
kozóktul, akkor megint elsózott leves, kiöntött gyermek, 
eldűlt intézet, elvesztett csata szokott a végnyereség lenni. 

Alig van egy tárgy, mely egyszerre, vagy legalább 
némi összhangzásban ne volna oka több következésnek, 
hogy szinte semmi sincs, melyből kirekesztőleg csak 
egy támadna: minélfogva, mint bátran valót, bátran 
elfogadhatjuk, hogy mindenbül több szokta venni ere- 
detét s ekép néha jó és rossz is keverve. 

Minden fejlendő nagyobb városban á legszebb há- 
zakat, úgyszólván egy rakásra épitve látjuk s midőn 
mind szépségre, mind tisztaságra, mind kellemre egy 
rész már igen messze haladott, több részeit legnagyobb 
hátramaradás s tisztátlanságban szoktuk tapasztalni. 
Ennek oka nem egyedül a véletlenben rejtez, hanem 
ahoz az embernek az a természeti hajlama is járul, 
melynél fogva ő mindig szebbre, jobbra, tökéletesbre 
vágyik. Ha teszem valahol egy derék szép ház már áll, 

abban valami vonzó erő van, mert közel szomszédsága 
báloritóbb, kellemesb és szebb, mint azelőtt valá; 
iigyannyira, hogy minden hihetőség szerint előbb fog fel- 
állani egy szép és derék ház a már fennálló szép és derék 
ház mellé, mintsem ott, hol még nincs épület, vagy csak 
hitvány gunyhók szemlélhetők. Ha pedig már két neve- 
zetesebb ház áll valahol, akkor még nagyobb a hihető- 
ség, hogy harmadik is inkább oda fog épülni, mint 
máshova s igy tovább; a miből végkép egy szép város 
lesz, vagy egy városnak szebb része. 

A köztisztaságot, kivált nagyobb városokban, hol 
annyi az összefolyás, némi tökélylyel se parancs, se 
magánintézet, se rendőrség nem eszközölheti ; hanem azt 
egyenesen az a közönséges tisztasági szellem okozhatja, mely- 
nek következésében, ha egyszer jól felébredt, senki nem 
szenvedheti a rondaságot és szennyet, sőt kisebb-nagyobb 
körben mindenki munkál közvetve, vagy közvetlen a 
rend s tisztaság fentartásán, mely szellem léte némi 
városokat beesőkén tul emel mások felett, mint viszont 
annak hija, számosbakat minden becsök mellett ala- 
csonyabbra sülyeszt másoknál. 

Átlátom, hogy könnyen elhibázhatni az utat e 
tekintetben egy kissé; mert ha egy része hátramaradt 
valami városnak, midőn más része szép, igen termé- 
szetes, hogy inkább az a hátramaradt része ébreszti 
figyelmünket és segédkezünket, mint a már némileg 
ugy is elrendelt; de ez csak akkor nem volna csal-ok, 
ha egyedül az épületek formája határozná el valamely 
hely szépségét, Mivel azonban egy emberektül lakott s 
nem kirekesztőleg ábrándozóktul bámult hely kellemé- 
hez és szépségéhez múlhatatlanul megkívántatik a tiszta- 

Ság is, ezt pedig némi tökélylyel csak közönségesen 
felébredett tisztasági szellem által okozhatni; ennek 
felébredését továbbá semmi sem okozza oly hathatósan, 
mint élő példa, mely mindenkivel szerettesse meg a 
tisztaságot s mindenkivel láttassa át, hogy azt elérni 
nem lehetetlen, ha soha felhalmozás nem szenvedtetik 
s ki-ki tehetsége szerint járul a közcsinossághoz, egyik 
pénzével, másik kezével; az foly mathematice, hogy 
egy város szépségét és kellemét ugy eszközölhetni leg- 
szaporábban s legbiztosabban, ha egy hathatós példa 
által ébresztetik fel a köztisztasági szellem, azaz, ha 
valami tisztasági focus (központ) alkottatik, a mit köz- 
intézetek által sokkal sikeresebben érhetni el, mint 
akármely privát (magán) épülettel. 

Mert valamint visszaijed a méh egy nagy kastul 
s benne nem dolgozik; de négy kis kast is megtölt jó 
kedvvel s köziparral, ha egymásután tétetik egyik a 
másik fölébe; ugy az ember is elgyengül közönségesen 
minden olyan dolog előtt mely óriási, ha az egyszerre 
lepi meg s nem éri őtet lassankint. 

Nem ritkán sokkal rosszabbul lakunk — a szó 
valódi értelmében — egy temérdek pénzért felhalmozott 
palotában, mint egy igen egyszerű paraszt házban, 
minthogy az első bevett olasz szokás s görög izlés szerint 
van épitve, félig-meddig muszka climában, a másik 
pedig megfelelően lakcéljának s az éghajlatnak. 

Sokan mindig a legszebbet, legnagyobbat kívánják, 
ily szerény kezdetű intézeteket pedig a magyar becsü- 
lettel s dicsőséggel visszás hangzatunak tartják; de 
kik ezek ? Rendszerint azok, kik éretlen képzelgésikben 
más vagyonikkal rendelkeznek mindig, de maguk sem- 



Digitized by VjOOQIC 



150 



mit sem áldoznak; vagy olyanok, kik forró, de jól el 
nem rendelt hazaszeretetöknél fogva azzal a csalfa 
reménnyel csábítgatják önmagukat, hogy annyi századok 
sötétségei után rögtön derül az oly igen alacsony is a 
legnagyobb fényre. 

A játszók is kezdők, a nézők is kezdők s ekép a 
szoros egybehangzás végett az első állandó színháznak 
is nem egy visszarettentő fénypalotának, hanem egy 
magához vonzó szelid világú kis bájlaknak kellene lenni. 

És ha egy millió pengő forintot tudnánk is egy 
színház építésére összeszerezni, egy másik milliót pedig 
annak mozgásban tartására; vajon nem hibáznánk-e, 
hogy annyi tehetséget pazarlunk oly tárgyra, mely igaz 
felette szükséges, de hasznosbakat is lehetne az ország- 
ban eszközölni, p. o. a Dunának tökéletes elrendezése? 

Ha tehetségünk kimeríthetlen volna, akkor minden 
számolás és határ nélkül mindenben kezdhetnénk óriási 
szabásokkal; midőn ellenben tehetségünk nem csak ki 
nem merithetlen, hanem olyas, melyből igen sokat 
s igen sokáig általában meríteni nem lehet, s köteles- 
ségünk, hogy erőnk avval a részével, melyet a haza 
oltárára tehetünk oly józan s takarékos mértékkel gaz- 
dálkodjunk, mint csak lehet. A hazának pedig több 
nevezetes hátramaradásí vannak, melyek további tűrését 
mindnyájunknak ugy kellene szégyenlenünk, mint én 
legkeserübben szégyenlem — teszem például, hogy 
Budapest gőzhajók által nincs szoros összeköttetésben 
a fekete tengerrel ; a két testvér város nincs összekötve 
állandó híddal; nincs országház, nincs a curiának oly 
helye, mint a milyen, ítéletem szerint, a legfőbb ítélőszék 
bíráihoz csakugyan illenék, nincs kiépült múzeum, hanem 

ott függ pálinka üveges békák és kigyók között alapitójá- 
nak képe s ez a nemzeti háládat de nem 

is serkent senkit, ki gondolkozni tud és köszönetet vár. 

Köztünk igen sok éppen nem tud számolni, minek 
következésében nem ritkán zablát ragad az ábrándozás, 
és sokaknál százszorta nagyobb az akarat, mint a tehetség. 

A bizodalom sokat ér, és semmi egyéb, mint hitel 
magasb értelemben ; melynek varázsa az, hogy számos, 
ki egy húszast sem akarna kútba dobni, kész ezreket 
szentelni, tán önsanyargatás mellett, ha nem az elbomlás, 
hanem a siker hihetőségei szabatnak eleibe; azaz, ha 
az egyesületi pénzek ellenkezőleg manipuláltatnak, mint 
eddig történt. 

Valamint számos hátulkullogó katona előre rúgtat, 
midőn már megfordult az ellenhad, s leghangosabban 
rajtáz: ugy számos semmittevő s későn vagy siker után 
fizető is, legnagyobb kortyokkal kész azt a hasznot s 
dicséretet nyeldesni, melynek keresésében nemcsak része 
nem vala, hanem melyet minden hátráltatásai ellenére 
is mások szerzettek s érdemlettek meg. 

Nincs semmi, a mi inkább inditná az embereket 
áldozattételre, mint a siker hihetősége. 

Az okos egy garast sem vet el haszon nélkül, de 
ezreket is kész áldozni sikerért. 

A dolgot ugy kell intézni, hogy ha nem hajt is a 
részvény hasznot, boldoguljon legalább a tárgy. 

Az egyesületek lelke, akár mire célozzanak is azok, 
oly bizonyos alapokon nyugszik, hogy azt módosítani 
ugyan végnélkül lehet, de valamit velejére nézve változ- 
tatni az egésznek megsemmisítése nélkül lehetetlen. 

Minden erőmű, sőt természettani test is, mely bizonyos 

elvekhez van csatolva, velejére nézve nem változhatik 
a nélkül, hogy vagy meg ne szűnjék lenni az, a mi 
volt, vagy tökéletesen meg ne semmisüljön. 

Egyesülnünk kell mindenre a mi a hazát felemeli 
s fejedelmünk székét erősiti; mert a mostani zivataros 
időkben csak egyesült erő állhat ellen a felébredt, de 
el nem rendelt képzeleteknek és a forró, de ki nem 
főtt ábrándozási elméletek árjainak. 

Az egyesülés lelke pedig a személyi s vagyoni bátor- 
ság; s mig ez tökéletes rendben nincs, vagy hiányos,, 
addig csak alap nélkül állhat egyesület fel — — s 
ekép megint rogynia kell. 

Szabaduljunk meg egykor már a rendbontók járma 
alul, azon most s később is csak magunk segíthetünk^ 
mert ilyenekben az ellensúly, mint teszem szurony s 
eféle, Ítéletem szerint, veszedelmesb s kinosb gyógyszer, 
mint a nyavalya maga. 

Ne felejtsük soha: hogy korántsem elég és még: 
semmi célt nem értünk, habár fennállnak is színházak 
s egyéb intézetek, ha bennök nincs az a jó izlési és^ 
szép társasági szellem, mely nélkül a mostani idők- 
ben a legtökéletesb színház is végkép üres s a leg- 
hazaibb intézet is divatnélküli leend. 

Minden eddigi irói próbatételeim fő tendentiája 
(célja) — habár azt világosan kifejteni nem is valék 
képes — bizonyosan mindig sikeres egyesülhetésinkre 
célzott; azok által pedig soha egyebet eszközölni nem 
kívántam, mint értelmi súlyunk nagyobbitását, magyar- 
ságunk kifejtését, tehetségünk felemelését — ; 

a minek nagyobb súlya sokra és magyar játékszín fel- 
állításra sem volna tán szükségtelen. 

fldó és két garas. 

(1841) 
Gróf SZÉCHENYI ISTVÁN. 

ejedelem és nemzet közti kötések nem sarkal- 
hatnak oly változékony s felette ingatag ala- 
pokon, mint sympathia (rokonszenv) vagy sze- 
retet. Szószentség, kölcsönös méltánylat s a közös érdek 
megismerése az az egyedüli talaj, melyre épülhet, néze- 
tem szerint, kormánynyal honboldogitó viszony. 

Igazi közös érdek megismerése, igazi viszonyos 
méltánylat s ebbül eredő férfias hajlam és vágy, egymás- 
nak ültetvényit viszonylag öntözgetni s kölcsönösen törül- 
getni egymás homlokáról a közös munka közt kifakadt 
veritéket; nem nem, a házi élet kötelékének ily jelenetét 
vajmi gyéren s egyedül kivételkép fogod fellelni a magyar 
nemzet és ausztriai kormánya viszonyai között csak 
kevéssel ezelőtt. Hol pedig nem köt egybe szorosan 
egymással élő, egymással elválhatatlanul élni kénytelen 
részeket semmi más, mint betanult szó, meg pergamentre 
Írott házassági levél, ott nem terem a mező virágot, 
ott nem mosolyg a természet, ott soha nem üti fel 
lakhelyét az igazi szerencse. 

Ki fog sülni, ki a száj hazafi és ki a tény hazafi 
s elvégre fel fog világosulni az illetők előtt, hogy néha 

a legszebben hangzó phrasisok (szóvirágok) s a leg- 
alkotványosabban elszónokolt szabadelmüségek alatt 
nemcsak nem rejlik semmi, de ezeket csak ugy hasz- 
nálják a néppel s felingerlett sokasággal kacérkodó, de 
csak önhasznukat kereső, vagy egyedül dicsszomjokat 
enyhiteni akaró csábitók, valamint mázat, festéket s 
tudja mit használ nem egy úgynevezett »szép«, csakhogy 
láncára fűzze a könnyen hivőt. 

A tulbizakodó majd semmi, de a magában éppen 
nem bizó még kevesebb, mert ilyen a fagypont alatt áll. 

Megvan a jóakaratnak, a lelkesedésnek, a bátor el- 
szántságnak is a maga érdeme, nem tagadja azt senki, sőt 
ily tulajdonok nélkül — tisztelet, becsület mit — sem ér 
a legrészletesebben kidolgozott s a legmesszebbreható terv 
is. Ámde valamint a legjobb föld sem termi meg a búzát 
kellő műtétei nélkül, s valamint a legjobb akarat, a leg- 
szebb lelkesedés s a legbátrabb elszántság sem elégséges 
valamely complicáltabb (szövevényes) gépek kellő moz- 
gásbahozatalára s abbantartására : szintúgy tán óhajtani 
felette sokat lehet, de vérünk s honunk javára, diszére 
életbeléptetni bizony semmit, vagy csak felette parányit 
fog az, ki jó akaraton, lelkesedésen s bátorságon kivül, 
semmi más minőséggel nem képes ellőállani. 

Nemzeti újjáalakulásunk tekintetében nem ismerek 
gyökeresb s ekkép mélyebb gyógyszert, mint a nemes- 
ségnek közterhekbeni, igy vagy amúgy, de valaraiképi 
részvétét. 

Magyarországon nincsen nagyobb »vis motrix* 
(mozgató erő), mint a hiúság. 

A szégyen érzése kihűl, ezt nem szabad felejteni, 
ugy, hogy az, ki ma szégyenbül még minden jóra volna 

hajlandó, már holnap, mikor szégyenével úgyszólván 
megbarátkozott, mert hiszen azt sokan osztják s igy 
hiedelme szerint a szégyennek csak kis töredéke jut rá, 
semmi legkisebbre sem vihető többé. 

Egyedül kellő pillanat megválasztása vezethet siker- 
hez. Némelyekben, hol csak lépten-lépve kellene halad- 
nunk, elragadtatunk, némelyekben viszont, mikben lehe- 
tetlen elég sebesen indulni, veszteg állunk, sőt hátra- 
megyünk. 

Isten tudja igy kezeljük mi a politikát most. 
Egyben-másban megbocsáthatlanul szaporán, egyben- 
másban viszont megbocsáthatlanul lassan. 

Az alkalmas pillanat megragadása tehát magában 
még nem elég, de a mellette küzdők közti őszinteség 
is elmulhatlanul szükséges. 

Mi a magyarnak élete, kiben csak egy kissé is 
nagyobb a lélek, mint volna a nehéz agyag? Bizony 
talán aligha több, mint » kétes remény* s tán ennyi sem. 

Éppen nem a magyar vér és természet nyughatatlan- 
ságában rejlik ennélfogva a »szalmatüzi« qualitás (minő- 
ség), de szapora fellobanása s éppen oly szapora kihűlése, 
eddigi vezetőinek, kikre hallgatott szive, kik vagy érzel gő 
felszinüségöknél s könnyen pityergő vénasszonyságoknál 
fogva, vagy tudván, bogy öncélaikra könnyebbéig használ- 
hatják a nagy tömegeket, ha érzéseihez folyamodnak, 
mintha itélő tehetségét fárasztanák, jobbadán fényes 
képeket, tündöklő légvárakat, s efféle ámitási szereket 
raktak elébe, valami nem oly Ízletes, de annál táplálóbb 
s nedvbe vérbe erősebben menő eledel helyett. 

Lökje magától a magyar a handabandát s mindenek 
előtt a handabandázókat, kik annyit szólnak és mégis^ 

oly keveset mondanak, s kiknek már annyiszor vala 
szánakozásra méltó áldozatja, lökje ezeket magátul és 
» számítson* (valamint a felhozott telekdiji eszmémet 
jó számításból pártoló földesúr) : és meglássa, rövid idó 
múlva jó számítással, de mód nélkül előbbre haladand, 
mint fog érzelmi komédiák eljátszása s lázító beszédek 
elszónoklása által nagy előrelépéseket tenni. 

Nincs ország a világon, hol aránylag annyi tervező 
és indítványozó, s annyira szétágzó és tarka-barka ter- 
vező és indítványozó volna, mint hazánkban, mihez még 
az is járul, hogy szinte sehol nem szól oly nagy szánu 
és oly készületlen tudatlan szám minden tervhez, minden 
indítványhoz, mint éppen drága honunkban. 

Szinte mosolyra, de valóban kimondhatlan keserű 
mosolyra vonul az ember ajka, ha képzeletében feltűnik 
az a torzkép, mely ily alkalomnál kifejleni szokott és 
előtte ezer variatiokban (változatokban) mutatkozik, mint 
némulnak el és száguldnak vissza, ha tettre kerül a 
dolog, egymás után mindazok a szájhősök, kiknek a 
világ nem látszott eléggé tágnak lenni, mig fecsegessél 
és handabandával lehetett azokért bajnokokként vitéz- 
kedni, kik a tábor podgyásza mögött tartózkodva, bajuszt 
pödörve nagy hangú » ilyen amolyannal « mindent legyőz- 
nének, ámde surranjon el csak egy-két golyó, és tüstént 

legnagyobb szelídségre olvadnak ezek egyedül 

csatán kívül félelmesek. 

A restes tudatlan rendszerint mindég valami másban 
keresi üdvét, mint saját értelmes munkájában. 

Honunk szükségei roppantak, s valóban elannyira,, 
hogy az, ki ámítás nélkül át bírja tekinteni azoknak 
aggasztó sorát, lehetetlen, mikép el ne csüggedjen. & 

mint a példabeszéd tartja, mindent szegre függeszteni 
ne legyen hajlandó. S ha van valami mi slz igy látókban 
némi bátorságot és önbizalmat szülhet — mely tulaj- 
donokat közbevetőleg legyen mondva, nem szabad azzal 
a merész szesszel egybekeverni, melytől sok csak azért 
pezseg, mert orra hosszánál nem bir tekinteni tovább, — 
az valóban nem egyéb, mint az a mindenünnen borongós 
körülményiek közti reménynyilás, melyen keresztül az 
mutatkozik, hogy tenger bajaink dacára mégis diadalosan 
üdvpartra köthet ki annyi viharokkal küzdött és elsülye- 
déshez már oly közel volt nemzeti bárkánk, ha fel-felcsosz- 
szanó honszerelemtől ittas ide s oda kapkodások helyett, 
éber előre látás és szilárd következetesség ad annak 
irányt. 

A nemzetnek előmeneteli küzdelmiben ugy mutat- 
kozik dagály és apály, mint a habos tengernek mozgalmi 
között. Most dagály pontján van vérünk. Tán csakhamar 
ismét apály felé forduland. Ki tudja ? Használjuk ennél- 
fogva a mostani pezsgőséget, mig lehet s ha már tenni 
akarunk, tegyünk inkább derekast, miveljünk inkább gyö- 
kérbe vágót, mintsem hogy örökké, jobbadán csak ámitá- 
sokkal és legfeljebb félszegiekkel, sőt némi apostolok 
szerint, egyenesen még most meg nem érettekkel, vagy 
ellenkező esetben mindent lobba, lázba bájtokkal ve- 
sződnénk és a drága időt hasztalanul, vagy aránylag 
csekély nyereséggel kimeritenők. 

^ Bizony mondom, a jobb lelkületű, ki mélyebben 
tekint a tények forrásaiba, émelygő. 

Qróf Széchenyi István gondolataiból. 

Én felfogásom, Ízlésem, politikai vallásom s emellett 
saját előbb-utóbb bekövetkezhető anyagi hasznomnál 
fogva, valóban s minden fitogtatás vagy megsemmisí- 
tésére célzó tulhajtási ravaszság nélkül akarok az adóhoz 
járulni és fizetni, ha másképp nem lehet, legkisebb 
felelősség nélkül is, habár nem is tudom, mire s mennyit^ 
nem bánom a holnapi naptól kezdve ; feltéve mindazáltal, 
ha ezen minden adóhoz feltétel nélküli járás nem vétetik 
célba és teljesedésbe tatár. modor szerint, melyhez képest 
csak a kisebb számú lelkesebbeknek kellene minden^ 
vagy túlságos terheket viselni, hanem ha azt Magyar- 
ország minden lakosa, bárki legyen is az, ki e haza 
levegőjét szíja, egyet sem véve ki, minden különbség s 
kiváltság nélkül egyiránt, vagy határozottan mondva : 
tehetségéhez aránylag köteleztessék hordani vállain. 

Legyen csak bizonyos ok — s mily ok lehetne 
nagyobb, mint az érdek, — mely minket közelítésre 
kényszerit; s tüstént meg lesz vetve bizonyos közszel- 
lemnek legelső talpköve, melynek most, ha igen érzé- 
kenyen csalni nem akarjuk magunkat, teljes és mondhatni, 
szánakozásra méltó híjával vagyunk, mely nélkül egy 
nép sem emelkedhetik nemzetté s ekképp nélküle a 
magyar is, mint eddig, szintúgy ezentúl csak tengeni s 
dísztelen kora halálra érni fog s melynek életbehozását 
ehhez képest, én legalább azt hiszem, nem lehet semmi 
esetben is igen drágán megvásárlani ; ugy hogy én inkább 
ma, mint holnap akarnék közerővel a honnak minden 
terhei alá állni s feltétlenül mindenhez fizetni, csakhogy 

mielőbb meglegyen rakva egy nagy és közös érdeknek 
szellemi sarkalata, mely nélkül semmi sem s melylyel 
minden lehet a magyar. 

Igen, az adónak közös viselése azon nagy »Egyesitő«, 
mely minden erőket, anélkül, hogy ezek mivoltát, fényét 
s tán elkülönzött hatáskörét megtörné, egybevon s melynek 
minden nép, egyet sem véve ki, köszöni nemzetté át- 
alakultát; midőn, de egyetlen egy nincs, mely ezen 
»Egyesitő« nélkül felbirta volna küzdeni magát a müveit 
szabad nemzetek diszsorába. 

Valamint egyesek, ugy népek is, saját maguknak 
legnagyobb ellenségei s rendszerint csak akkor ébre- 
deznek, csak akkor józanodnak saját legérdekesb hasz- 
nukra, mikor körmükre ég az inség s midőn nem ritkán 
már késő. 

Mennyire én fogom fel vérünk jobb részét, — ez 
jóllehet tán nincs ország a világon, hol aránylag annyi 
honszeretet, annyi nemes áldozat szinte minden haszon 
nélkül párolgott volna levegőbe, mint nálunk, — még 
ki nem fáradt azon szent érzetből, mely az embert 
hazájához köti s forduljon csak egy kissé valóság felé 
mindazon gyönyörű álom, mely minket nemzetünk 
jövendője iránt oly bájteli reményekkel ringatott s nincs 
nehézség, melyet még most is a » romlásnak indult 
hajdan erős magyar* legyőzni ne tudna. Mert valamint 
egykor dönte le maga előtt mindent, noha számban 
felette csekély; ugy él ma is benne, habár lappangva 
és soknemü elpuhultságok maszlagától békózva, elfojtva, 
azon nemes lelkület, azon isteni szikra, mely valamint 
csatáit biztositá egykor, ugy fogja ma polgári létének, 
nemzeti nagyságának is megvetni alapját, ha célja nem 

undok középszerűségek közti, sok számítási fetrengés, 
mely annyi magyarnak, fájdalom mondani, úgyszólván 
életfeladása, ha célja nem hiu dicsvágy, nem egyedül 
kéjálmok álmodása, nem élvkóros sybaritismus, de 
mindenek felett áll előtte a haza; és ennek érdeke, 
ennek fénye azon lelki szomj, melyet mindenek előtt 
kielégíteni sóvárog. 



Mert valamint csatában a kisebb számú derék után 
iramlik a nagy tömeg, ugy politikai kifejlődésünkben 
is nem a »sokaság«, hanem » minőség* adhat egyedül 
célszerű irányt, — sem párt, sem színezet, sem lépcsőzet, 
sem bizonyos rend, bármily nagyra nőne is az, nem 
fogja ujjáalkotní (regenerálni) Magyarországot; de e 
dicső műtétei kirekesztőleg azon lelki rokonok által 
eszközölhető csak, — bárkik és hol legyenek is azok 
— kik nem fél, de egész emberileg kedvelik ugyan 
maguk számára is a hasznot, de hazafiúi hűségtől el- 
telve vesznek inkább el, hogysem vérük és a közérdek, 
habár csak hajszálnyi kárán is gyarapodni kívánnának. 

Főcélom ennélfogva: a közhaza érdeke; mellékes 
célom pedig: saját magam és enyéim haszna; ugy 
azonban, — mint ezt már számtalanszor érintem, — 
miképp e két cél ellentétbe soha ne jöjjön, sőt ha jő, 
saját hasznom mindig alá legyen rendelve a közhaszon- 
nak, de emellett a közhaszonból rám és enyéimre is 
szivárogjon okkal-móddal becsületes munkám bére . . . 

Nemzeti felvirágzás ügyében, vérünket tekintve, én 
biztos és növekedő siker után sóvárgok. A rövid, a napi 
diadal nem oltja szomjamat, mert rövid, mert napi 

mert szomjam határtalan. Erőltetést ez okból bármily 
árnyéklatban is, mennyire gyarló természetemnél fogva 
egybehangzásba birom hozni nézeteimet tényeimmel, 
kirekeszteni iparkodom politikámból ; mert erőltetés 
nemcsak szappanbuboréka diadalt szül, de az erőitetőre 
visszapattan. 

Szerencsejátékot nem játszik a bölcs, mert a szerencse 
szaporábban távozik, mint jön és ekképp nem érdemel 
virrasztást, de még gyertyát sem. Ha azonban van 
szerencsejáték e világon, mely kivételt, sőt tán némi 
tapsot érdemel, az egyedül az, mely a hazafit készti, 
bár siker, bár nem, tehetségének részét a haza javára 
kockára tenni, ha t. i. nem létezik oly mező, melybe 
biztos haszonnal lehetne fektetni pénzt. 

Ki még elvben sem akar semmi közteherhez járulni, 
bármily csekély tehetségű volna is egyébiránt, mert 
hiszen csak a botor vágyik többet tenni, mint amennyit 
bir, valamint a császár is elveszti ott, — mint a német 
mondja — jogát, hol nincs: az egyensúly nem egyéb, 
mint gyáva here. 

Ha magunkbaszállás és körülményeink fontolóra 
vétele után hidegek maradunk és nem ébredez bennünk 
valami nemesebb vágy, melytől epedünk, de az eddigi 
minden közszellem és valódi nemzeti nagyság s csak 
ehhez kötött nemzeti becsület nélkül is elbírjuk viselni 
az életet, sőt azt vélvén, >ej, beh erősen irigyel minket 
a világ«, még kérkedünk is azzal: ám akkor »öljük az 
időt s üljük ünnepeinket körülbelül, mint eddig «. 

Az okos gazda, mindenek előtt tehetségét veszi 
számba, melyről rendelkezhetik. S csak akkor, ha ez 
tisztában van, veszi fontolóra, mire pontosít hatja azt 

össze legnagyobb gyümölcsözéssel. Ha nem cselekszik 
igy, csőd a vége. Lásd a magyar cifra gazdák sorát. 

Tehén, bármily jó fajii és jó alkatú volna is egyéb- 
iránt, csak fölötte kicsi tejet ad, ha szűk legeló'től sinyló's; 
és e szerint valamint nem volna ildomos, erővel több 
tejet fejni akarni ilyentől, mint amennyivel bir, mert 
tej helyett vért sajtolnál ki ebből s csakhamar végét 
vetnéd s ekképp egy huzamig jól kellene tartani azt, 
mihezképest előbb »fejős« legyen: szintúgy vajmi fel- 
színes és könnyelmű pénzember (fináncier) volna az, 
ki, mielőtt némileg adózási képességre emelkednék a 
nemzet, nagyobb adót vetne arra, mintsem amennyit 
tőkéjének csorbítása nélkül elbir; mert ahelyett, hogy 
tán némi pillanatnyi fel-felcsillámlás helyett tartós 
fényre emelné azt, egyenesen vérét és csontvelejét tá- 
madván meg elpusztulását csak koritná, vagy ha ilyesnek 
még nem indult, egyenesen annak magvát vetné el. 

* 

Tulcsigázott, kockára bocsátott áldozatokra, melyek 
az ország csontvelején ütnek csorbát, ez okból tehát 
életbevágó szükségünk nincs: hanem csak olyanokra, 
melyeket a honi test egészséggel elbir. 

Óra, bármely mesterileg legyen is egyébként rész- 
leteire nézve készítve, nem járhat jól, ha részei egybe- 
hangzásban nincsenek, sőt éppen nem is járhat, ha 
valami akármily kicsi, de alkotó résznek hijjával van. 
Gazdaság vajmi kétes állapotban lebeg, ha kellékei között 
nem létezik bizonyos láncolat és néha egy kutásásra 
rosszul választott hely elég, a legköltségesb beruházá- 
sokon csorbát ütni. 

A fő feladat mennyire lehet » tollvonással* segitni e 

bajon, azaz mindenekelőtt jó törvényekkel járulni a haza 
felvirágzásához. 

A középszerű, az aljas nem fogja kielégiteni keblünk 
vágyát, pillanatink pedig felette drágák és ekképp bizony, 
ha nem aharjuk mi, magyar kiváltságosak Isten és ember 
előtt megérdemleni a here és trücsök címét, mely két 
bogárnak egyike semmi közterhet nem visel, másika 
ellenben nem bir elég belátással valamicskét előlegezni 
akkor addig is, mig sokat vihetünk honunk investitiójára 
(beruházására), vigyünk legalább annyit, amennyit csont- 
velőnk csorbítása nélkül elbírunk. 

Sok szép szónak, meg nem egy mulatságos elő- 
adásnak néha a legkisebb haszna nincs; midőn olykor 
a legszárazabb elemezés is, mely nem aratott tapsot 
elvégre mégis mindenkinek tetsző következményeket von 
maga után. 

Ha megrohanást valami erősség egyszer visszaver, 
azt puszta megrohanással többé nem keríthetni kézre, 
sőt mennél többször zaklatják megtámadásokkal, annál 
dacosabb állásba jő, mint jőve egykor a töröknek át- 
ellenében fügét mutató szüzével Komárom. Ily esetben, 
nehogy kudarc tetőzze kudarcot, egyedül rendszeres, 
minden részleteiben egybehangzó ostromlás vezethet 
célhoz. 

A magyar embert fizetésre betüszerint csábitni kelL 
Ámde mi által lehet őt ilyenre csábitni ? Részint annak 
megmutatásával, hogy semmiből semmi nem lesz és 
ekképp valamint esztelen tett pénzt fecsérleni: szintoly 
kevéssé eszes tett viszont, nagyobb nyereség fejében 
semmit előlegezni nem akarni, tehát haszon kimutatás 
által; részint némi előítéletek legyőzésével, mihezképest 

11* 



Digitized by VjOOQIC 



164 



egész fényében kitűnjék, hogy a jobb ember, a nemzeti 
becsület, bizonyos nemzeti nagyság nélkül nem lehet 
boldog, miket azonban ingyen el nem érhetni és ennél- 
fogva szellemi győzokok által. E két varázsszer okvetlen 
diadalt szerez a legmakacsabbnál is ; mert anyagi vagy 
szellemi, vagy e kettő összevéve, rendszerint csak hat 
az emberekre. 

Az életnek ezer viszonyai közt azonban gyakorlatilag 
másképp mutatkoznak a dolgok, mint azokat felette 
kényelmesen nem egy népboldogitó oldja meg Íróaszta- 
lánál vajmi könnyen. 

Kardra most nincs szükség, mert magunkon kivül 
valóban nincs ellenségünk; saját magunk ellen pedig 
kardot rántani csak nem fogunk. Szavak ellenben, habár 
jóra, rosszra csudaerejüek is, rendszerint puszta szavak, 
mondom, akármit magas lovakról harsogtatnának is- 
azok, bizony bajunkból kisegiteni nem fognak. 

Felfogásom szerint soha nem szeretek keresni segít- 
séget magamon kivül; mert nem egyedül saját tapasz- 
talásom mutatja, de mutatja a világi tapasztalás is, 
hogy senki nem mozditja saját céljainkat annyira elő^ 
mint mimagunk; miképp nem is messzire megy az, ki 
más segítségére támaszkodik. 

Derék belfogyasztás, ez a nemzeti egészség és 
erőnek valódi hévmérője. De nem ám egyedül kenyérnek, 
burgonyának, tengerinek s eféle puszta életfent art6 
szereknek fogyasztása ; mert hiszen ilyenek csak agyag- 
részünk legsürgetőbb szükségeit pótolják, >mik nélkül 
nem«, hanem fogyasztása mindannak s pedig fokozatos- 
arányban. 

Miután mindinkább vágyik a positiv (valóságos) 
szerencsére meghivott ember, ki nem pangásra s állati 
tengésre van elitélve, de üdvét egyedül hatáskörében 
leli azon soha nem lankadó szorgalomnak, melyet Isten 
plántált keblébe s mely midőn legszebb erényének kime- 
rithetlen kútfeje, egyszersmind úgyszólván jutalmazólag 
napról-napra több és különfélébb életjavakban is része- 
siti őt. 

Terheljük meg a pálinkát, mely aggasztólag rágódik 
az éjszaki népeknél hevesebb magyar vérünkön, terheljük 
meg ezt az elnyomásig, ha lehet; nekem semmi nem 
volna kedvesebb, csakhogy oly jövedelmet ne várjunk 
innen, mint a mennyiről honunk valódi felvirágzására 
elvégre rendelkeznünk kellene. 

Hol van határa részint azon képzeli felhevülésnek, 
melylyel minden jobb ember el van telve, ha » létéért 
küzd* s ekképp minden hü magyarnak is el kell telve 
lennie, ha hona kétes állását maga előtt készakarva 
eltitkolni nem akarja ; részint hol van határa mindannak 
a »nem fizetési ürügynek*, melynek következtében — 
fájdalom mondani — annyi magyar sokszor tudta nélkül 
is, szüntelenül valami »kisurranásra« alkalmas hátulsó 
ajtócskák után kacsingat. 

Én Magyarország férfias felvirulása után sóvárgok. 
Minden, bármi hasznos legyen is egyébként, mi e vége- 
zethez nem vezet, nem közelit, nem elégiti ki lelkem 
szomját. »Féhgmeddigi«, »akarom is nem is « -féle, tehát 
nekem nem kell. Midőn azonban igy érzem magamat 
lelkesítve, se a vak véletlent nem veszem számba, se 
idegen kézből nem várom, nem követelem vérem üdvét 
s legkevesebbé számitok sült galambokra ; de mindenek 

helyett mennyire birom, magam kívánok saját vállaim- 
mal állni egykori nemzeti nagyságunk ópitvénye alá. 

S valóban itt van ideje, hogy elvégre lehetőleg 
kimutatva s megismerve legyen minden magyar lényege, 
ugy, hogy a ki tehetetlen s nem birja szolgálni a hont, 
kiméivé, azokkal ne zavartassék igazságtalanul egybe, 
kik birnák ugyan szolgálni azt, de nem akarják ; miképp 
a kötelességében honfiak megmenekedve az ilyféle selej- 
tesek nyilt, valamint kétszínű (hypokrata) gátlásaiktól, 
átalakulási szent ügyünket illetőleg kezet fogva s vállt- 
vetve, akadály nélkül gyakorolhassák erejüket. 

Álljon elé s tanítson jobbra, csakhogy vége sza- 
kadjon egyszer annak a pangásnak, mely közt sínylődünk 
s azért sínylődünk, mert akármi felségest tervezünk is, 
mindenütt megakadunk tehetség híja miatt, mely ugyan 
nem egyéb, mint » célirányos munka «, ámde ennek meg- 
indítására pénz, nemzeti látszattal pedig sok pénz kíván- 
tatik ; s ilyest hátulsó ajtócskák utján nem igen, mások 
erszényéből pedig bűnhődés nélkül alig szerezhetni. 



Ha hátramaradásunk aggasztó létét s ezer szük- 
ségeinknek ehhezképesti irtóztató sorát lágyvelejüleg 
magunk előtt eltitkolni akarjuk, sem elfecsérelhető időnk, 
sem elprédálható pénzünk, de legkisebb sincs ; nemzeti- 
ségünk pedig, ha szemeinket behunyva szintén ezáltal 
nem akarjuk nyomorult félénkekként eltávolítani tőlünk 
a veszélyt, valljuk meg, bizony felette bágyadt lábakon 
áll, mi azon magunk kívüli kapkodás symptomája 
(jelensége) után leginkább bebizonyul, mely szerint nem 
egy magyar, mint vízbefuladó, mindig másban keresi 

menekülését, a helyett, hogy mindenkit békében hagyván, 
egyedül saját erejére támaszkodva, és ezt szűrül meg- 
oltalmazva, iparkodnék elérni üdvpartját. 

Lehetetlennek látszik, hogy mi magyarok, miután 
annyi előttünk a régibb példa, mely szerint okulni lehetne, 
s ekkép okulni kellene, sokáig s eldöntő számban 
foghatnánk mindazon phantasiánk (képzeletek) és cifra 
elmefuttatások áldozatai lenni, melyek által ma nem 
egy honosunk szédittetik el oly sajnosán. 

Habár lesznek is mindig ügyügykedő képzeletdusak, 
kik szép szavakkal s eleven festvényekkel theoriák 
(elméletek) tömkelegébe fogják csábítgatni a fogéko- 
nyabbat, vagy inkább: a »spongyásabbat«, azért az 
okosabb, az ovakodóbb, s ekkép a magyarnak jobb része 
tudom, ha egyszer feleszmél, inkább tapasztalás utján fog 
lépni elé, mintsem, hogy azok útmutatását kövesse végetlen, 
kik . . . egyik experimentumból (próbálgatás) esnének 
a másikba. 

Ha csakugyan minden haszon nélkül fecsérelnék 
el a száz milliót: *) akkor nyugalomra léphetünk, s 
pedig legalább nemzetileg szólva örök nyugalomra ; mert 
ez eset által tökéletesen kiviláglanék, mikép rajtunk 
semmi egyéb nem segíthet, mint idegen kéz, mely alá 
otromba nép okvetlen kerül, s mely kéz, ne féljünk, 
majd két garasnál jóval többet is ró egy holdra, 
csakhogy alkalmasint nem hazába fektetőleg, de sorompón 
tul vándorlólag. Mert ha nálunk nem egy idealista 
(felhők közt járó) és éretlen velő, és nem egy álpróféta 
és pajkos huszárszónok el is széditi ugyan némi alka- 



*) Széchenyi által tervelt föld- és egyéb adó. 

lommal a bárgyú sokaságot, sőt néha diadalának ünnepét 
is üli, mi egyébiránt tán nem egyéb, mint természetes 
következménye előbbi pangásunknak, — azért még 
mindig szabad semmittennünk, hogy elvégre, mikor 
mindinkább közelitendünk az egészség állapotjához, az 
eszmék is kiébredve, mint érintem, a régibb tapasztalás 
útjából egy könnyen, s kivált nevezetesb kérdéseket 
tekintve, kilépni nem fognak. 



Vérünk mély haláli álomban merengett. Most lázban 
van. Az előtt, néhány keveset kivéve, mit is gondolt a 
nagyobb rész hónával. Most viszont annyi az ujitó 
szakács meg a kukta, hogy se vége, se hossza. Az előtt 
vak volt a többség, ez időszakban viszont oly tágra feltárá 
szemeit, miképp ezek mindentől kápráznak, vagy mindent 
mintegy nagyitó üvegen néznek keresztül s csak kevés 
van, ki a dolgokat valódi mibenlétükben látná. 

Korántsem az lelkem vágya, hogy tervem tapsot, 
nyerjen vagy személyem, mint valami talpraesettnek s 
hazánk felvirágzását maga után vonónak feltalálójául 
pünkösdi királyként figuráljon s féljenek* fáklyamunkák 
múló (ephemer) s vajmi ingó demonstratiójával (tüntetés) 
ünnepeltessem; nem, célom nem ez, de lelkem szomja 
az, hogy honunk a szőrszálhasogatások nyomoruságiból, 
az életlen theoriák (elméletek) tömkelegéből s egyáltalán 
az elszigetelt provinciális (vidéki) nézetek sziik köréből 
kibontakozva felfüggesztvén aztán » akarom is, nem is« 
sas követelési, de kappan- repülési viszketeget, mely most 
annyi symptomákban (jelekben) mutatkozik, elvégre egy 
kissé nagyobb s praktikusabb " (gyakorlati) vonásokban 

rendelkezzék jövendője felett. Miről azonban pénz és 
sok pénz és szapora pénz nélkül csak álmodni sem 

lehet. 

* 

Vérem és hazám iránt nagyobb ellenséget nem 
ismerek, mint a hazafiság képe alatt lappangó heves 
hiút vagy hideg önzőt. 

Ha e mirigyek, e fekélyek a testben dúlnak, a nél- 
kül, hogy kiütnének a felszínre, soha nem fejlődhetik 
ki tökéletes egészség, sőt néha okvetlen bekövetkezik 
az időelőtti halál. Midőn, ha feltűnnek s a test fel- 
szinén mutatkoznak, tán csak fájdalom van, de nincs 
baj többé s rögtön beáll az egészség. 

A magyar nemzet most sem párduc, mely meg- 
boszulhatná ingerlőjét, sem fejős tehén, mely a bőség 
szaruját képviselné. Egyet vagy mást, vagy mindkettőt 
illő arányban, annyi hiában lepergett századok alatt 
csak lehetett volna belőle képezni, mert szellemi zo- 
mánca vajmi nemes, anyagi kifejthetése pedig roppant. 

Ámde hasztalan pergett le az idő s alig marad 
egyéb kincsünk, ha ilyest kincsnek nevezhetni, mint 
kölcsönös bűneink öntudata, melyhez képest a kormány 
soha nem birta felfogni lényegét a magyarnak s mily 
gyönyörű kifejtésre volna képes s csak most nemrégi- 
ben ébredezett saját jobb hasznára; a magyar ellenben 
meg nem szűnő agyarkodási közt egy időben sem tudott 
nagyobb méltánylást parancsoló egyezségre lépni s most, 
midőn uj reggel akarna virradni hona fölött s a hig- 
gadtabb egy végképi közös kibékülésnek tekint remény- 
teljesen elébe most, mint hagymázos álomtól korbá- 

csolva, nem birja, nem akarja látni újjáalakításának 
igényeit, de gyermeki dacban s kislelkü ujj húzásokban 
öli idejét, öli erejét. 



Egy romlott nép között, sajna ki akarná józan 
észszel a spártai szokásokat utánozni, hogy önmagát 
elgyötörve, az emberek előtt komédiát játszszék. 

Az államférfinak, a fejedelemnek, mintegy őrszel- 
lemnek kellene a tudatlan és vak nép felett virrasztani. 
Megcsalnia ezt szabad lesz, ha boldoggá teheti. Mindenek- 
előtt az a nevelés, melyet serdülő korunkban nyertünk, 
veti meg alapját az öreg napjainkban reánk váró bol- 
dogságnak és megelégedésnek. A ki semmi szemrehányást 
nem tehet magának, a kinek benső összhangja tiszta 
lelkiismereten és testi egészségen alapszik, az bármily 
mostoha sors alatt is, soha nem érezheti magát boldog- 
talannak . . . 

Az én honfitársaim az egyedüliek a világon, a kik 
minden legkisebb ellentállás nélkül, minden boldogsá- 
guktól, a szabadságtól meg hagyták magokat fosztani. 
Nem láttak ők közelökben leigázott népeket s nem 
ismerik a szabadság isteni voltát. A szabadságot több- 
nyire csak akkor becsüljük, mikor már nem vagyunk 
szabadok, vagy ha a szabadságot végtelen nagy áldoza- 
tokkal kellett megvásárolnunk. Ha a szabadsággal együtt 
növünk fel s fáradság nélkül jutunk hozzá, nem is 
becsüljük azt eléggé. Csak a nevelés olthatja be igazán 
lelkünkbe és szivünkbe a szabadság iránti érzéket. 

Hogy egy. nemzet önvédelmi harcában nagygyá és 
halhatatlanná válhassék, ahhoz egyedül a nevelés ad 

neki olyan alapot, mely nélkül bármely hóditó nép a 
dicsőség és diadal szomjának minden előnyeivel fog 
ellene harcolni, anélkül, hogy arra az ellentállásra találna, 
melyre csak józan és átgondolt hazafiság, a becsület 
szilárd elvei s a személyes bátorság megszokása képe- 
sithet s a mely végzetessé, megsemmisithetővé válhatik 
a támadóra nézve. 

A ki ujabb időkben látta egy hadsereg diadal- 
mámorát, melynek, ugy látszott, hogy semmi erő és 
hatalorm ellen nem szegülhetett — Istenemre, az be 
fogja látni, hogy egy nemzetnél, ha lételét és szabad- 
ságát szereti, az ifjúság nevelésére kell fősúlyt fektetni, 
mely minden egyest a közhaza iránti tartozásaira megtanit. 

A nevelés ez ága ujabb időkben egy országban 
sem ismeretes még nevéről sem. Hihetné az ember? 

Az én ifjaimat ugy kell nevelni, hogy gyermekkorban 
megszokják minden szenvedélyüket a haza dicsőségének 
vagy érdekének áldozatul hozni. De hogy történhetnék 
az egy olyan országban, melynek nem szabad a satira 
vagy a sarcasmus érzetével a világra születnünk, nehogy 
a mit a kormány kezd, komikusnak, nevetségesnek 
találjunk! Biz' igaz, némely államban jobb az ifjakat 
éppen nem nevelni, se külföldre nem ereszteni: mert 
mihelyt egy vonallal feljebb emelkednek a középszerű- 
ségnél, be fogják látni, hogy a tunyaság és az ostobaság 
áll itt a dicsőség legmagasabb polcán s hogy egy becsü- 
letes embernek nagy habozásban kell önmagában lennie, 
vájjon lázitó, zendülő nagymester legyen-e, vagy pedig 
csendesen krumplit és zöldséget termeszszen ? E szomorú 
állapotnak egyedül a jövendő nemzedék célszerűbb 
nevelése vethet véget. 

Igaz, hogy rossz könyvek megzavarhatják az embert, 
kivált, ha születésekor egy baltacsapás jutott neki 
osztályrészül. Ez általános hibája az én jó régi földie- 
imnek, de szörnyen megharagusznak, ha azt megmondják 
nekik, mert nem tudják, mily szeretetreméltó dolog az, 
ha valaki egy kissé fellengó's és hóbortos. Az a bizonyos 
csira, mely agyunkban e szeretetreméltó hibát teremti, 
isteni eredetű s azonos azzal, a mi az embereket a 
közönséges kerékvágásból kiemeli s őket vagy hó'sökké, 
államférfiakká, fináncminiszterekké, poétákká és művé- 
szekké, vagy pedig istentelenekké, lázitókká, csábitókká 
és zsiványokká teszi. Ez az anyag, melyet ifjú korunkban 
rendesen nagyon is szétfecsérlünk, melynek pedig vén 
korunkban oly nagy hiányát érezzük, nem hagyja nyugton 
az embert s dacára létrehozott szülöttének, mindig elég 
ereje marad arra, hogy előre, vagy hátra hajtson. S ezt 
a hátraesést a jó nevelésnek kell megakadályozni. 

Jó nemzeti iskola az, mire egy hátramaradt népnek 
mindenekfelett szüksége van. 

A test a bátorság horgonya s azért azt erősitenünk 
a lélek miatt szükséges. Ezt már a gyermekeknél kell 
megkezdenünk, mert ha nem merünk ezeknél valamit 
kockáztatni, bizonyára Őket magukat kockáztatjuk. 

IWHKróf Széchenyi István az Udvlelde cimü müvé- 
v^^^i ben a nemzeti teinetö megalapítását tárgyalja. 
^^-^^ Magasztos gondolkodására vall, hogy a haza 
elhunyt nagyjait, jeleseit egy közös és tisztelendő 
helyre akarta temettetni, ott szobrokkal, emléktáblák- 
kal örökiteni nevöket, hogy példáik lelkesítsék és neme- 
sítsék az utókort. A megtiszteltetés által leljenek üdvöt 
a halottak, a példa által leljenek üdvöt az élők. Köz- 
lünk e munkából néhány gondolatot, úgyszintén az 
> Eszmetöredékek különösen a Tiszavölgy rendezéséi illető- 
leg* -hő}. 



Bármi legyen hitünk, vallásunk, ha szórakodás által 
egészen el nem szédül fejünk, tökéletes állatíságba nem 
merülünk, bizonyosan fel-felnyilvánul néha életünk ko- 
molyabb pillanataiban saját belsőnk. 

Évekig élünk, hatalmunk, bölcsességünk s erényeink 
édes önámitásai vagy egyéb ábrándaink között. 

Bus és komoly az emberiség sorsa s még a lég- 
erősbnek a lelke is megborzad, ha pillanatilag felgör- 
dülnek annak kárpitjai. Ember - sorsával lehetőleg kibé- 

külni s elszánással élni emberileg, a földi legfőbb böl- 
csességnek öszvege. 

Scytha Anarchasis, midőn bejárván a világ leg- 
kitűnőbb részeit s bámulván más nemzetek nagyságát, 
meg nem romlott gyermeki kedélylyel s örömitlasan 
tért ismét pásztornépéhez vissza, s mint hü rokon, hü 
barát s hü embertárs leheli ki végleheletét; jutalmul 
pedig a hűség azt a diját nyeré, mely a lelkesnek — 
ki azonban, mig ember, emberileg s nem földfölötti lég- 
körben él — legédenibb : közmegtiszteltetést és sirhant- 
jára a honfi hálakoszorut. 

Nem volna-e nemzeti kifejlésünk lépcsőfokozatai 
között a teendők során tán az is, hogy a budai hegyek- 
ben, honunk közepén és ekép némileg szivében állitnánk 
temetőt, egy szabad ég alatti Üdvleldét. Hadd lenne 
vérünk jobb része ott jutalmul, vagy ha buknunk kell, 
kinek éhez kedve van, végvigasztalásul legalább halál- 
ban egyesülve, ha nem tudott életben egyesülni, és nem 
birta értelme által az elsülyedéstől megmenteni magát; 
s hadd lelné e helyen a hátramaradtak megemlékezés- 
hálavirágát a derék, vagy azoknak legalább szánako- 
zását a magyarnak végomladéka. 

Nálunk némelyek kivétel nélkül oly tulcsapongólag 
keverének akármibe is költészetit s szellemit, hogy sok 
valóban a megemészthetetlen ábrándok árjától úgyszól- 
ván csömört kapva, a positivitás (való) oly rideg meze- 
jére sülyede, honnét a legkisebb felemelkedés is szá- 
nakozó léghajózásnek mutatkozik. 

A nevetséges a magasztosnak töszomszédja, mikép 
az, mi másutt s más körülmények közt magasztos, ná- 
lunk s a mi bonyodalmaink között felette aljas lehet: 

midőn viszont az, mi különösségénél és kisded kezde- 
ténél fogva ma közönyös, józan alkalmazás által a 
legdicsőbbre emelkedhetik. 

Tegyük fel, ha idővel tenger veszélyek és bajok 
után, miből megtörhetlen türelemmel és bajnoki elszánt- 
sággal némileg kibontakozánk, végkép üdülni kezdene 
vérünk s a helyett, hogy most háládatlan theoriákban 
(elmélet), felszínes kísérletekben és irigy agyarkodások 
és hiu » mindegyik akarja vinni a kolompot « féltékeny- 
ségek közt pazaroljuk el legjobb erőnket, egy lelkes 
nemzetté forrna össze mindinkább a magyar, mely 
nemcsak elágazó lelkesedéssel, de az állodalom minden 
tagját átható közszellemmel bir, s ha akkor a szeren- 
csésb ivadék elhunyt jobbjainak néhányait, kik a kisér- 
tet óráiban el nem esüggedének, de örök elbukástól 
megmentik s mind magasbra emelik a magyart, miről 
nemzetem szigorúan itélt, a mindennapi élet elszóró 
körén tulemelve honunk központi hegyeiben, már nyu- 
godva lelné : s váljon azt hisszük, nem fogna az akkor 
éppen oly szent érzelmeket gerjeszteni minden nemesb 
kebelben, mint azt most, az Istennek nem elég tiszta, 
az ármánynak ellenben nem elég erős voltunknál fogva, 
némi kevés kivétellel ma általánosan véve, alkalmasint 
nevetségesnek vagy legalább a felette közönyösnek 
színében jelenik meg? 

Ha kifej thetési erőnkben s szebb jövendőnkben 
nem bizunk, akkor inkább dűljünk sirba. 

Minden azonban az eszmének alkalmazásától függ, 
mi ha rövidlátólag, a dolog csak egy oldalát tekintve, 
rögtönözve s általában szűk- vagy igen is tágkeblüleg 
történik, lehetetlen, miszerint már a kezdetben elhibá- 

zott, csak szaporán ismét tönkre ne dűljön, vagy leg- 
alább virágtalan állapotjából valaha is ki vergődhessek, 
s okvetlen mindenkorra el lesz hibázva az egész. 

Eleinte nagy sympathiára (rokonszenv) tehát nem 
igen számolhatunk és azért annál óvakodóbbnak kell 
lennünk elhunyt honfiaink kiválasztásában, mert csak 
igy adhatunk a tárgynak némi méltóságot. 

Ha azonban semmi nem illik is a nemzethez ke- 
vésbé, mint a saját dicséret, mint magamagának felhőkbe 
emelése, mert ám tegyék, vagy tehessék az idegenek : 
azért másrészről igazságtalanoknak sem kell lennünk 
magunk iránt; miszerint, ha jól emlékezem, Virág 
Benedekkel bátran el is mondhatjuk : hogy ha nem vala 
is ércemlékre érdemes honfiainknak száma eddigelé felette 
nagy, egyszerű hálaemlékre mégis egynél már sokkal 
több érdemesiti magát. 

Gondoljunk csak oly helyet közel fővárosunkhoz, 
hol könnyen megfordulhat minden magyar, hol azoknak 
hamvai egyesítve s méltányolva volnának, kik emlék 
nélkül annyiaktól felejtve, sőt rokon hiveiktül is csak 
ritkán emlitve — mert hiszen ilyen a gyarló ember — 
most elszórva feküsznek a hon minden részében, hazánk- 
nak most azok a derékéi, kik nemzeti életszikránk 
elalvását gátolák s azt magasabbra fejték, kiket minden 
magyar ismer és tisztel, de én ez alkalommal nem kivá- 
nok megnevezni s ugyan kérdem, nem volna-e az élde- 
let, távol az élet zajától magunkba vonulva, a hely- 
színén rebegni hálát hazánk elhunyt hősei felett. 

Miután egyeseknél soha nem időkünti, sőt néha, 
mikor a veszély közelit, a teendők legsürgetőbbje, vég- 
akaratilag rendelkezni s Ítéletem szerint gyáva az, ki, 

ha csak egy hü cseléd számára rendelkezhetnék is, ezt 
elmulasztja; ugy tartom, hogy szint ekkép népnek is, 
ha meg tudja magát becsülni, kell rendelkezni jövője 
felől, habár ez egyedül jobbjainak megtiszteltetéséig 
terjedne is s annál sürgetőbben, minél inkább áradozik 
körülte veszély. 

Csak bajjal hiszem, hogy oly népből valaha sok 
lehessen, melynek legkitűnőbb tagjai is oly szórakodott- 
ságban élnek és oly kevéssé magukba térvék és ennél- 
fogva oly kevéssé szilárd elvek emberei, miként napot 
nap után láthassanak kelni s alkonyodni anélkül, hogy 
hátramaradó vérük s hiveikről rendelkeznének. 

Ki nem hü rokon, bizony nem is lehet hü hazafi, 
ki nem hü embertárs, nem lehet hü barát; és ehhez 
képest, ki hátrahagyandó vére és hivéről nem gondol- 
kodik, annak hazához és fejedelemhez vonzó hűsége is, 
ha nem szinlett, legalább kétséges ; mert hiszen ő egye- 
dül ingatag szenvedelembül s mert kedve ugy csosszan^ 
vagy haszna végett hü és annak a polgári erénynek 
parancsa után, mely nélkül soha nemzetté nem virul 
nép, sőt az egykor legerősb nemzet is, ha annak szavára 
többé nem hallgat, végkép szolgaságba sülyed, vagy 
vad csordává fajul. 

Nem, nem a középszerűség ideje nálunk — hála 
az ég — már lepereg, mert legyen megpendítve a szép- 
nek, a dicsőnek bájteli hangja csak egyszer s találjon 
fogékony kebelre bárhol: s az anyagi élvezetek akár 
egy tengerében úszunk is, mind nagyobb vágytul hevü- 
lend lelkünk, igazi hazánk, a lelki örömök hazája felé. 

A polgári erények egyikét se hagyjuk ennélfogva 
parlagon és ekkép vérünk és hiveinkrül végrendeletileg 

is gondoskodjunk, mert csak akkor érhetjük el a lelki 
örömnek hazáját, vagy más szavakkal : csak akkor emel- 
kedhetik vérünk nemzetté, nagy, virágzó, dicső nemzetté, 
ha mindenki, vagy legalább a nagyobb szám él polgár- 
erényileg. 

Utálatraméltónak tartom az istentagadót, ki azon* 
ban veszélyben szepeg és kereszthez borul; és előttem 
csak az látszik talpraesettnek, ki főkép csend és béke 
között naponta felemeli lelkét a legdicsőbbhez, veszély 
közt azonban tán rövid fohászon kivül, semmi hosszas 
és panaszló litániát soha végpercig nem intonál. 

Asszonyi elgyengülésekre és panaszokra ne fakad- 
junk, erőnket ezáltal ne fogyasszuk a megvívás órái- 
ban, de elszántan vagy verjük vissza a ránk idézett 
veszélyeket diadalilag vagy bukjunk a mindenség fene- 
ketlenségibe panasztalan. 

A halandó egyedül múlékony emléket állithat, 
kedveseiért egyedül pillantás alatt kiszáradó könnyüket 
sirhat ; nem szabad ennek okáért bitorolnia felsőbb ha- 
talmak tisztét, kik előtt egyedül nyilvánulnak fel a 
vesék titkai és ekkép egyedül arról lehet Ítélnie, mi 
érzékeire hat s azt jutalmazni meg, mit ember ember- 
társai javára mivelt. Jóllehet hervadó az a koszorú 
azonban, melyet ember fon ember halántéki körül s 
szellő hordja el a csontjaira ezrek tül vitt halmot, sőt 
az örökkévalósághoz mérve, még Egyptom pyramisai 
is alig élnek egy pillanatnak szűk körén tul ; azért még- 
sem megy soha is veszendőbe, mit isteni szikrátul fel- 
hevítve, ember embertársának felemelésére vagy az 
egyetem feldicsőitésére tett, csakhogy az üdvnek jutal- 
mát nem osztogatják halandók, de egyedül Istenek. 

Minden egyoldalúságot s minden rögtönzést egyiránt 
és felette féltékenyen kellene kerülni, nehogy pártszint 
nyerjen a dolog, s pillanat - okozta felhevülésben tán 
olyan is emeltessék a megjutalmazásra szánt helyre, ki 
arra érdemetlen, s ekkép nem oda való. Már ha ez 
kellő és elégséges figyelembe nem vétetik, igen könnyen 
megtörténhetnék, hogy egy vagy más párt, mely éppen, 
habár csak pillanatilag is, egy kissé több erővel bir, 
kedvenceit, bálványait rendre mind behozná, és ez által 
vagy mindenkorra elaljasitaná, az egyedül a valódi 
érdemnek, s nem a hatalom s népittasságtól felemeltnek 
megjutalmaztatására 'szánt helyet, vagy abba a felette 
kellemetlen helyzetbe szoritná a jövőket: azt Augias 
istállóiként néha kiseperni kénytelenitetni ; mik által 
egyiránt ketté volna törve a dolognak szellemi bája s 
varázsa örökre. 

Nemzeti részrehaj latlanság s nemzeti méltóság 
fényében kellene állni a megjutalmazásnak, melyet ha 
nem visel a legérdemesebb, a legdicsőbb is, emeljenek 
emlékére márvány sőt ércszobrot, mindig, vagy legalább 
felette könnyen a pártkedvencek sorába sülyed. 

Habár akárkiben — és ekkép bennem is — minden 
törekedése dacára szolgálni a hont, mégis több salak, 
mint kitisztult érc találtatnék, és az sülne elhunyta 
után ki, hogy a magyart tekintve, több károsnak, mint 
hasznosnak lett volna szerzője — miről nem ő, de 
egyedül más Ítélhet — akkor soha porhüvelye a sikeresb 
honi bajnokok nyughelyét semmi áron ne szeplősítse. 

Ha mások, s nagy becsben levők, cim, tiszt, hatalom, 
kincs és effélék megnyerése után izzadoznak és ez 
mindennapisága miatt igen nagyon maga rendén van, 

vagy legalább szemet nem szur, miért kellene nekem azon 
pirulnom, hogy én viszont kirekesztőleg egyedül vérem 
egy kis méltánylata után sovárgok. 

Vagy tán az irodalmi pályán is azért éjjelezzen és 
fáradozzon a közönség jobb része, hogy a közönség 
fáradni és munkálni és keresni- nem szerető részének 
asztalára, minden a restséget és tudatlanságot előmoz- 
ditó anyagi engedmények mellett, mikkel némely nép- 
barátok, vagy inkább álbarátok mások rovására őt 
megajándékozni ma oly különösen nagylelkűek, könyveket 
is ingyen rakjon? 

Ha ki veszély közt nyugodtabb kebellel s férfiasabb 
elszánással óhajt élete megmentése körül vívhatni, az 
gyermekként ne hunyja be szemét, s félénkként ne 
mámorítsa el eszét, de megbarátkozva a halállal, készüljön 
a legrosszabbra, vagy más szavakkal: az ki minden 
emberrel született földi gyengeségén lehetőleg tul kivan 
emelkedni a veszély óráiban, az számoljon magával, s 
tegyen rendet. 

Én legalább a magyarnak felvirulhatásáról, nem, 
de még csak fenntarthatásáról is habár kétségbe nem 
is esem, sokat nem remélek ; mi okból tehát, ha csakugyan 
aggódásom nem alaptalan, mi nem sokára kiviláglandik, 
nem egészen időnkünti, a magyarnak is, mig a tizen- 
kilencedik századhoz illő törvények által megirhatja vég- 
akaratját, előlegesen gondoskodni legalább sirjáról 

Nem sóvárogtam és soha nem is fogok sóvárogni 
más földi jutalom után, mint hazámfiainak, vérroko- 
naimnak egy kis méltánylatáért. 

Ha azonban mégis számosb tévedéseim egykor 
pillanatilag felejtve lennének, és az a kevés mag, mit 

véletlenül elhintek, mások által ápolva hasznos gyümöl- 
csökké virulna, és ez tán nékem tulajdoníttatnék, és igy 
hamvaim is érdemeseknek tartatnának azok tetemei közt 
békében nyughatni, kikben több volt a hon, mint az ön- 
szeretet, s kikben több vala a lélek, mint a pára akkor . . . 

ámde kezeimből esik a loll, mert illőbbnek hiszem e 
kérésemet végakaratomba folytatni. 

Eszmetöredékek különösen a Tíszavölg\} ren-* 
dezését illetőleg. 

Politikai pályámra visszatekintve, nyugodt kebellel 
mondhatom : soha más nem vezérlett, mint nemzetünk 
üdve, hazánk java. Népszerűséget, melylyel soha nem 
kacérkodtam és felső kegyelmet, melyért soha nem 
bókoltam és melyírt soha egy hízelgő szó nem hang- 
zott ajkaimról, mindig csak eszköz- és módnak tekin- 
tem, az érintett egyedüli főszemponthozi közelitésre. 

Mi magyarok még fiatal nemzet vagyunk s ez a 
hitem mindinkább szilárdul, noha életkorom képei nem 
lehetnek mai nap oly vidorok és reményteliek, mint 
valának akkor, midőn számosb évvel ezelőtt azzal hasi- 
tám a még jobbadán alvó nemzetnek keserű visszaem- 
lékezésekben búsongó álmait ketté, hogy a magyar még 
lesz. Igen, mi még fiatal nép vagyunk! Ámde azért és 
éppen azért kell üdülésünkre vigyáznunk, nehogy férfiúi 
korba léptünk törpeségre vezessen és időelőtti aggkor 
legyen vérünk jövendője. 

Nem a népszerűséget eszköz gyanánt nemzeti célra 
használó az ármányos, de az, ki népszerűséggel saját 
bálványzása vagy mellékes céljai miatt kacérkodik. 

Üssük fel a leélt nemzetek évrajzait, nézzünk kö- 
rül a jelenben ; s nem fogjuk tagadhatni, ha csak egy pil- 
lanatra emelkedünk is mindennapi állatiságunk zsibbasztó 
körein tul, mikép vajmi csekély kivétellel mind az, 

mi az emberiség tetteiben elragadtatással tölti el keb- 
leinket, s nyilván sejteti velünk, hogy származásunk 
magasb, nemzeti hűség forrásából buzgott fel 

Akármily kis mértékben járuljon ise szerint köztünk 
valaki nemzetiségünk szilárditására, felemelésére s való- 
ban többet tett jövendőnk mega><ipitására, mint maga 
is gondolná, vagy mintha tudja Isten mi egyéb fénye- 
sebbekbe vágta volna" fejszéjét; mert » egészségteli « 
nemzetiséggel mindent elérhetünk, nélküle semmit. 

A magyar vér mikép szaporodjék, ha nagyobb és 
eredetibb . része sátorát éppen oly lapályokban üti fel, 
melyek napról-napra a helyett, hogy kies kertekké va- 
rázsoltatnának, mire annyira ajánlkoznak, mindinkább 
a korlátlan vizek martalékává válnak, s melyekben 
süppedékes és egészségtelen létük miatt, valamint a 
népesedés, ugy minden munka is valódi kárhozat 

Ne ámitsuk magunkat és legyünk meggyőződve, 
hogy a nagy természet törvényeit nem fogjuk fenhéjázó 
szónoklataink által megváltoztatni. 

Folt foltra végkép sem egyéb, mint koldus-öltöny, 
melyet, ha egyes visel nem nagy szerencse; ha pedig 
nemzet, szégyen. 

A Tisza völgyét és ennek orvoslását, mint én tar- 
tom, nem vidéki, vagy éppen rokonszenvü, egy-egy ha- 
tárnak kedvező körülmények között kell felfogni, de 
országos és az egész roppant vizszerkezetnek lehető 
legegyenlőbben kedvező szempontból. 

Igazi és állandó siker egyedül ott szokott beállni 
rendesen és tartólag, hol egy nehézség sem titkoltatik 
el, hol egy akadály előtt sem hunyják be a szemeket, 
hol egy bajt sem kerülnek önámitólag el, hanem hol 

inkább ellenkezőleg minden előfordulható nehézségeket 
még a kelleténél is nehezebbre számitván, egyúttal mind- 
azon erőket is kifejteni buzgólkodnak, s pedig inkább^ 
tulzólag mint fel nem érőleg, melyek az útban levő 
akadályok legyőzésére valósággal, vagy ha csak vélet- 
lenül is, szükségeseknek fognának mutatkozhatni. 

Sokkal erősebben szomjazom a magyar vér kifej - 
lését, csinosbulását s magábani növekedését, mintsem 
hogy^ kivált nagyobb számú, bármily derék bevándorlók 
iránt ktílönös vonzódással viseltetném. 

Vannak népek, melyeket nem könnyen ijeszthetni 
el a munkától, azért az ember áltálján véve, kivált ha 
célszerű nevelés nem adott természetének jobb irányt 
bizony mennyire csak birja : a dolgot erősen kerülő lény. 

S im ez a magyar hanyagság kulcsa, kivált a 
Tiszavölgyén. Kenyere, bora, sodara van ; gatya nyáron, 
bunda télen, egy pár csizma és egy kalap, ólmos a 
kézben, s néha egy szivrepesztő szomorú nóta, meg 
andalgó álom, mennyi kell .... minek e fölibe munka. 

Az anyagi, lelket a dolgoknak nem adhat, valamint 
más részről csupa szellemivel sem lakik senki jól. 

Nincs a köznemzeti gazdaságnak biztosabb s kivált 
tartósb alapja, mint a köznemzeti értelmiség. 

Hazánk felvirágzása s erősbitése végett tehát szüksé- 
ges, kivált a magyar népbe — mert tán ebben van a 
legfőbb cynismus (nembánomság) — minden módon bele- 
csepegtetni, hogy nem az az okos, ki nem szerez^ hanem 
az, ki szerzeményével mérséklettel s nemesen tud sáfár- 
kodni. 

A magyar törpeségekhez szokott s könnyen elbiza- 
kodó szemeknek tán sok, megengedem, de a szerint a 



Digitized by VjOOQIC 



185 



mérték szerint melylyel én mérem nemzetek nagyságát, 
és szeretném hovahamarább mérni nemzetünk kifej lését 
is, valóban semmi, mivel csak egy kissé is szabad volna 
dicsekedni. 

Lehetetlen elvesztett idők bajai helyreállításához 
elég szerénységgel fogni. 

S valóban, ha nem tudnám, hogy olykor az égi 
lakosok kicsinyek által szeretnek nagyokat alkotni, és 
ha nem sejtené lelkem, hogy szeplőtlen hazafiság,, mely- 
nek édes érzetét szabad élveznem, néha még ott is 
sima utakra talál, hol a legnagyobb tudomány is élet- 
erő, melynek azonban ily alapja nincs, előbb-utóbb 
bizonyosan megakad : soha magam ily óriási munka 
élén csak azért nem hagyom, mert azt, mint én gondo- 
lom, aztán Ímmel-ámmal vinni nem szabad. 

Munkálni szerfelett soknak kell, s nemcsak immel- 
ámmal, ma nem, holnap tán ; mert hiszen ha valahon- 
nan, bizony a Tiszavölgy saraibul s mocsáribul ki nem 
reppen a sült galamb. 

Sokkal bölcsebb a régi nemzetek tapasztalásait 
az aratásnál fognunk fel, mint a szántásnál. 

Mi a lehető legnagyobb igazság cimerét nem viseli, 
legyen nagy, legyen kicsi, igazi és tartós kifejlésre nem 
virul soha. 

Most sokan pamutba szeretnék takarni a paraszt 
embert, csakhogy Istenért a szegénykét valami baj ne 
érje. Nagy kérdés, ki nagyobb ellensége, az-e, ki henyé- 
lésre szoktatja, vagy ki izzadságát használja. 

Mindig csak az az arany terjeszt áldást s tartós 
megelégedést a népekre, mely a munkának, mely a szor- 
galomnak gyümölcse. 

Ne várjunk rövid idő' alatt nagy előmeneteleket, s 
csak Istenért ne higyjünk azoknak, kik rövid idő s cse- 
kély fáradság után óriásiakat Ígérnek. Mert hiszen csak 
az alacsony saláta meg a törpe retek s eiTéle növény 
nő szaporán, midőn a fejedelmi cser meg a felséges 
bükk csak hosszú évsor után terjeszti ki viruló lombjait 
a később maradék fölött : s ki ekkép szaporát nagygyal, 
könnyűt tartóssal egybeházasitva jósol: ki légyen is 
egyébiránt bár, nem több, mint álpróféta, milytül őriz- 
zen az ég. 

Ha több volna bennem a dicsvágy — mert hiszen 
az is van gyarló ember létemre — mint honi hűség 
és ha úgy tartanám mint sok más: » éltem után vízözön*, 
egészen máskép szerepelnék. Nem volna hiúság, mely- 
nek nem tömjéneznék, nem léteznék sokaktul felkarolt 
csaleszme, melynek virágokat ne hintenék; nem lenne 
közdivat, melynek ne vetném alá magamat: és tudom, 
hogy nem volnék isolálva (egyedül). Ámde, hogy földi 
pályám ekkép Magyarország hasznára peregne-e le, 
az már más kérdés. 

Ha látom, jó irányzattal az Istennek mennyi szolga- 
lelkű, szinte burgonyaképü népei kiemelkedhetnek a 
középszerűség zsibbasztó állásábul : ugyan hogy tudnék 
kétkedni én, hogy jó irányzattal a lelkes, deli termetű, 
vitézképű magyar ne érhetné el az emberi kifejlés leg- 
magasb fokát is. 

És azért a haza boldogságáért csak *jó irányzata, 
A többi megvan és élni és virágozni fog a nekem 
annyira drága > keleti raj«. 

Balatoni gőzhajózás. 

Nehéz volna annak itt jóslatát kimeritőleg elő- 
sorolni, mi mindent fogna egy balatoni gőzösnek életbe- 
léptetése maga után vonni; mert ilyféle nevezetesebb 
előlépés, mint a külföldi tapasztalás mutatja, csoda- 
szerüleg tágitja az emberi társaság nem egyedül hasz- 
nos és kellem-, de különösen diszkörét is. 

S ugyan miért nem volt nagyobb becsű, és csak 
most nem régiben kezdett azzá lenni Magyarországban 
a kőszén? Bizony csak azért, mert eddigelé mindig 
vagy ellenséggel csatáztunk, vagy ilyen nem létében — 
ha az igazat meg akarjuk vallani — meg nem szűnő- 
leg magunk között veszekedtünk keserű emlékezések 
mellett búsongván és pipázván. 

Nincs más választásunk, mint a leggyorsabb s leg- 
általánosb haladás, vagy a legbizonyosb enyészet, mire 
szintoly biztossággal vezet a régit mindenben makacsul 
fen tartani vágyás, mint minden újnak eléggé meg nem 
emésztett rögtöni bekapása. 

Most közöttünk a legnagyobb rész, mint érintem, 
még csak azt sem tudja, mily rétegen áll. Már ennek 
ismerete is nagy nyereség volna, valamint a nemzetre 
nézve nem lenne kis előny, a mostani szójárás mellé 
» széles e hazában « lassanként azt a szójárást is csa- 
tolhatni: »mély e hazában*, s végre ennek következté- 
ben aztán > magas e hazában*!!' 

A Balatonon mostanság egyetlenegy meglehetős 
hajó, de csak egy tűrhető csónak sincs. Bámuljon-e 
az ember ezen vagy nevessen, én nem tudom. Lebegjen 
csak egyszer rajta gőzös: s mig bányászatot fog elő- 
idézni a hegyekben és a gőz használatára sürgetendi 
a gondolkozót, uj élelszikrát lövel az egészre és a most 
ugyan kies, de nagy álomban szendergő vidéket vidor 
elevenséggel ruházza fel, mikép egy szebb jövendőnek 
tavaszkorát fogják a legédesb sejtelmek közt élvezni a 
Balaton körülli lakosok. 

Nincs arról tudomásom, a Balatont egészen le 
lehetne-e csapolni, de annyit hiszek, ha lehetne is, bűn 
volna ilyent cselekedni. 

Az ősiség módositásával — mindazok, kik például 
Budapest bőséges poraiból menekülve, nem birnak ura- 
dalmokkal, de azért mégis szeretnek és akarnak is ré- 
szesülni, pedig saját telkeiken és saját falaik közt, a 
mezei élet kellemeiben. S erre mennyire lenne alkalmas 
a mocsáriból kitisztult Budapesttel szorosabb és köny- 
nyebb összeköttetésbe tett Balaton. 

Többnyire, ha azt véljük, hogy mostani állapotá- 
ban nem fogják ki a Balatonból hovahamarább a fogast, 
most, miután a halászat mestersége is annyira tökéle- 
tesedik és napról-napra jobban értenek hozzá, igen-igen 
csalatkoznak, midőn czélszerüen felálhtott és a Balaton- 
nal szoros összeköttetésben levő halas tavak által, me- 
lyek, mint gondolom, főkép a somogyi parton felette 
könnyen volnának létesithetők, örökre és annyira meg 
lenne mentve a fogas sajátszerű és gyönyörű neme, 
mikép a balatoni gőzösök ellen, ha azok ilyen kifejlést 
szülnének — és ily kifejtést nem szülniök bűn volna 

— még az áhítatos böjtölök és az ezeknél még számosb 
fmomizlök hosszú sorainak sem lehetne igazságos ki- 
fogásuk. 

Ha van miért örvendenünk embersorsunknak, vagy 
avval legalább kibékülnünk némileg, az mindenek fölött 
az, — mert félre nem ismerhető tanújele a bennünk 
lakó isteni szikrának — hogy a természetén javitni 
képesek vagyunk. 

A Balaton lecsapolása tehát, ha czélszerüen vitetik 
végbe — s ám ne eszközöltessék otrombául ! — melyet 
sokan egy lesújtó gyámoknak tartanak az e tavon állí- 
tandó gőzhajózás ellen, nemcsak nincsen e vállalatnak 
útjában, de éppen ellenkezőleg igen hathatóan előmoz- 
dítja azt, midőn egyszersmind annyi hasznos és kelle- 
mes kifejlésnek közvetlen szülője, miszerint azt szükség 
nélkül csak egy nappal is hátrább lökni kár volna. 

